text:
ႁူဝ်ပဝ်ႈသိူဝ်ၽိူၵ်ႇဝႃႈ ဝၢၼ်ႈမိူင်းႁဝ်း ထုၵ်ႇလႆႈပဵၼ်မိူင်းႁူမ်ႈတုမ်ၸိုၼ်ႈၸၢင်ႇ ဝၢၼ်ႈမိူင်းၸင်ႇၵတ်းယဵၼ် ၶိုၼ်ႈယႂ်ႇ
ႁူဝ်ပဝ်ႈပႃႊတီႊသိူဝ်ၽိူၵ်ႇ (SNDP) လုင်းၸၢႆးဢၢႆႈပဝ်း လၢတ်ႈဝႃႈ ၸိုင်ႈမိူင်းႁူမ်ႈတုမ်ၼႆႉ ထုၵ်ႇလႆႈပဵၼ် ဝၢၼ်ႈမိူင်းႁူမ်ႈတုမ်ၾႅတ်ႊၻရႄႊလ်ၸိုၼ်ႈၸၢင်ႇ ၊ ဝၢၼ်ႈမိူင်းၸင်ႇၵတ်းယဵၼ် ၶိုၼ်ႈယႂ်ႇ ။ ဝၢၼ်ႈမိူင်းတႆး တႆးထုၵ်ႇလႆႈၽွင်းငမ်း ။ လွင်ႈၼႆႉ ၸုမ်းၶၢဝ်ႇၽူႈတွႆႇႁွၵ်ႈ လႆႈတွင်ႈထၢမ်ဝႆႉၼင်ႇၼႆ ။
ထၢမ် - ပေႃးလဵပ်ႈႁဵၼ်းတူၺ်း ပိူင်ၼႂ်းလူၵ်ႈၼႆႉ ပေႃးၶွမ်ႊမတီႊငဝ်ႈငုၼ်း ၵေႃႉလႂ်ၶဝ်ႈလိူၵ်ႈတင်ႈဢမ်ႇပေႉၼႆ ထွၼ်တူဝ်ဢွၵ်ႇပႃႊတီႊ ။ ၵွပ်ႈၼၼ် ပႃႊတီႊသိူဝ်ၽိူၵ်ႇ ၸွင်ႇတေထွၼ်တူဝ်ဢွၵ်ႇၶႃႈႁႃႉ ?။
တွပ်ႇ - ၸုမ်း CEC (ၶွမ်ႊမတီႊငဝ်ႈငုၼ်း) ႁဝ်းတင်းသဵင်ႈ ၊ ပေႃးလူင်ပွင်ၸိုင်ႈမႂ်ႇၶိုၼ်ႈမႃး ႁဝ်းတေၸတ်းပၢင်ၵုမ်လူင်သေ ထွၼ်တူဝ်ဢွၵ်ႇတင်းမူတ်း ။ ႁဝ်းတေၸတ်းပၢင်ၵုမ်လူင် ဢၼ်ႁွင်ႉ CEC ၵူႈဝဵင်းဝဵင်း ႁႂ်ႈမႃးၶိုၼ်ႈ ။ ၽူႈပွင်ၵၢၼ်ငဝ်ႈငုၼ်း ပႃးၸဵမ်ႁူဝ်ပဝ်ႈ CEC တင်းသဵင်ႈ တေလႆႈထွၼ်တူဝ်ဢွၵ်ႇမူတ်းမူတ်း ။ ထွၼ်တူဝ်ဢွၵ်ႇမူတ်းမူတ်းသေ ဢဝ်လၢႆးၻီႊမူဝ်ႊၶရေႊၸီႊ ၊ ၶႅပ်းၵၢင်ၸႂ်လပ်ႉသေ တွတ်ႈၶႅပ်းလိူၵ်ႈႁူဝ်ပဝ်ႈမႂ်ႇ ။
ထၢမ် - ပေႃးၸိူင်ႉၼၼ် မိူဝ်းၼႃႈမႃးၶႃႈလူး ၊ ၸွင်ႇတေသိုပ်ႇႁဵတ်းၵၢၼ်မိူင်းၵႂႃႇ ထႅင်ႈၶႃႈ ?။
တွပ်ႇ - ႁဝ်းပဵၼ်ၵူၼ်း ၵိူတ်ႇမႃးပဵၼ်တႆးၵေႃႉၼိုင်ႈယဝ်ႉၼႆႉ ၵၢၼ်တႆးတႄႉ တိုၼ်းတေႁဵတ်းတေႃႇထိုင်ပေႃးတၢႆ ။ ႁဝ်းပဵၼ်ၵူၼ်းမႃးၵေႃႉၼိုင်ႈၼႆႉ ၽႂ်ၵေႃႈလီ ၊ ပီႈၼွင်ႉဢိင်းၵလဵတ်ႈၶဝ်ၵေႃႈ လူဝ်ႇႁဵတ်းၵၢၼ်ဢိင်းၵလဵတ်ႈၶဝ် ၊ ပီႈၼွင်ႉတႆးၵေႃႈ တေလႆႈႁဵတ်းၵၢၼ်တႆးႁဝ်း ။ ၼႆႉပဵၼ်ပုၼ်ႈၽွၼ်းၵူၼ်းၵေႃႉၼိုင်ႈ ။ ပေႃးဝႃႈၵူၼ်းမီးၸၼ်ႉတႄႉ မၼ်းတေလႆႈႁဵတ်းယဝ်ႉ ။ ႁဝ်းႁဵတ်းၵၢၼ်ပၢႆးမိူင်းၼႆႉ ႁဝ်းၶႂ်ႈႁႂ်ႈပေႃႈမႄႈၵူၼ်းမိူင်းႁဝ်း ၊ ၸၢဝ်းၶိူဝ်းတႆးႁဝ်း ၊ ၵူၼ်းမိူင်းတႆးႁဝ်းၶိုၼ်ႈယႂ်ႇမႂ်ႇသုင်ၵူၺ်း ။ ၵွပ်ႈပိူဝ်ႈဝႃႈ ႁဝ်းလႆႈလွတ်ႈလႅဝ်းသဝ်းၶေႃမႃး ပီမၼ်းမီး 60 ပီပၢႆၼႆႉ မိူင်းတႆးႁဝ်းၼႆႉ လွင်ႈၵတ်းယဵၼ် လွင်ႈၶိုၼ်ႈယႂ်ႇမႂ်ႇသုင် ဢမ်ႇၶိုတ်းပိူၼ်ႈ ။
ၼႂ်းၸိုင်ႈမိူင်းႁူမ်ႈတုမ်ၼႆႉ ႁဝ်းႁွတ်ႈၽႅဝ်ၵႂႃႇ ၼႂ်းမိူင်းတႆးႁဝ်းၵူႈဝဵင်းဝဵင်းၼႆႉ မိူၼ်ၼင်ႇၼႂ်းပိုၼ်ႉတီႈ တႆးႁဝ်းယူႇၼမ် ၸႄႈတွၼ်ႈလွႆလႅမ် ၊ ၸႄႈတွၼ်ႈလၢင်းၶိူဝ်းၸိူဝ်းၼႆႉ ပေႃးတႅၵ်ႈၵၼ်တင်း ၸႄႈတွၼ်ႈတူၼ်ႈတီး မၼ်းတိုၵ်ႉတူၵ်းတႅမ်ႇယူႇ ။ ဢၼ်တူၵ်းတႅမ်ႇၼႆႉ တၢင်းၵႂႃႇတၢင်းပႆယၢပ်ႇယဵၼ်း ၊ ဢမ်ႇလႆႈၵတ်းယဵၼ်လီလီ ၊ ၵူၼ်းမိူင်းၵေႃႈလႆႈၵူဝ်ႁႄ ၊ တၢင်းၸွႆႈထႅမ်ၼွၵ်ႈမိူင်းၶဝ် မႃးမိူဝ်ႈလႂ်ၵေႃႈ မႃးတီႈၸႄႈတွၼ်ႈတူၼ်ႈတီးတိၵ်းတိၵ်းၵူၺ်း ။ တၢင်းၸွႆႈထႅမ်တီႈ ၵျိူဝ်ႊမၼ်ႊၼီႊၵေႃႈလီ ၊ တီႈၵျပၼ်ႊၵေႃႈလီ မႃးတီႈတူၼ်ႈတီးသဵင်ႈသဵင်ႈ ။ လွင်ႈၼႆႉ ႁဝ်းၵႂႃႇတၢင်ႇတၢင်းၽိတ်းၶဝ်ၵေႃႈဢမ်ႇလႆႈ ၊ ၵွပ်ႈမၼ်းဢမ်ႇလႆႈၵတ်းယဵၼ် ၊ ၶဝ်ၵေႃႈၵူဝ်သေ ဢမ်ႇႁတ်းၵႂႃႇ ။ ၵွပ်ႈပိူဝ်ႈၼႆ ႁဝ်းၸင်ႇဝႃႈ မိူင်းႁဝ်းၼႆႉလူဝ်ႇႁႂ်ႈလႆႈၵတ်းယဵၼ် ၊ ပေႃးလႆႈၵတ်းယဵၼ်ယဝ်ႉ သုၼ်ႇလႆႈၵေႃႈတေလႆႈၽဵင်ႇပဵင်းၵၼ် ။
မိူင်းႁဝ်းၼႆႉ မၼ်းထုၵ်ႇလႆႈပဵၼ် ၸိုင်ႈမိူင်းႁူမ်ႈတုမ်ၾႅတ်ႊၻရႄႊလ်ၸိုၼ်ႈၸၢင်ႇ ။ ပေႃးဢမ်ႇလႆႈ ဝၢၼ်ႈမိူင်းဢမ်ႇၶိုၼ်ႈယႂ်ႇမႂ်ႇသုင်လႆႈ ။ မိူဝ်ႈလႂ်မိူဝ်ႈလႂ်ၵေႃႈ ပေႃးပဵၼ်ၸိၵ်းၸွမ်ငဝ်ႈငုၼ်း ၵုမ်းၵမ် (ဢမ်းၼၢၸ်ႈ) ယူႇတိၵ်းတိၵ်း မၼ်းဢမ်ႇၽဵင်ႇပဵင်းၵၼ်လႆႈ ၊ မၼ်းဢမ်ႇၶိုၼ်ႈယႂ်ႇမႂ်ႇသုင် ။ ပေႃးဝႃႈမိူင်းႁဝ်းလႆႈၾႅတ်ႊၻရႄႊလ်ၼႆ မိူင်းတႆး တႆးႁဝ်းလႆႈၽွင်းငမ်းဝၢၼ်ႈမိူင်းႁဝ်း ၊ ဢမ်ႇလႆႈၵူဝ်လႆႈႁႄ ၊ ဢၼ်တဵၵ်းတဵင်ၵေႃႈဢမ်ႇမီး ၊ ဢၼ်ဢမ်ႇသိုဝ်ႈသႂ်ၵေႃႈဢမ်ႇမီး ၊ ဢၼ်ဝႃႈ ၶႅပ်းၵၢင်ၸႂ်လူင်ႈၼႃႈၵေႃႈ တေဢမ်ႇမီး ။ ပေႃးဝႃႈဢမ်ႇမီးၶႅပ်းၵၢင်ၸႂ်လူင်ႈၼႃႈၸိုင် ႁူဝ်ပဝ်ႈႁၼ်ဝႃႈ ပႃႊတီႊတႆးတေပေႉ ဢမ်ႇႁၢင်ႉယဝ်ႉ ။ ပေႃးပႃႊတီႊတႆးပေႉၼမ်ၼႆႉ လူင်ပွင်ၸိုင်ႈမိူင်းတႆးၵေႃႈ တေပဵၼ်တႆးၵူၺ်းယဝ်ႉ ။
ပေႃးဝႃႈလူင်ပွင်ၸိုင်ႈမိူင်းတႆး ပဵၼ်တႆးၼႆ တႆးႁဝ်းၵေႃႈ တေလႆႈႁၼ်ဝႃႈ ၼႂ်းမိူင်းတႆးၼႆႉ ၵူၼ်းတၢင်ႇၸၢဝ်းၶိူဝ်းမီးၼမ် ။ ဢၼ်ၶဝ်ဢဝ်သဵၼ်ႈမၢႆႁူဝ်ၵူၼ်း မိူဝ်ႈလိူၼ်မၢတ်ႊၶျ် ပီ 2014 ၼႆႉ ၼႂ်းၵႃႈၵူၼ်းႁူဝ်ပၢၵ်ႇ (100) ၼႆႉ တႆးႁဝ်းဢမ်ႇမီးၶိုင်ႈၼိုင်ႈ ။ ၼႂ်းၵႃႈႁူဝ်ပၢၵ်ႇၼႆႉ တႆးႁဝ်းၼႂ်းမိူင်းတႆး ဢၼ်မၢၼ်ႈဢွၵ်ႇသဵၼ်ႈမၢႆမႃးၼႆႉ တႆးၸိုၼ်ႈတႆးၸၢင်ႇမီး 2 လၢၼ်ႉ (2,000,000) ပၢႆၵူၺ်း ။ ၼႂ်းမိူင်းတႆးၼႆႉ ႁူဝ်ၵူၼ်းသမ်ႉမီး 5 လၢၼ်ႉပၢႆ 8 သႅၼ် (5,800,000) ၊ (ႁူဝ်ၵူၼ်းၼႂ်းမိူင်းတႆး 58 သႅၼ်) ။ တႆးၸၢင်ႇတႆးၸိုၼ်ႈသမ်ႉမီး 22 သႅၼ် ။
ပိူင်တႅၵ်ႈမၼ်း ႁဝ်းတေၶႆႈၼႄ ၊ ဝၼ်းဢွၵ်ႇၶူင်းၼႆႉ ၵဵင်းတုင် ၊ ဝၼ်းဢွၵ်ႇၶူင်း 9 ဝဵင်းၼႆႉ တႆးႁဝ်းဢမ်ႇမီး 4 သႅၼ် ၊ ပဵၼ်ဢႃးၶႃႇ ၊ လႃးႁူႇ ၊ ဝႃႉ ၊ မၢၼ်ႈၼမ်သေႁဝ်း ။ မိူၼ်ၼင်ႇၼၼ် တီႈတူၼ်ႈတီးၼႆႉ (တွင်ႇၵျီး) ပႃးၸဵမ်ၼႃႈလိၼ်ၽွင်းငမ်းတူဝ်ၵဝ်ႇ ပဢူဝ်း / ထၼု ၸိူဝ်းၼႆႉတင်းမူတ်းမီး 10 ဝဵင်း ၊ ႁူဝ်ၵူၼ်းမီး 16 သႅၼ်ၼႆႉ တႆးဢမ်ႇမီး 3 သႅၼ် ။ ႁဵတ်းႁိုဝ် တႆးသမ်ႉဢေႇ ႁၢႆၵႂႃႇ ပၢႆႈၵႂႃႇလႂ်မူတ်း ။ တႆးႁဝ်းပၢႆႈၵႂႃႇယူႇမိူင်းထႆး မီး 1 လၢၼ်ႉပၢႆ ၶႂ်ႈမီး ၸမ်ၸမ် 2 လၢၼ်ႉ ။ လွင်ႈၼႆႉ ၽႅဝ်ၵႂႃႇတီႈပၢင်ၵုမ် 4 ၾၢႆႇဢုပ်ႇၵၼ်ၵေႃႈ ႁူဝ်ပဝ်ႈလၢတ်ႈ ။
လွင်ႈၼႆႉ မိူဝ်ႈပီ 1996-97 ၵွပ်ႈပိူဝ်ႈပဵၼ်သိုၵ်းပဵၼ်သိူဝ်သေ ပီႈၼွင်ႉတႆးႁဝ်းလႆႈပၢႆႈၵႂႃႇမိူင်းထႆးၼႆႉ ၼမ်ၼႅၼ်ႇ ။ မိူၼ်ၼင်ႇတီႈမိူင်းပၼ်ႇၼႆႉ ဝၢၼ်ႈမၢင်ဝၢၼ်ႈႁၢႆလၢႆၵႂႃႇတင်းဝၢၼ်ႈ ၊ ဝၢၼ်ႈႁၢမ်းၵႂႃႇၼမ်ဝႃႈၼမ် ။ ၵွပ်ႈၼႆ တႆးႁဝ်းၵႂႃႇမီးတီႈမိူင်းထႆးတင်းၼမ် ။ တႆးဢၼ်ၵႂႃႇယူႇမိူင်းထႆးၼႆႉ ၶဝ်သမ်ႉတေၶႂ်ႈပွၵ်ႈမႃးၶိုၼ်းယူႇႁႃႉ ဢၼ်ၼႆႉၵေႃႈ မၼ်းပဵၼ်ၵၢင်ၸႂ်ၶဝ် ၊ ၵွပ်ႈပိူဝ်ႈဝႃႈ ယူႇမိူင်းထႆးၼႆႉ မၼ်းၵတ်းယဵၼ်လီ ၊ လွတ်ႈလႅဝ်းလီ ၊ ၵၢၼ်ငၢၼ်းၵေႃႈမီး ။ ဢၼ်ၼႆႉ ပေႃးဝႃႈ ၶဝ်ႁၵ်ႉဝၢၼ်ႈႁၵ်ႉမိူင်းတႆးႁဝ်းသေ ၶဝ်ၶႂ်ႈၶိုၼ်းမိူဝ်းမႃးသေတႃႉၵေႃႈ ၵၢၼ်ငၢၼ်းၵေႃႈႁဝ်းသမ်ႉ ပႆႇပႃႈႁဵတ်းပၼ်လႆႈ ၊ ပိူဝ်ႈတႃႇၶဝ်တေၵိၼ်ၵႂႃႇၵူႈမိုဝ်ႉၵူႈဝၼ်း ။ မိူင်းႁဝ်း တင်းမိူင်းထႆးၼႆႉ ပေႃးမႃးတႅၵ်ႈၼိူင်းၵၼ် မိူင်းထႆးမၼ်းလွတ်ႈလႅဝ်းလီ ၊ ၵတ်းယဵၼ်လီ ၊ လုၵ်ႈလၢင်းၶဝ်ၵေႃႈ လႆႈၶိုၼ်ႈႁူင်းႁဵၼ်းလီလီ ။ ပိူဝ်ႈတႃႇမိူဝ်းၼႃႈလုၵ်ႈလၢင်းၶဝ်ၵေႃႈ လႆႈလီ ၊ မိူင်းထႆးၼႆႉ ယႃႈမဝ်းၵမ်ၵေႃႈ ဢမ်ႇပေႃးလႆႈၵူဝ် ။ ၵူၼ်းမိူင်းတႆးၵမ်ႈၽွင်ႈ ပေႃးလုၵ်ႈလၢင်းၶဝ်ယႂ်ႇမႃး ၵူဝ်ပဵၼ်ၶီႈယႃႈၸိူဝ်းၼႆႉသေ ၵႂႃႇယူႇပႅတ်ႈမိူင်းထႆး ၵေႃႈမီးၼမ်ၼႅၼ်ႇ ၊ ဢၼ်ၼၼ်ႉၵေႃႈပဵၼ်ပၼ်ႁႃလူင် ။
ဢွၼ်တၢင်းၼႆႉ တီႈမိူင်းတႆးၼႆႉ ႁဝ်းဝႃႈတႆးမီးၼမ် ။ တႆးႁဝ်းႁူဝ်ၵူၼ်းၼမ်သေတႃႉ ၵွပ်ႈပိူဝ်ႈလွင်ႈတၢင်းၵူႈၸိူဝ်ႉၵူႈပိူင်သေ ပီႈၼွင်ႉတႆးႁဝ်း ပၢႆႈၵႂႃႇယူႇမိူင်းထႆး ၼမ်ၼႅၼ်ႇ ၊ တႆးႁဝ်းမၼ်းဢေႇမၢင်ၵႂႃႇတႄႉတႄႉ ။ ၵွပ်ႈၼႆ ယူႇတီႈႁဝ်းတႄႉ ႁဝ်းၶႂ်ႈလႆႈၵတ်းယဵၼ် ၊ ပေႃးဢမ်ႇလႆႈၵတ်းယဵၼ်ၼႆ ဝၢၼ်ႈမိူင်းၼႆႉ မၼ်းဢမ်ႇၶိုၼ်ႈယႂ်ႇမႂ်ႇသုင် ၊ ႁဝ်းလၢတ်ႈယူႇတႃႇသေႇ ။
မိူၼ်ၼင်ႇ ၶႂ်ႈလႆႈလွင်ႈၵတ်းယဵၼ်ၼႆႉ မိူဝ်ႈပူၼ်ႉမႃး လိူၼ်ၼူဝ်ႊဝႅမ်ႊၿိူဝ်ႊ 15 ဝၼ်းၼႆႉ ဢူးတဵင်းၸဵင်ႇ ႁွင်ႉၽူႈၼမ်းပႃႊတီႊ 86 ပႃႊတီႊသေ ၵႂႃႇႁဵတ်းပၢင်ၵုမ်တီႈ လုမ်းလူင်ပွင်ၸိုင်ႈ တႃႈၵုင်ႈ ။ မိူဝ်ႈၼၼ်ႉ ႁူဝ်ပဝ်ႈၵေႃႈ တုၵ်းယွၼ်းဝႃႈ - ႁႂ်ႈၵိုတ်းသိုၵ်းပၼ်တီႈဝၢၼ်ႈႁႆး ။ ၵွပ်ႈပိူဝ်ႈဝႃႈ ပဵၼ်သိုၵ်းပဵၼ်သိူဝ်တီႈဝၢၼ်ႈႁႆးသေ ပေႃႈမႄႈၵူၼ်းမိူင်းၼႆႉ ၸိူဝ်းလႆႈတၢႆၵေႃႈတၢႆ ၊ ၸိူဝ်းလႆႈဝၢတ်ႇၵေႃႈဝၢတ်ႇ ။ ၵမ်ႈၽွင်ႈၵေႃႈပၢႆႈၽေး ပၢႆႈမႃးတီႈမိူင်းသူႈ ၵေးသီး လၢႆးၶႃႈ တူၼ်ႈတီး ၊ ၵမ်ႈၽွင်ႈၵေႃႈၽႅဝ်ၵႂႃႇတီႈလႃႈသဵဝ်ႈ ၊ မၼ်းၸွတ်ႇၵႂႃႇမူတ်းယဝ်ႉ ။ ဢၼ်ၼႆႉ ၸွမ်ၸိုင်ႈလူင် ၶႅၼ်းတေႃႈႁႂ်ႈၵိုတ်းသိုၵ်းပၼ်သေၵမ်းၼႆ ။ လွင်ႈၼႆႉ မိူဝ်ႈလိူၼ်ၼႆႉ (ၼူဝ်ႊဝႅမ်ႊၿိူဝ်ႊ) 15 ဝၼ်း ႁူဝ်ပဝ်ႈတုၵ်းယွၼ်း တီႈၸွမ်ၸိုင်ႈ ၊ ထိုင်မႃးလိူၼ်ၼႆႉ 19 ဝၼ်းၵေႃႈၵိုတ်းၵႂႃႇယဝ်ႉ ။
ႁူဝ်ပဝ်ႈၶိုၼ်းဝႃႈထႅင်ႈ ၵိုတ်းသိုၵ်းသေတႃႉၵေႃႈယႃႇ ဢၼ်ပေႃႈမႄႈၵူၼ်းမိူင်းတုၵ်ႉၶယူႇ ၊ ၵူၼ်းၸိူဝ်းၼႆႉၵေႃႈ လူင်ပွင်ၸိုင်ႈ ထုၵ်ႇလႆႈဢဝ်ပုၼ်ႈၽွၼ်းသေ ပိူဝ်ႈတႃႇၶဝ်တေလႆႈယူႇလႆႈၵိၼ်ၼၼ်ႉၵေႃႈ လူဝ်ႇၸွႆႈထႅမ်ပၼ် ။ ယူႇတီႈလူင်ပွင်ၸိုင်ႈမိူင်းတႆးၵေႃႈ ၸွႆႈပၼ်တၢင်းၵိၼ်တၢင်းယႅမ်ႉယဝ်ႉ ။ လိူဝ်သေၼၼ်ႉ ဢူးတဵင်းၸဵင်ႇၵေႃႈ မိူဝ်ႈဝၼ်းၵိုတ်းသိုၵ်းၼၼ်ႉ သိုပ်ႇၾူၼ်ႊမႃးတီႈ ၽွင်းလူင် (ပူဝ်ႇမူးၵျီး) ၸူဝ်းမူဝ်းဢွင်ႇသေ သူင်ႇၶဝ်ႈမႃးၵႃးလမ်းၼိုင်ႈယဝ်ႉ ။ ႁူဝ်ပဝ်ႈၵေႃႈလၢတ်ႈတီႈ ၽူႈၵွၼ်းၸႄႈတွၼ်ႈ ႁႂ်ႈမၼ်းလႆႈၽႅဝ်ၼႂ်းမိုဝ်း ၵူၼ်းပၢႆႈၽေး ၊ ႁႂ်ႈလႆႈမႅင်ႇၵၼ် ၽဵင်ႇပဵင်းၵၼ် ။ ဢၼ်ၼႆႉ ၶဝ်ပွင်ႇၶၢဝ်ႇမႃးဝႃႈ ၶဝ်သၢၼ်ၵေႃႈတေမႃးထႅင်ႈယူႇ ၼႆ ။
ယူႇတီႈပႃႊတီႊသိူဝ်ၽိူၵ်ႇႁဝ်းၵေႃႈ ငိုၼ်းၵွင်ၵၢင်ႁဝ်းဢေႇသေတႃႉၵေႃႈ ႁဝ်းသိုဝ်ႉၶဝ်ႈ ၵႂႃႇလူႇတၢၼ်းပၼ် တီႈပေႃႈမႄႈၵူၼ်းမိူင်း တီႈမိူင်းသူႈ တႃႇငိုၼ်း 5 သႅၼ် ၊ ၵေးသီး 5 သႅၼ် ၊ တီႈလၢႆးၶႃႈၵေႃႈ ဢဝ်ငိုၼ်းသူင်ႇၵႂႃႇ 5 သႅၼ်သေ သိုဝ်ႉၶဝ်ႈလူႇတၢၼ်းပၼ်ၵူၼ်းပၢႆႈၽေး ။ တီႈတူၼ်ႈတီးၵေႃႈ ႁဝ်းတေသိုဝ်ႉၶဝ်ႈ 5 သႅၼ်သေ ၵႂႃႇလူႇတၢၼ်းတီႈ ဝတ်ႉ / ၵျွင်းဝေလုဝၼ်။ ႁဝ်းမီးဢဵၼ်းဢဵၼ်း ။
ႁဝ်းယူႇတႃႈၵုင်ႈၼႆႉမီး 5 ပီမိူင်းယဝ်ႉ ။ တီႈတႃႈၵုင်ႈၼႆႉ မၼ်းဢမ်ႇမီးၽေးသိုၵ်းသင် ၊ မၼ်းၵတ်းယဵၼ် ။ ႁဝ်းမႃးၽႅဝ်တီႈမိူင်းၸႃႇတိႁဝ်း မိူင်းတီႈၾင်ႁူၵ်ႉၾင်ႁႄႇႁဝ်းၼႆႉ ဝၢၼ်ႈမိူင်းပႆႇပႃႈၵတ်းယဵၼ် ။ ၵွပ်ႈဝၢၼ်ႈမိူင်းပႆႇပႃႈၵတ်းယဵၼ်လႄႈ ၵူၼ်းမိူင်းႁဝ်းဢမ်ႇၸၢင်ႈႁဵတ်းၵၢၼ် ၊ ႁဵၼ်းသွၼ်ပၺ်ၺႃၵေႃႈ ဢမ်ႇလႆႈႁဵၼ်းလီလီ ၊ ပၢႆးယူႇလီၵေႃႈ ဢမ်ႇလႆႈႁဵတ်းၶႅမ်ႉလႅပ်ႈ ၊ သဵၼ်ႈတႃႈသၢႆတၢင်းၵေႃႈဢမ်ႇၶႅမ်ႉ ၊ ၾႆးၾႃႉၼႆၵေႃႈ ဢမ်ႇလႆႈၵုမ်ႇထူၼ်ႈ ၊ မိူင်းတႆးႁဝ်းၼႆႉ မၼ်းတူၵ်းတႅမ်ႇတႄႉတႄႉ ၊ ႁဝ်းၵေႃႈၶႂ်ႈႁႂ်ႈၶိုၼ်ႈယႂ်ႇမႂ်ႇသုင် ။
(ပႂ်ႉသိုပ်ႇဢၢၼ်ႇတွၼ်ႈ 4)
သိုပ်ႇဢၢၼ်ႇ
ၵႃးပီႈၼွင်ႉတႆး ႁႅင်းၵၢၼ်ပိၼ်ႈ ဝၢတ်ႇၸဵပ်း 8 ၵေႃႉ ၊ ပႃးလုၵ်ႈဢွၼ်ႇလႅင် 6 လိူၼ်
ပီႈၼွင်ႉတႆး ႁႅင်းၵၢၼ်ယၢၼ်မိူင်း ၼႂ်းၵဵင်းမႆႇ ၵိူတ်ႇၽေးဢုပၢတ်ႈ တၢင်းရူတ်ႉၵႃး ၊ ဝၢတ်ႇၸဵပ်း 8 ၵေႃႉ ။ ၼႂ်းၼၼ်ႉ ပႃးလုၵ်ႈဢွၼ်ႇလႅင် 6 လိူၼ်ၵေႃႉၼိုင်ႈ ၊ ဝၢႆးၵႂႃႇႁဵတ်းတၢင်းလီ ၼႃးမုၼ် ဝၼ်းလိူၼ် 12 မူၼ်း တီႈဝတ်ႉမႄႈတႅင် ပွၵ်ႈၶိုၼ်း ။
မိူဝ်ႈဝၼ်းတီႈ 25/11/2015 (ဝၼ်းလိူၼ် 12 မူၼ်း ၊ မိူင်းထႆး) ယၢမ်းၵၢင်ဝၼ်းတဵင်ႈၼၼ်ႉ မီးရူတ်ႉၵႃး ပီႈၼွင်ႉတႆး ႁႅင်းၵၢၼ်ယၢၼ်မိူင်း ၼႂ်းၵဵင်းမႆႇ ၊ လႆႈၵိူတ်ႇၽေးဢုပၢတ်ႈ တီႈၼႃႈထဵတ်ႉသၿၢလ်း ၼွင်ႁၢၼ် ဢိူင်ႇၼွင်ႁၢၼ် ၸႄႈဝဵင်းသၼ်သၢႆး ၸႄႈတွၼ်ႈၵဵင်းမႆႇ ။ မီးပီႈၼွင်ႉတႆး လႆႈတိူဝ်ႉဝၢတ်ႇၸဵပ်းၵႂႃႇ တင်းမူတ်း 8 ၵေႃႉ ။
ပီႈၼွင်ႉတႆး ဢၼ်ၵိူတ်ႇၽေးဢုပၢတ်ႈပွၵ်ႈၼႆႉ ယူႇသဝ်းဝႆႉတီႈ သၼ်ၼမဵင်း ၸႄႈဝဵင်းသၼ်သၢႆး ။ လႆႈႁူမ်ႈၵၼ်ၵႂႃႇႁဵတ်းတၢင်းလီ ၼႃးမုၼ် တီႈဝတ်ႉတီယသထၢၼ် ၸႄႈဝဵင်းမႄႈတႅင် ၸႄႈတွၼ်ႈၵဵင်းမႆႇသေ ပွၵ်ႈၶိုၼ်းမႃး ။ ၵူၼ်းၶီႇၵႃး 7 ၵေႃႉ ႁူမ်ႈတင်းၵူၼ်းႁေႃႈၵႃး 8 ၵေႃႉ ။ ၵိူတ်ႇၽေးဢုပၢတ်ႈသေ ဝၢတ်ႇၸဵပ်းလိူဝ်ၸႂ် 4 ၵေႃႉ ၊ ဝၢတ်ႇၸဵပ်းဢိတ်းဢွတ်း 4 ၵေႃႉ ။ ၼႂ်းဢၼ်ဝၢတ်ႇၸဵပ်းလိူဝ်ၸႂ်ၼၼ်ႉ ၶႃႁၵ်းမိုဝ်းႁၵ်း 3 ၵေႃႉ ။ ပႃးလုၵ်ႈဢွၼ်ႇလႅင်း ဢႃယု 6 ၶူပ်ႇၵေႃႈၼိုင်ႈ ၊ လုၵ်ႈဢွၼ်ႇၼႆႉ တီႈႁူဝ်လွၵ်ႈၵႂႃႇသေ မေႃယႃၶဝ်သႂ်ႇယႃႈယႃသေ ဢဝ်ၽႅၼ်ႇပူၵ်ႉဝႆႉ - ၼႆယဝ်ႉ ။
ၵဵဝ်ႇၵပ်းလွင်ႈၼႆႉ ၵူၼ်းႁေႃႈရူတ်ႉၵႃး ၸၢႆးသႅင်မိူင်း လၢတ်ႈဝႃႈ - မိူဝ်ႈၵၢင်ၶမ်ႈၼၼ်ႉ ႁူမ်ႈၵၼ်ႁႅၼ်းတၢင်းလူႇတၢင်းတၢၼ်း ။ ၵၢင်ၼႂ်မႃး ႁႅၼ်းၶဝ်ႈၽၵ်းသေယဝ်ႉ ၵႂႃႇလဵင်ႉတီႈဝတ်ႉမႄႈတႅင် ။ ယွၼ်ႉဢမ်ႇလႆႈလပ်းလႆႈၼွၼ်းလႄႈလပ်းၼႂ်း ။ ၵႃးလမ်းၼႆႉ ၵႂႃႇၶႂမ်ႈပိၼ်ႈတီႈ ၼႃႈႁၢၼ်ႉၶၢႆၼမ်ႉၶႅင် ၼႃႈထဵတ်ႉသၿၢလ်း ၼွင်ႁၢၼ် ၊ လေႃႇၺႃးသဝ်ၾႆးၾႃႉ ။ မိူဝ်ႈလဵဝ် ရူတ်ႉၵႃးၵေႃႈမီးဝႆႉယူႇတီႈ ႁူင်းပလိၵ်ႈသၼ်သၢႆး - ဝႃႈၼႆ ။
မိူဝ်ႈလဵဝ် ၸိူဝ်းဝၢတ်ႇၸဵပ်းႁႅင်း 4 ၵေႃႉၼၼ်ႉ ၶဝ်ႈယူတ်းယႃတူဝ်ဝႆႉတီႈ ႁူင်းယႃၼၶွၼ်းၽိင်း (ပႃႇငႄႉ) ၊ တႃႇ 4 ၵေႃႉ လူင်းႁူင်းယႃယဝ်ႉ ။ ပီႈၼွင်ႉတႆး ဢၼ်ထူပ်းၽေးဢုပၢတ်ႈပွၵ်ႈၼႆႉ မၢင်ၵေႃႉၵေႃႈၵိၼ်းၸႂ် လွင်ႈငိုၼ်းတွင်းဝႆႉ ။
သိုပ်ႇဢၢၼ်ႇ
ၵူၼ်းထဝ်ႈလႄႈ လုၵ်ႈဢွၼ်ႇၸိူဝ်းပၢႆႇၽေးသိုၵ်း ၸပ်းတၢင်းပဵၼ်တွင်ႉႁေႈၼမ်
ၵူၼ်းထဝ်ႈလႄႈ လုၵ်ႈဢွၼ်ႇၸိူဝ်းပၢႆႈၽေးၼၼ်ႉ ႁွတ်ႈယူႇတီႈဝၢၼ်ႈဝႃႉ ၸႄႈဝဵင်းၵေးသီး ၵမ်ႈၼမ်ၸပ်းတၢင်းပဵၼ် တွင်ႉၼွင်ႇ / တွင်ႉၸဵပ်း ယွၼ်ႉၼမ်ႉၵိၼ်လႄႈ ထၢင်ဢွၵ်ႇၼွၵ်ႈ ဢမ်ႇၵုမ်ႇထူၼ်ႈ တင်းလွင်ႈမူတ်းသႂ်ၼႆ ၽူႈၸတ်းၵၢၼ်တီႈ ၶႅမ်ႉၵူၼ်းပၢႆႈၽေးလၢတ်ႈ ။
တႄႇဢဝ် ဝၼ်းတီႈ 09-27/11/2015 မႃးၼႆႉ တီႈသုၼ်ၵူၼ်းပၢႆႈၽေးသိုၵ်း ဝၢၼ်ႈဝႃႉ ၸႄႈဝဵင်းၵေးသီး ၸိုင်ႈတႆးပွတ်းၸၢၼ်း ႁူမ်ႈတင်းၵူၼ်းထဝ်ႈလႄႈလုၵ်ႈဢွၼ်ႇ ၸပ်းတၢင်းပဵၼ် တွင်ႉၼွင်ႇ / တွင်ႉၸဵပ်း တွင်ႉၵႂႃႇ ၊ ဢႆ ၊ တၢင်းပဵၼ်ပွတ်ႇ ၊ ပဵၼ်ၶႆႈပဵၼ်ၼၢဝ် ၊ ပဵၼ်ၶူမ်း တင်းမူတ်း 419 ၵေႃႉ ၼႆယဝ်ႉ ။
ၸၢႆးႁိၼ်သႅင် ၽူႈၸတ်းၵၢၼ်ပၢင်သဝ်းၵူၼ်းပၢႆႈၽေးလၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႇဝႃႈ ယွၼ်ႉၼမ်ႉၵိၼ်ဢမ်ႇမူတ်းသႂ် ၊ ထၢင်ဢွၵ်ႇၼွၵ်ႈ ဢမ်ႇၵုမ်ႇထူၼ်ႈ ၸဵမ်ၸိူဝ်ႉၼႆႉ ထႅင်ႈၾၢႆႇၼိုင်ႈၵေႃႈ လွင်ႈၼမ်ႉၵိၼ်ၼႆႉ ႁဝ်းၶႃႈဢွၼ်ၵၼ်ၵိၼ်ၼမ်ႉႁွင်ႈဝႃႉ တၢၵ်းၵိၼ်ၼမ်ႉၾၢႆႇတၢင်းၼိူဝ် တၢင်းတႂ်ႈသမ်ႉ ႁဝ်းၶႃႈဢွၼ်ၵၼ်ဢၢပ်ႇ ႁဵတ်းၼႆၶႃႈဢေႃႈ တေႃႈလဵဝ် ဢၼ်ႁဝ်းၶႃႈၶႂ်ႈလႆႈလိူဝ်ပိူၼ်ႈတႄႉ မေႃယႃလူင်ၶႃႈဢေႃႈ ယွၼ်ႉဝႃႈ တီႈၼႆႈၼႆႉ မီးမေႃယႃဢွၼ်ႇၵူၺ်း ဢမ်ႇမီးမေႃယႃလူင် တႃႇယူတ်းယႃ ၵူတ်ႇထတ်းတၢင်းပဵၼ်ပၼ် - ဝႃႈၼႆ ။
လုၵ်ႈဢွၼ် ဢႃယု 12 ၶူပ်ႇလူင်းတႂ်ႈ ၸပ်းတၢင်းပဵၼ်ဢႆ ၊ ပွတ်ႇ ၊ ၶႆႈၼၢဝ် မီး 293 ၵေႃႉ ၊ ပဵၼ်ၶူမ်း 27 ၵေႃႉ ၊ တၢင်းပဵၼ်တွင်ႉၼွင်ႇ / တွင်ႉၸဵပ်း တွင်ႉၵႂႃႇ သမ်ႉမီး 99 ၵေႃႉ ၼႆယဝ်ႉ ။
ၸၢႆးႁိၼ်သႅင် သိုပ်ႇလၢတ်ႈထႅင်ႈဝႃႈ ၵူၼ်းပၢႆႈၽေးမိူဝ်ႈၼႆႉ ဝၼ်းတီႈ 27 တင်းမူတ်းမီး 1023 ၵေႃႉ ၊ ႁူမ်ႈပႃးလူၺ်ႈ သင်ၶၸဝ်ႈ 41 တူၼ် ၊ မိူဝ်ႈပူၼ်ႉမႃး 2 ဝၼ်းသမ်ႉ ၵူၼ်းပၢႆႈၽေးမီး 1103 ၵေႃႉ ဝႃႈၼႆ ။
သုၼ်ၵူၼ်းပၢႆႈၽေးၼၼ်ႉ ၽူႈႁူႉပုၼ်ႈၽွၼ်းၶဝ်ၸဝ်ႈ တင်ႈႁွင်ႈယႃ တီႈၶႅမ်ႉသုၼ်ၵူၼ်းထူပ်းၽေးဝႆႉယူႇ မီးမေႃယႃဝႆႉ 6 ၵေႃႉ ။ ၵူၺ်းၵႃႈ မေႃယႃလူင်ၻွၵ်ႉတိူဝ်ႊတႄႉ ဢမ်ႇမီး ၼႆယဝ်ႉ ။ ၵူၼ်းပၢႆႈၽေးဢၼ်မႃးမီးဝႆႉတီႈဝၢၼ်ႈဝႃႉ ၸႄႈဝဵင်းၵေးသီးၼႆႉ ၵူၼ်းဝၢၼ်ႈတၢင်းပွတ်း ဝၢၼ်ႈသေႃႉ ၊ ၵုၼ်ၵႅင်း ၊ ၼမ်ႉလၼ်ႈ၊ ႁၢႆးႁွမ်ႈ ၊ ၽၵ်းၵီး ၊ ဝၢၼ်ႈလုၺ် ၊ မိူင်းဢၢၵ်ႇ ၸဵမ်ၸိူဝ်ႉၼႆႉ ။
သိုပ်ႇဢၢၼ်ႇ
ဝၼ်းလိူၼ်သိပ်းသွင်မူၼ်းၼုမ်ႇႁၢႆးၸၢႆးယိင်း ထုင်ႉၵုၼ်ပၢင်ၵုၼ်ၶူင်း ႁူမ်ႈတိူင်ႇၵၢဝ်ႇႁႂ်ႈၵူၼ်းမိူင်းတႆး ပူၼ်ႉၽေးဝႆး
ၵေႃလိၵ်ႈလၢႆးလႄႈၾိင်ႈငႄႈတႆး ဝဵင်းၵႃလိ ဢွၼ်ႁူဝ်ၼမ်းၼႃႈ ၼုမ်ႇႁၢႆးၸၢႆးယိင်း ထုင်ႉၵုၼ်ပၢင်ၵုၼ်ၶူင်း ထုင်ႉၵႃလိ - ၵုၼ်ႁဵင် ၸတ်းႁဵတ်းပၢင်တိူင်ႇၵၢဝ်ႇ ႁႂ်ႈၵူၼ်းမိူင်းတႆးပူၼ်ႉၽေးသိုၵ်း ။
ဝၼ်းတီႈ 26/11/2015 ဝၼ်းလိူၼ်မူၼ်း ၶၢဝ်းယၢမ်း 18:00 မူင်း ၵေႃလိၵ်ႈလၢႆးလႄႈၾိင်ႈငႄႈတႆး ဝဵင်းၵႃလိ ဢွၼ်ႁူဝ်ၼမ်းၼႃႈ ၼုမ်ႇႁၢႆးၸၢႆးယိင်း ထုင်ႉၵုၼ်ပၢင်ၵုၼ်ၶူင်း ၵႃလိ - ၵုၼ်ႁဵင် ႁူမ်ႈၵၼ်ၸတ်းႁဵတ်းပၢင်တိူင်ႇၵၢဝ်ႇဝႆႈဝၢၼ်း တီႈဝတ်ႉၼႃးသေႇ ဝဵင်းၵုၼ်ႁဵင် တုၵ်းယွၼ်းလူင်ပွင်ၸိုင်ႈမၢၼ်ႈ ၵိုတ်းပၢင်တိုၵ်းၼႂ်းမိူင်းပတ်ႉပိုၼ်ႉဝႆးဝႆး ႁႂ်ႈၵူၼ်းမိူင်းတႆး လႆႈယူႇလီၵတ်းယဵၼ် ပူၼ်ႉၽေးၶဵၼ် ။
ၸၢႆးႁၢၼ်ၶိူဝ်း ၽူႈတိတ်းတေႃႇၵၢပ်းသိုပ်ႇ ၵူၼ်းၼုမ်ႇၵေႃလိၵ်ႈလၢႆးလႄႈၾိင်ႈငႄႈတႆး ၵႃလိ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ ယိူင်းဢၢၼ်းလွင်ႈဢၼ်ႁဝ်းၶႃႈတူင်ႉၼိုင် ၼႂ်းဝၼ်းလိူၼ်သိပ်းသွင်မူၼ်းၼႆႉ ႁဝ်းဢွၼ်ၵၼ်တႆႈတဵၼ်း ႁဵတ်းၵွၵ်းသွမ်းတေႃႇ 108 ၵွၵ်းသေ ၸူဝ်းၵၼ်ၵႂႃႇပွႆႇလွင်ႈတီႈၼမ်ႉပၢင် ဢွၼ်ၵၼ်ယွၼ်းၽပွလ်းပၼ် ၵူၼ်းထူပ်းၽေးသိုၵ်းၼႂ်းမိူင်းႁဝ်းလႄႈ တုၵ်းယွၼ်းထိုင်လူင်ပွင်ၸိုင်ႈၵိုတ်းပၢင်တိုၵ်းဝႆးဝႆး ဝႃႈၼႆ ။
ၽူႈၵွၼ်းဝတ်ႉၼႃးသေႇ ဝဵင်းၵုၼ်ႁဵင် လၢတ်ႈတီႈၸုမ်းၶၢဝ်ႇၽူႇတွႆႇႁွၵ်ႈဝႃႈ ႁဝ်းသင်ၶၸဝ်ႈၵေႃႈ ဢွၼ်ႁူဝ်ၼုမ်ႇႁၢႆးၸၢႆးယိင်းသေ လွတ်ႈၵႂၢမ်းတၢင်ႇသွမ်းၸဝ်ႈဢုပတ်ႉၵုတ်ႉ ပိုၼ်ၽေၵုသူလ် ၊ ၼွၵ်ႈလိူဝ်သေၼႆ ႁဝ်းၸဝ်ႈလႄႈ ၼုမ်ႇႁၢႆးၸၢႆးယိင်းတင်းသဵင်ႈ ႁူမ်ႈၵၼ်ဢတိတ်ႉထၢၼ် သူင်ႇမႅတ်ႉတႃႇပၼ် ပေႃႈမႄႈပီႈၼွင်ႉၸိူဝ်းလႆႈထူပ်းၽေးသိုၵ်းၼႂ်းမိူင်းတႆးတင်းသဵင်ႈ ဝႃႈၼႆ ။
ၼုမ်ႇႁၢႆးၸၢႆးယိင်း ထုင်ႉၵုၼ်ပၢင်ၵုၼ်ၶူင်း ႁူမ်ႈႁႅင်းၵၼ်တင်းမူတ်း 100 ပၢႆသေ ၵူႈၵေႃႉၽွမ်ႉၵၼ်ဢၢၼ်ႇလွတ်ႈၸွမ်း ၶေႃႈဢတိတ်ႉထၢၼ်ႇ (ဝွၵ်း) -
ၸိူဝ်းႁဝ်းၶႃႈ ၵူႈယိင်းၸၢႆး တိုတ်ႉတၢႆးႁူၺ်း ႁူမ်ႈၸုင်ၸၼ်
ၽွမ်ႉၵၼ် ပဵၼ်ၶေႃႈသဵင်လဵဝ် ထုင်ႉၶဵဝ် ၵုၼ်ပၢင်ၵုၼ်ၶူင်း
ၽိုင်ႈႁူင်း ႁဝ်းၶွၼ်ႈပဵၼ်ၼိုင်ႈ မိူင်းၸိုင်ႈတႆး ထုင်ႉပွတ်းၸၢၼ်း
လူႇတၢၼ်း လွင်ႈၵွၵ်းသွမ်းတေႃႇ ၸဵမ်ဢေႃႇၸႃႇဢႁႃႇရ
တႃႇၼၼႆႉ ယိူင်းသူင်ႇပၼ် ၸိူဝ်းဢၼ် လႆႈထူပ်းၽေးသိုၵ်း
ပၢင်တို်ၵ်း ႁႂ်ႈဝၢႆးမွတ်ႇယဵၼ် ပိူင်ပဵၼ် ဢၼ်တိုၵ်ႉမီးဝႆႉ
ၾၢႆႇၼႆႉသဵင်ၵွင် ၾင်ႇပုၼ်ႉသဵင်ၵွင်ႈ ႁၢမ်ႈလွင်ႈတြႃးၽဵင်ႇပဵင်းလႄႈ
ၼႂ်းၵႄႈ သၢႆလိူၼ်လႅင်းၵိုၼ်း ၶမ်ႈၶိုၼ်း လိူၼ်သိပ်းသွင်မူၼ်း
တိုၵ်းသူၼ်းသုၼ်ႇလႆႈသုၼ်ႇပဵၼ် ၽေးၶဵၼ်ႁႂ်ႈပၢႆႈၵႆယၢၼ်
ၸၢတ်ႈပၢၼ်ၵတ်းယဵၼ်သိူဝ်းသႃႇ ႁႂ်ႈပဵၼ်တႃႇပီႈၼွင်ႉႁဝ်းတင်းသဵင်ႈသေၵမ်းႉႉႉႉႉႉ။
သိုပ်ႇဢၢၼ်ႇ
ၸုမ်းတႆးလၢႆလၢႆၸုမ်း တုၵ်းယွၼ်းလူင်ပွင်ၸိုင်ႈမၢၼ်ႈ ၵိုတ်းပၢင်တိုၵ်း ၊ ၸွႆႈထႅမ်ၵူၼ်းပၢႆႈၽေးသိုၵ်း
ၸုမ်းတူင်ႇဝူင်းၵူၼ်းတႆး ၼပ်ႉႁူဝ်သိပ်းၸုမ်း ယိုၼ်ႈလိၵ်ႈတီႈလုမ်းၽွင်းတၢင်မၢၼ်ႈ မိူင်းၵွၵ်ႇ ၸိုင်ႈထႆး ။ တုၵ်းယွၼ်း ႁႂ်ႈၵိုတ်းပၼ်ပၢင်တိုၵ်းလႄႈ ၸွႆႈထႅမ်ၵူၼ်းပၢႆႈၽေးသိုၵ်း ၼႂ်းၸိုင်ႈတႆး ။
ဝၼ်းတီႈ 27/11/2015 (မိူဝ်ႈၼႆႉ) ၸုမ်းတူင်ႉၼိုင် တူင်ႇဝူင်းၵူၼ်းတႆး 34 ၸုမ်း လႆႈဢွၼ်ၵၼ်ၵႂႃႇယိုၼ်ႈလိၵ်ႈ တီႈလုမ်းၽွင်းတၢင် (ၽွင်းၶဵဝ်) ၸိုင်ႈမိူင်းႁူမ်ႈတုမ်မၢၼ်ႈ တီႈဝဵင်းမိူင်းၵွၵ်ႇ ၸိုင်ႈထႆး ။ တုၵ်းယွၼ်း ႁႂ်ႈၵိုတ်းပၼ်ပၢင်တိုၵ်း လႄႈ ၸွႆႈထႅမ်ပၼ်ၵူၼ်းထူပ်းၽေးသိုၵ်း ၼႂ်းၸိုင်ႈတႆး ။
ၽူႈၶဝ်ႈၸုမ်းတူင်ႇဝူင်းၵူၼ်းတႆး ဢၼ်ၶဝ်ႈႁူမ်ႈၵၢၼ်တူင်ႉၼိုင် ၸၢႆးၼုမ်ႇႁၵ်ႉတႆး ၸဵတ်းၸွမ်ၸၢႆး လၢတ်ႈတီႈ ၸုမ်းၶၢဝ်ႇၽူႈတွႆႇႁွၵ်ႈဝႃႈ - မိူဝ်ႈၼႆႉပွတ်းၼႂ် ၸုမ်းတႆး 34 ၸုမ်း ဢွၼ်ၵၼ်ၵႂႃႇယိုၼ်ႈလိၵ်ႈ တီႈလုမ်းၽွင်းတၢင်မိူင်းမၢၼ်ႈ တီႈဝဵင်းမိူင်းၵွၵ်ႇ ။ ၼႂ်းၽိုၼ်လိၵ်ႈၼၼ်ႉ လႆႈလၢတ်ႈၼႄလွင်ႈဢၼ် မီးၵၢၼ်တဵၵ်းတဵင် ပူၼ်ႉပႅၼ်ၵူႈလွင်ႈလွင်ႈ ၵႃႈပူၼ်ႉမႃး။ ၶေႃႈတုၵ်းယွၼ်း တင်းမူတ်းမီး 10 ၶေႃႈ - ၼႂ်းၼၼ်ႉ ပႃးလွင်ႈႁႂ်ႈၵိုတ်းယိုတ်း လွင်ႈပၢင်တိုၵ်း ။ တပ်ႉသိုၵ်းတႆး ႁႂ်ႈလႆႈယူႇလႆႈၵူႈတီႈ ၼႂ်းၸိုင်ႈတႆး ။ ဝၢႆးသေၵိုတ်းယိုဝ်းယဝ်ႉ ဢၼ်လူင်ပွင်ၸိုင်ႈမၢၼ်ႈ တင်းလူင်ပွင်ၸိုင်ႈၵဝ်ႇ / မႂ်ႇ တေလႆႈသိုပ်ႇႁဵတ်းၵႂႃႇၼႆႉ ပဵၼ်ၶိုၼ်းမႃးယူတ်းယႃလုမ်းလႃး သၢႆႈတႅၼ်းပၼ်ၵူၼ်းဝၢၼ်ႈၵူၼ်းမိူင်းႁဝ်း ဢၼ်လႆႈလူႉသုမ်းၵႂႃႇ ဢမ်ႇဝႃႈလွင်ႈၶူဝ်းၶွင် သၢႆၸႂ် ။
သိုပ်ႇလၢတ်ႈဝႃႈ - လွင်ႈၵူၼ်းဝၢၼ်ႈၵူၼ်းမိူင်း လႆႈပၢႆႈၽေးသိုၵ်းသေ လူႉသုမ်းၶူဝ်းၶွင်ၵႂႃႇလႄႈသင် ။ ဢၼ်သိုၵ်းမၢၼ်ႈၶဝ်လႃႈလီႈယိုဝ်းၵွင်ႈလူင် / ပွႆႇမၢၵ်ႇလူင်ၵႂႃႇ ၵူႈၾၢႆႇၵူႈတၢင်းသေ တိူဝ်ႉႁိူၼ်းယေး ၊ ဝတ်ႉဝႃး ၊ ၶူဝ်းၶွင်ၵူၼ်းဝၢၼ်ႈၵူၼ်းမိူင်း လူႉလႅဝ်ၵႂႃႇၸိူဝ်းၼႆႉ ႁႂ်ႈသၢႆႈတႅၼ်းပၼ်ၶိုၼ်း၊ ႁဵတ်းပၼ်ၶိုၼ်း ၸိူဝ်းၼႆႉ - ဝႃႈၼႆ ။
ဝၼ်းတီႈ 26/11/2015 (မိူဝ်ႈဝႃး) ၽွင်းပွတ်းၼႂ်ၵေႃႈ ၸုမ်းတူင်ႉၼိုင်တူင်ႇဝူင်းၵူၼ်းတႆး 34 ၸုမ်းၼႆႉႁူမ်ႈၵၼ် ၸတ်းႁဵတ်းပၢင်သပ်းၸႅင်ႈၶၢဝ်ႇ တီႈဢွင်ႈလုမ်း ၽူႈသိုဝ်ႇၶၢဝ်ႇၼွၵ်ႈမိူင်း (The Foreign Correspondents’ Club of Thailand- FCCT) တီႈမိူင်းၵွၵ်ႇ ၸိုင်ႈထႆး ။ မီးၸုမ်းတူင်ႇဝူင်းၵူၼ်း တီႈၵဵင်းမႆႇ ၊ ၸုမ်းၶၢဝ်ႇ RFA လႄႈတၢင်ႇၸုမ်း ၊ ၸုမ်းတႆးၼႂ်းမိူင်းၵွၵ်ႇ ၊ ၸဝ်ႈၼႃႈတီႈထႆးၸိူဝ်းၼႆႉ ၶဝ်ႈႁူမ်ႈမွၵ်ႈ 50 ပၢႆ ။
တီႈပၢင်သပ်းၸႅင်ႈၶၢဝ်ႇၼႆႉ ၽူႈၵၢဝ်ႇလၢတ်ႈၶေႃႈၵႂၢမ်း သပ်းလႅင်းၼႄငဝ်းလၢႆး ၼႂ်းၸိုင်ႈတႆး မီးၸၢႆးၶိူဝ်းသႅင် ၊ ၼၢင်းၸၢမ်တွင်း ။ ၸဝ်ႈၼႃႈတီႈ ၾၢႆႇၵဝ်ႉငဝ်ႈသုၼ်ႇလႆႈၵူၼ်းၸိုင်ႈထႆး ။
ၼၢင်းၸၢမ်းတွင်း သပ်းၸႅင်ႈၼႄ လွင်ႈၶၢဝ်းယၢမ်းပဵၼ်ပၢင်တိုၵ်းလႄႈ တုမ်ႉတိူဝ်ႉသုၼ်ႇလႆႈၵူၼ်း ။ မိူၼ်ၼင်ႇ တုမ်ႉတိူဝ်ႉသုၼ်ႇလႆႈသုၼ်ႇပဵၼ် ၼၢင်းယိင်း ။ ယွၼ်ႉပဵၼ်ပၢင်တိုၵ်းလႄႈ ၼၢင်းယိင်းထုၵ်ႇၵၼ်ႉၸၼ်လူလၢႆ ။ လွင်ႈၵူၼ်းဝၢၼ်ႈၵူၼ်းမိူင်း လႆႈပၢႆႈၽေးမီးမိုၼ်ႇပၢႆ ၊ လွင်ႈသိုၵ်းမၢၼ်ႈပူၼ်ႉပႅၼ်သုၼ်ႇလႆႈၵူၼ်းၸိူင်ႉႁိုဝ် - ၸိူဝ်းၼႆႉ ။
ၸၢႆးၶိူဝ်းသႅင် သပ်းၸႅင်ႈၼႄ လွင်ႈတပ်ႉသိုၵ်းမၢၼ်ႈၶဝ် ပူၼ်ႉပႅၼ်ၶဝ်ႈပိုၼ်ႉတီႈၼႃႈလိၼ် ပႃႊတီႊမႂ်ႇသုင်ၸိုင်ႈတႆး / တပ်ႉသိုၵ်းၸိုင်ႈတႆး (SSPP/SSA) ။ ငဝ်းလၢႆးလွင်ႈပၢင်တိုၵ်း ဝူင်ႈၵၢင်တပ်ႉသိုၵ်းမၢၼ်ႈလႄႈ တပ်ႉသိုၵ်းၸိုင်ႈတႆး ။ လွင်ႈပဵၼ်ပၢင်တိုၵ်းသေ မီးၵူၼ်းပၢႆႈၽေးၼမ် ၸုမ်းၼွၵ်ႈမိူင်းၶဝ် တဵတ်ႇယဵၼ်ယူႇသီႇသီႇ ၊ တုၵ်းယွၼ်း ယႃႇႁႂ်ႈမၼ်းပဵၼ်သိုၵ်းထႅင်ႈ ။ ၵွပ်ႈဝႃႈပၢင်တိုၵ်း တုမ်ႉတိူဝ်ႉသူၼ် တိူၵ်ႇႁႆႈလွၵ်းၼႃး ၊ ဝတ်ႉဝႃး ၊ ႁူင်းသွၼ်လိၵ်ႈ ၊ ၵူၼ်းမိူင်းတႆးၸိူဝ်းၼႆႉ ။ တုၵ်းယွၼ်းႁႂ်ႈတူင်ႇဝူင်းၵူၼ်းတႆး လႄႈ တူင်ႇဝူင်းၵူၼ်းၼွၵ်ႈမိူင်း ႁူႉထိုင်သေ ၶဝ်ႈၵႂႃႇၸွႆႈထႅမ်ၵူၼ်းပၢႆႈၽေး - ၸိူဝ်းၼႆႉ ။
သိုပ်ႇဢၢၼ်ႇ
ၸုမ်းတူင်ႉၼိုင်တူင်ႇဝူင်းၵူၼ်းတႆး ၸတ်းပၢင်သပ်းၸႅင်ႈၶၢဝ်ႇ ငဝ်းလၢႆးပၢင်တိုၵ်းလႄႈ ၵူၼ်းပၢႆႈၽေး ၼႂ်းၸိုင်ႈတႆး
ၸုမ်းတူင်ႇဝူင်းၵူၼ်းတႆး ၼပ်ႉႁူဝ်သိပ်းၸုမ်း ႁူမ်ႈၸတ်းႁဵတ်းပၢင်သပ်းၸႅင်ႈၶၢဝ်ႇ လွင်ႈငဝ်းလၢႆးပၢင်တိုၵ်း လႄႈၵူၼ်းပၢႆႈၽေးသိုၵ်း ၼႂ်းၸိုင်ႈတႆး တီႈမိူင်းၵွၵ်ႇ။ မီးၵူၼ်းၶဝ်ႈႁူမ်ႈ တင်းၼမ် ။
ဝၼ်းတီႈ 26/11/2015 (မိူဝ်ႈၼႆႉ) တင်ႈတႄႇပွတ်းၼႂ် ယၢမ်း 10 မူင်းပၢႆတေႃႇထိုင်တဵင်ႈ ယၢမ်း 12 မူင်း ၊ ၸုမ်းတူင်ႉၼိုင်တူင်ႇဝူင်းၵူၼ်းတႆး 30 ၸုမ်းပၢႆ ၊ ႁူမ်ႈၵၼ် ၸတ်းႁဵတ်းပၢင်သပ်းၸႅင်ႈၶၢဝ်ႇ တီႈဢွင်ႈလုမ်း ၽူႈသိုဝ်ႇၶၢဝ်ႇၼွၵ်ႈမိူင်း (The Foreign Correspondents’ Club of Thailand- FCCT) တီႈမိူင်းၵွၵ်ႇ ၸိုင်ႈထႆး ။ မီးၸုမ်းတူင်ႇဝူင်းၵူၼ်း တီႈၵဵင်းမႆႇ ၊ ၸုမ်းၶၢဝ်ႇ RFA လႄႈတၢင်ႇၸုမ်း ၊ ၸုမ်းတႆးၼႂ်းမိူင်းၵွၵ်ႇ ၊ ၸဝ်ႈၼႃႈတီႈထႆးၸိူဝ်းၼႆႉ ၶဝ်ႈႁူမ်ႈမွၵ်ႈ 50 ပၢႆ - ၼႆယဝ်ႉ ။
တီႈပၢင်သပ်းၸႅင်ႈၶၢဝ်ႇၼႆႉ ၽူႈမွၵ်ႇလၢတ်ႈၶေႃႈၵႂၢမ်း သပ်းလႅင်းၼႄငဝ်းလၢႆး ၼႂ်းၸိုင်ႈတႆး မီးၸၢႆးၶိူဝ်းသႅင် ၊ ၼၢင်းၸၢမ်တွင်း ။ ၸဝ်ႈၼႃႈတီႈ ၾၢႆႇၵဝ်ႉငဝ်ႈသုၼ်ႇလႆႈၵူၼ်းၸိုင်ႈထႆးၵေႃႈ သပ်းၸႅင်ႈၼႄ လွင်ႈသုၼ်ႇလႆႈၵူၼ်း - ၼႆယဝ်ႉ ။
ၼၢင်းၸၢမ်းတွင်း သပ်းၸႅင်ႈၼႄ လွင်ႈၶၢဝ်းယၢမ်းပဵၼ်ပၢင်တိုၵ်းလႄႈ တုမ်ႉတိူဝ်ႉသုၼ်ႇလႆႈၵူၼ်း ။ မိူၼ်ၼင်ႇ တုမ်ႉတိူဝ်ႉသုၼ်ႇလႆႈသုၼ်ႇပဵၼ် ၼၢင်းယိင်း ။ ယွၼ်ႉပဵၼ်ပၢင်တိုၵ်းသေ ၼၢင်းယိင်းထုၵ်ႇၵၼ်ႉၸၼ်လူလၢႆ ။ လွင်ႈၵူၼ်းဝၢၼ်ႈၵူၼ်းမိူင်း လႆႈပၢႆႈၽေးမီးမိုၼ်ႇပၢႆ ၊ လွင်ႈသိုၵ်းမၢၼ်ႈပူၼ်ႉပႅၼ်သုၼ်ႇလႆႈၵူၼ်းၸိူင်ႉႁိုဝ် - ၸိူဝ်းၼႆႉ ။
ၸၢႆးၶိူဝ်းသႅင် သပ်းၸႅင်ႈၼႄ လွင်ႈတပ်ႉသိုၵ်းမၢၼ်ႈၶဝ် ပူၼ်ႉပႅၼ်ၶဝ်ႈပိုၼ်ႉတီႈၼႃႈလိၼ် ပႃႊတီႊမႂ်ႇသုင်ၸိုင်ႈတႆး / တပ်ႉသိုၵ်းၸိုင်ႈတႆး (SSPP/SSA) ။ ငဝ်းလၢႆးလွင်ႈပၢင်တိုၵ်း ဝူင်ႈၵၢင်တပ်ႉသိုၵ်းမၢၼ်ႈလႄႈ တပ်ႉသိုၵ်းၸိုင်ႈတႆး ။ လွင်ႈပဵၼ်ပၢင်တိုၵ်းသေ မီးၵူၼ်းပၢႆႈၽေးၼမ် ၊ ၵူၺ်းၵႃႈ ၵွပ်ႈသင်လႄႈ ၸုမ်းၼွၵ်ႈမိူင်းၶဝ် တဵတ်ႇယဵၼ်ယူႇသီႇသီႇ ၊ ဢမ်ႇတၵ်းသဵင်သင်ၸွမ်း။ ဝႆႉမိူင်းတႆးမိူၼ်ၼင်ႇ ဢမ်ႇယူႇၼႂ်းၸိုင်ႈမိူင်းႁူမ်ႈတုမ် ။ တုၵ်းယွၼ်း ယႃႇႁႂ်ႈမၼ်းပဵၼ်သိုၵ်းထႅင်ႈ - ၸိူဝ်းၼႆႉ ။
လိူဝ်သေၼၼ်ႉ သပ်းၸႅင်ႈၼႄပႃး လွင်ႈပၢင်တိုၵ်း လႆႈတုမ်ႉတိူဝ်ႉၸဵမ်ၼမ်ႉလိၼ်ႁိၼ်ၽႃ ၊ တုမ်ႉတိူဝ်ႉသူၼ် တိူၵ်ႇႁႆႈလွၵ်းၼႃး ၊ ၵူၼ်း ၊ ဝတ်ႉဝႃး ၊ ႁူင်းသွၼ်လိၵ်ႈၸိူဝ်းၼႆႉ ။ တုမ်ႉတိူဝ်ႉၸၢဝ်းၶိူဝ်းတႆးၵူၺ်းပႆႇပေႃး တုမ်ႉတိူဝ်ႉပႃးၸၢဝ်းၶိူဝ်းၼႂ်းမိူင်းတႆး ပႃးၸဵမ်ၸၢဝ်းတဢၢင်း ၊ လီႉသေႃး ၸိူဝ်းယူႇသဝ်းႁိမ်းႁွမ်းပၢင်တိုၵ်း ။ လွင်ႈၼႆႉ လူင်ပွင်ၸိုင်ႈတိုၼ်းတေလႆႈဢဝ်ပုၼ်ႈၽွၼ်းသေ ၸွႆႈထႅမ်ၵူၼ်းမိူင်းၵႂႃႇ ။ လွင်ႈၸိူဝ်းၼႆႉ ၶႂ်ႈႁႂ်ႈတူင်ႇဝူင်းၵူၼ်းတႆး လႄႈ တူင်ႇဝူင်းၵူၼ်းၼွၵ်ႈမိူင်း ႁူႉထိုင်သေ ၶဝ်ႈၵႂႃႇၸွႆႈထႅမ် တီႈၵူၼ်းပၢႆႈၽေးႁႂ်ႈလႆႈၵူႈၶၢဝ်းယၢမ်း ။
ပေႃးဝႃႈမီးၵၢၼ်ဢုပ်ႇဢူဝ်းၵိူဝ်းၵုမ်ၵၼ်ၸိုင် ႁႂ်ႈလႆႈမီးဢၼ်သွင်ပႃႈသွင်ၾၢႆႇ ၶႂ်ႈလႆႈၼင်ႇၵၼ်။ ပေႃးဢမ်ႇပဵၼ်ၼၼ် တေပဵၼ်ၵၢၼ်ဢုပ်ႇဢူဝ်း ဢၼ်လွၵ်ႇၵၼ် ။ မီးပၼ်ႁႃသင်ဢမ်ႇဝႃႈ ၶႂ်ႈႁႂ်ႈမီးလွင်ႈဢုပ်ႇဢူဝ်းၵၼ် ၊ ဢဝ်ၶိူင်ႈၵွင်ႈၵၢင်ႇယိုဝ်းၵၼ်သေ တုမ်ႉတိူဝ်ႉၵူၼ်းမိူင်းၸိူဝ်းၼႆႉ မၼ်းဢမ်ႇထုၵ်ႇလီပဵၼ်ယဝ်ႉ ။ ႁဵတ်းသင်ၵေႃႈ ႁႂ်ႈတူၺ်းထိုင်ၵူၼ်းမိူင်း ။
ယိူင်းဢၢၼ်း ဢၼ်လႆႈၸတ်းႁဵတ်း ပၢင်သပ်းၸႅင်ႈၶၢဝ်ႇတီႈမိူင်းၵွၵ်ႇၼၼ်ႉ ၸၢႆးၶိူဝ်းသႅင် လၢတ်ႈၼႄပႃးဝႃႈ - ၵွပ်ႈဝႃႈတီႈမိူင်းၵွၵ်ႇၼႆႉ ပဵၼ်တီႈၽူႈသိုဝ်ႇၶၢဝ်ႇထႆး ၊ ၽူႈသိုဝ်ႇၶၢဝ်ႇၼွၵ်ႈမိူင်းၶဝ် ၊ ၽူႈသိုဝ်ႇၶၢဝ်ႇၵူႈတီႈတီႈ မႃးႁူမ်ႈၵၼ် ။ တီႈမိူင်းၵွၵ်ႇၼႆႉ မၼ်းမီးတိုဝ်ႉတၢင်းတႃႇတေ မွၵ်ႇၽူႈသိုဝ်ႇၶၢဝ်ႇၵူႈတီႈတီႈ မႃးၶဝ်ႈႁူမ်ႈ ။ ႁဝ်းၶႃႈၵေႃႈ ၶႂ်ႈႁႂ်ႈတင်းလုမ်ႈၾႃႉ / လူၵ်ႈ ႁူႉၸွမ်းဝႃႈ လွင်ႈတွတ်ႈၶႅပ်းၵၢင်ၸႂ်ၼႆႉ ပိူၼ်ႈႁၼ်ပဵၼ်ဢၼ်ႁၢင်ႈလီယူႇ ။ လွင်ႈလူင်းလၢႆးမိုဝ်းၵိုတ်းသိုၵ်းၵၼ်ၵေႃႈ ႁၢင်ႈလီယူႇ ၊ ၵူၺ်းၵႃႈ ပၢင်တိုၵ်းယႂ်ႇယႂ်ႇလူင်လူင်ၼႆႉ ပိူၼ်ႈဢမ်ႇႁၼ်မႅၼ်ႈ။ ၵွပ်ႈပိူၼ်ႈၼၼ်လႄႈ ၶႂ်ႈႁႂ်ႈၼႂ်းလုမ်ႈၾႃႉ / လူၵ်ႈၼႆႉ လႆႈႁူႉၵႂႃႇ ၸင်ႇလႆႈမႃးၸတ်းႁဵတ်းတီႈမိူင်းၵွၵ်ႇ - ဝႃႈၼႆ ။
သိုပ်ႇဢၢၼ်ႇ
ၸဝ်ႈပၢႆးမွၼ်းလႄႈၵူၼ်းၼုမ်ႇတႆး ဢွၼ်ၵၼ်ႁႃငိုၼ်း ၸွႆႈထႅမ်ၵူၼ်းပၢႆႈၽေး
ၸုမ်းပၢႆးမွၼ်းတႆးလႄႈ ၵူၼ်းၼုမ်ႇၼႂ်းမိူင်းတႆး လၢႆလၢႆၸုမ်းလၢႆလၢႆတီႈ လႆႈဢွၼ်ၵၼ်ဢွၵ်ႇမႃးတူင်ႉၼိုင် တူၵ်းသူး ႁႃငိုၼ်းၵွင်ၵၢင် လၢႆလၢႆတီႈလၢႆလၢႆဝဵင်း ၼႂ်းၸိုင်ႈတႆး ၊ လႆႈငိုၼ်းႁိမ်း 20 လၢၼ်ႉၵျၢတ်ႈသေ ဢဝ်ၵႂႃႇၸွႆႈထႅမ် ၵူၼ်းပၢႆႈၽေး တီႈဝၢၼ်ႈဝႃႉ ။
တႄႇဝၼ်းတီႈ 17-24/11/2015 ၼၼ်ႉ ၸုမ်းပၢႆးမွၼ်းတႆး ( ၸၢႆးဢွင်ႇထီးၶမ်း ၊ ၸၢႆးပလႅၵ်ႊႁူဝ်ႊလ် ၊ ပိုၼ်း ၊ လၢဝ်မိူင်းယၢဝ်း ၊ ၸၢႆးၼွင်ႉ ၊ ၸၢႆးတၢၼ်ႉႁဵင်း ) လႄႈၵူၼ်းၼုမ်ႇၼႂ်းမိူင်းတႆး လၢႆလၢႆၸုမ်းလၢႆလၢႆဝဵင်း ဢွၼ်ၵၼ်ဢွၵ်ႇမႃးတူင်ႉၼိုင် တူၵ်းသူး / ႁွင်ႉၽဵင်းၵႂၢမ်း ႁႃငိုၼ်းၵွင်ၵၢင် လၢႆလၢႆတီႈ လၢႆလၢႆဝဵင်း ၼႂ်းၸိုင်ႈတႆး ၊ လႆႈငိုၼ်းႁူဝ်ပၢၵ်ႇသႅၼ်သေ ဢဝ်ၵႂႃႇၸွႆႈထႅမ် ၵူၼ်းပၢႆႈၽေး တီႈဝၢၼ်ႈဝႃႉ ဢိူင်ႇဝၢၼ်ႈဝႃႉ ၸႄႈဝဵင်းၵေးသီး - ၵူၼ်းၼုမ်ႇ ၽူႈၶဝ်ႈႁူမ်ႈတူင်ႉၼိုင် ၼႂ်းၶၢဝ်းတၢင်းၸွႆႈထႅမ်ၵူၼ်းထူပ်းၽေးသိုၵ်း ၸၢႆးၵွၼ်း လၢတ်ႈ ။
သိုပ်ႇလၢတ်ႈဝႃႈ - ဝၼ်းတီႈ 17-18 လႆႈႁဵတ်းပၢင်တူၵ်းသူး တီႈတူၼ်ႈတီး ။ ဝၼ်းတီႈ 19 တီႈမိူင်းပွၼ် ၊ ဝၼ်းတီႈ 20 တီႈပၢင်လူင် / လွႆလႅမ် ၊ 21 ၼမ်ႉၸၢင် ။ ဝၼ်းတီႈ 22 လႄႈ 23 ၼႆႉ ယိူင်းဢၢၼ်းဝႆႉတီႈလၢႆးၶႃႈ ၊ မိူင်းၵိုင်လႄႈၵေးသီး ။ ၵူၺ်းၵႃႈ ၽိူဝ်ႇႁဝ်းၶႃႈၵႂႃႇၽႅဝ်တီႈလၢႆးၶႃႈ ဝၼ်းတီႈ 23 ၼၼ်ႉ ၶိုၼ်းလႅၵ်ႈလၢႆႈ ၶၢဝ်းတၢင်း ။ တီႈလၢႆးၶႃႈၼၼ်ႉ ၵႂႃႇလဝ်ႇမူၼ်ႈတူၼ်ႈၸႂ်ပၼ်သေ ၵႂႃႇပၼ်ႁႅင်းပီႈၼွင်ႉၸိူဝ်းထူပ်းၽေး ၸိူဝ်းဢၼ်ပၢႆႈမႃးမီးတီႈဝတ်ႉ (ၵျွင်း) လၢႆးၶႃႈၼၼ်ႉ ၊ တီႈၼၼ်ႈ ဢမ်ႇသိုပ်ႇတူၵ်းသူးယဝ်ႉ ။ တူၼ်ႈတီး မိူင်းပွၼ် လွႆလႅမ် ပၢင်လူင် ၼမ်ႉၸၢင်ၸိူဝ်းၼႆႉ လႆႈငိုၼ်း 190 သႅၼ် ။
ၶၢဝ်းတၢင်းၼႆႉ လႆႈႁူပ်ႉၵူၼ်းပၢႆႈၽေး တီႈလၢႆးၶႃႈ ဢၼ်လုၵ်ႉတၢင်းမိူင်းၼွင်မႃး ။ လႆႈပၼ်လွင်ႈဢုၼ်ႇၸႂ် ႁႅင်းၸႂ်သေ လႆႈပူၼ်ႉၵႂႃႇတီႈဝၢၼ်ႈဝႃႉ ။ ငိုၼ်းဢၼ်ႁပ်ႉတၢင်းၸွႆႈ လႆႈမႃးတင်းမူတ်းၼၼ်ႉၵေႃႈ လႆႈၵႂႃႇမွပ်ႈဢၢပ်ႈပၼ်တီႈဝၢၼ်ႈဝႃႉ တင်းမူတ်း ။ ၵွပ်ႈဝႃႈ တီႈလၢႆးၶႃႈၼႆႉ ၶဝ်ၵုမ်ႇထူၼ်ႈဝႆႉ တႃႇၶၢဝ်းတၢင်းမွၵ်ႈ 1 လိူၼ်ယဝ်ႉ ။ တီႈဝၢၼ်ႈဝႃႉၼႆႉၸဝ်ႈပၢႆးမွၼ်းၶဝ်လၢႆၵေႃႉလႄႈ ၵူၼ်းၼုမ်ႇၶဝ် လႆႈၵႂႃႇပၼ်ႁႅင်းၸႂ် ၵူၼ်းပၢႆႈၽေး၊ လူၺ်ႈဢဝ်ၽဵင်းၵႂၢမ်း “တႆး” လဝ်ႇမူၼ်ႈတူၼ်ႈၸႂ်ပၼ် ၊ ႁႂ်ႈၵူၼ်းပၢႆႈၽေးၶဝ်လိုမ်းပႅတ်ႈ တၢင်းတုၵ်ႉၶၸူဝ်ႈၵႅပ်ႉသေ ဢုပ်ႇဢူဝ်းၵၼ် ။ မိူဝ်ႈၽွင်းႁွင်ႉၽဵင်းၵႂၢမ်းၼၼ်ႉ မၢင်ၵေႃႉဢမ်ႇယိူၼ်ႉလႆႈသေ ၼမ်ႉတႃယိုင်ႈႁူၺ်ႇ ၊ မၢင်ၵေႃႉပေႃး ႁႆႈသိုတ်ႉသိုတ်ႉၸိူဝ်းၼႆႉၵေႃႈမီးယူႇ - ၸၢႆးၵွၼ်းလၢတ်ႈ ။
မိူဝ်ႈၽႅဝ်တီႈဝၢၼ်ႈဝႃႉၼၼ်ႉ မႅၼ်ႈၽွင်းမိူဝ်ႈ သင်ၶၸဝ်ႈၶဝ်တၢင်းၼမ်ႉလၼ်ႈ မႃးယဵမ်ႈၵူၼ်းထူပ်းၽေး ၊ ၶူဝ်းၶွင်ၸိူဝ်းလႆႈမႃးၼၼ်ႉ ၶႃႈႁဝ်းၶဝ်ၵေႃႈ လႆႈဢဝ်လူႇတၢၼ်း ယၢတ်ႇၼမ်ႉၶႂမ်ႈတဝ်းၵႂႃႇ ။ တီႈဝၢၼ်ႈဝႃႉၼႆႉ ဢၼ်လီမႆႈၸႂ် ပဵၼ်လွင်ႈပၢႆးယူႇလီ ၊ လုၵ်ႈဢွၼ်ႇၶဝ်ၼႆႉ ၼိုင်ႈဝၼ်း ဢၼ်ၸပ်းတၢင်းပဵၼ်တွင်ႉမီးယူႇမွၵ်ႈ 10 ၵေႃႉ ။ တႃႇၶၢဝ်းယၢဝ်းတႄႉ လီမႆႈၸႂ်ယူႇ ။
ၶၢဝ်းတၢင်းပွၵ်ႈၼႆႉ ပီႈၼွင်ႉၵူၼ်းမိူင်းတႆးၵေႃႈ ႁူမ်ၸူမ်းႁပ်ႉတွၼ်ႈသေ ၶဝ်ႈၸွႆႈၶိုင်ပွင်ၸွမ်း ။ ၵူၼ်းၼုမ်ႇၶဝ်လၢႆတီႈလၢႆဝဵင်း ဢွၼ်ၵၼ်ဢဝ်ဢဵၼ်ဢဝ်ႁႅင်းသေ ၶဝ်ႈမႃးၸွႆႈၵေႃႈမီး ။ ၶၢဝ်းတၢင်းၵေႃႈ ဢမ်ႇထူပ်းတၢင်းယၢပ်ႇၽိုတ်ႇသင် ။ ၵူၺ်းၵႃႈ မိူဝ်ႈၵႂႃႇၽႅဝ်တီႈဝၢၼ်ႈဝႃႉၼၼ်ႉ တိုၵ်းယိၼ်းသဵင်ၵွင်ႈသဵင်မၢၵ်ႇယူႇ ။ ယွၼ်ႉဢမ်ႇပဵၼ်ပၢင်တိုၵ်းယဝ်ႉသေ ၵူၼ်းပၢႆႈၽေးသိုၵ်းၶဝ် ပွၵ်ႈမိူဝ်းႁဵတ်းၵၢၼ်ပၢတ်ႇၶဝ်ႈၸိူဝ်းၼႆႉ တိူဝ်ႉဝၢတ်ႇမႃး 2 ၵေႃႉ ။ တႃႇၸုမ်းၸဝ်ႈပၢႆးမွၼ်းၶဝ်ၼႆႉ မိူဝ်းၼႃႈမႃး ထုၵ်ႇလီၸွႆႈထႅင်ႈၸိူင်ႉႁိုဝ်ၵေႃႈ ႁၢင်ႈႁႅၼ်းတူဝ်ႈတၼ်းဝႆႉယူႇ - ဝႃႈၼႆ ။
ၶႂ်ႈႁႂ်ႈပီႈၼွင်ႉတႆးႁဝ်း ဢွၼ်ၵၼ်တူင်ႉတိုၼ်ႇ ၶဝ်ႈၸႂ်ပၼ်လွင်ႈပီႈၼွင်ႉၵူၼ်းထူပ်းၽေး ဢၼ်တူၵ်းၵိၼ်းယူႇၼႆႉသေ ဢွၼ်ၵၼ်တုၵ်းယွၼ်း ႁႂ်ႈဢဝ်လၢႆးၵၢၼ်မိူင်းသေၵႄႈလိတ်ႈပၼ် ၊ ႁႂ်ႈၵိုတ်းယိုဝ်းပၼ် ။ မိူင်းႁဝ်းၼႆႉ မၼ်းတိုၵ်ႉပဵၼ်ၶၢဝ်းႁဵတ်းၵၢၼ် ၊ ၶၢဝ်းဢဝ်ၶဝ်ႈဢဝ်ၼမ်ႉ ၊ ၵွပ်ႈၼၼ် ႁႂ်ႈဢွၼ်ၵၼ်တုၵ်းယွၼ်းပၼ် ႁႂ်ႈၵိုတ်းပၼ်ပၢင်တိုၵ်း - ၸၢႆးၵွၼ်း တိုၵ်းသူၼ်းပႃးၼင်ႇၼႆ ။
သိုပ်ႇဢၢၼ်ႇ


c: text/html

text: 1ဝၼ်း ၼၼ်ႉ၊ၸဝ်ႈ ယေႇသု၊ဢွၵ်ႇ သေ ၵႃႈတီႈ ႁိူၼ်း ၼၼ်ႉ သေလႄႈ ၵႂႃႇၸူး ၵႃႈတီႈ ၼမ်ႉ ၼွင် သေယဝ်ႉ၊ၼင်ႈ ယူႇ တီႈ ႁိမ်း ၽင်ႇ ၼွင် ဢေႃႈ။- 2ၵူၼ်းပဵၼ် မူႇ ပဵၼ် ၽုင် ၸွမ်း မၼ်းၸဝ်ႈ ၵႂႃႇ လႄႈ လွမ်ႉႁွပ်ႈ မၼ်းၸဝ်ႈ ယူႇ တေႃႇထိုင်ႁွတ်ႈ မၼ်းၸဝ်ႈ လႆႈ ၶဝ်ႈ မႃး ၼင်ႈ ၵႃႈၼႂ်း ႁိူဝ်း သေလႄႈ ၵူၼ်း ဢၼ် ၸု ဢၼ် တုမ် ၸိူဝ်း ၼၼ်ႉ ဢွၼ်ၵၼ် ၸုၵ်း ယူႇ တီႈ ႁိမ်း ၽင်ႇ ၼွင် ဢေႃႈ။- 3မိူဝ်ႈ ၼၼ်ႉ၊မၼ်းၸဝ်ႈ ဢဝ် ၵႂၢမ်း ဢုပမႃႇ ၼမ်ၼႃႇ ႁေႃးလၢတ်ႈ တီႈ ၶဝ် ဢေႃႈ။ 4ၸဝ်ႈ ယေႇသု၊ႁေႃးလၢတ်ႈ ၵႂၢမ်း ဢုပမႃႇ လႄႈ ဝႃႈ၊ "မီး ၵူၼ်း ၵေႃႉ ၼိုင်ႈ ဢွၵ်ႇ ၵႂႃႇ ဝၢၼ်ႇ ၸိူဝ်ႉ ဝၢၼ်ႇ ၽၼ်း ဢေႃႈ။ မဵတ်ႉ ၽၼ်း ဢၼ် မၼ်း ဝၢၼ်ႇ ၵႂႃႇ ၸိူဝ်း ၼၼ်ႉ ၵမ်ႈၽွင်ႈ တူၵ်း ၵႃႈၼိူဝ် ၵၢင်တၢင်း လႄႈ ၼူၵ်ႉ လႂ် မႃး ၵဵပ်း ၵိၼ် မူတ်း သေ ဢေႃႈ။- 5မဵတ်ႉ ၽၼ်း ၵမ်ႈၽွင်ႈ တူၵ်း ၵႃႈတီႈ လိၼ် ဢၼ် မီး မၢၵ်ႇႁိၼ် ၼမ် ၼၼ်ႉ လႄႈ တႅၵ်ႇ ငွၵ်ႈ ဢွၵ်ႇ ငူင်း မႃး ၵမ်းလဵဝ် သေၵေႃႈ၊ပိူဝ်ႈ ဢၼ် ဢမ်ႇ မီး လိၼ် ဢၼ် လိုၵ်ႉ ၼၼ်ႉ၊- 6မိူဝ်ႈ ဢၼ် လႅတ်ႇမႆႈ မႃး ၸိုင်၊ၶိုၼ်း ႁဵဝ်ႇ ၸွပ်ႈ လႄႈ တၢႆ ၵႂႃႇ ၵွပ်ႈပိူဝ်ႈ ႁၢၵ်ႈ မၼ်း ဢမ်ႇ ပေႃး မီး ၼၼ်ႉ ဢေႃႈ။- 7မဵတ်ႉ ၽၼ်း ၵမ်ႈၽွင်ႈ တူၵ်း ၵႃႈၼႂ်း ယုမ်းၼၢမ် လႄႈ မိူဝ်ႈ ဢၼ် ပဵၼ် တူၼ်ႈ မႃး ၼၼ်ႉ ယုမ်းၼၢမ် ယႂ်ႇမႃး ႁတ်ႉ ပႅတ်ႈ တူၼ်ႈၶဝ်ႈ လႄႈ ဢမ်ႇ ယႂ်ႇ လႆႈ။- 8ၵူၺ်းၵႃႈ၊မဵတ်ႉ ၽၼ်း ၵမ်ႈၽွင်ႈ တူၵ်း ၵႃႈၼိူဝ် လိၼ် လီ လႄႈ မၢၵ်ႇႁူင်း မၼ်း ၼမ် ၵိုၼ်း မႃး တီႈ မၢင် တူၼ်ႈ ပၢၵ်ႇ ပုၼ်ႈ၊ မၢင် တူၼ်ႈ ႁူၵ်း သိပ်း ပုၼ်ႈ၊တီႈ မၢင် တူၼ်ႈ သၢမ် သိပ်း ပုၼ်ႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 9မၼ်းၸဝ်ႈ သိုပ်ႇ လၢတ်ႈ လႄႈ ဝႃႈ၊ "ၵေႃႉ ဢၼ် မီး ႁူ ၼၼ်ႉ ႁႂ်ႈ ငိၼ်း တႃႉ၊" ဝႃႈ ၼင်ႇ ၼႆ ဢေႃႈ။ 10တပႄးၸဝ်ႈ တင်းလၢႆ သုတ်ႉ မႃး ၸူး တီႈ ၸဝ်ႈ ယေႇသု၊လႄႈ လဝ်ႈထၢမ် ဝႃႈ၊ "ႁဵတ်းသင် လႄႈ ၸဝ်ႈႁဝ်း ဢဝ် တင်း ၵႂၢမ်း ဢုပမႃႇ ၸိူဝ်ႉ ၼင်ႇ ၼႆ ႁေႃးလၢတ်ႈ တီႈ ၵူၼ်း တင်းလၢႆ တီႈၶႃႈ၊" ဝႃႈ ၼင်ႇ ၼႆ ဢေႃႈ။ 11ၸဝ်ႈ ယေႇသု၊မွၵ်ႇလၢတ်ႈ တီႈ ၶဝ် လႄႈ ဝႃႈ၊ "ပိင်ႇၺႃႇ ဢၼ် ႁုၸႅင်ႈ လွင်ႈ မိူင်းၵၢင်ႁၢဝ် ၸဝ်ႈ လိုၵ်ႉ လိုၵ်ႉ လမ်ႇ လမ်ႇ ၼၼ်ႉ၊ၵဝ် ပၼ် တီႈ သူ ဢေႃႈ။ တီႈ ၶဝ် ၸိူဝ်း ၼၼ်ႉ ၸမ်ႉ၊ၵဝ် ဢမ်ႇ ပၼ်။- 12လွင်ႈ မၼ်း ၸမ်ႉ၊တီႈ ၵေႃႉ ဢၼ် မီး ယဝ်ႉ ၼၼ်ႉ၊တၵ်း ယဵင်ႈၶႅၼ်း ပၼ် ထႅင်ႈ ႁႂ်ႈ မၼ်း ပေႃးၵုမ်ႇ ပေႃး လိူဝ် လႄႈ တီႈ ၵေႃႉ ဢၼ် ဢမ်ႇ မီး ၵႃႈသင် ၼၼ်ႉ တၵ်း ၼုၵ်ႈ ဢဝ် သေ ၵႃႈၼႂ်း ဢၼ် မၼ်း မီး ယူႇ ဢိတ်းဢီႈ ၼိုင်ႈ ၼၼ်ႉ လူးၵွၼ်ႇ ဢေႃႈ။- 13ၶဝ် ၸိူဝ်း ၼၼ်ႉ၊တူၺ်း ယူႇ ၵေႃႈ ဢမ်ႇ ၸၢင်ႈ ႁၼ်၊ထွမ်ႇ ယူႇ ၵေႃႈ ဢမ်ႇ ၸၢင်ႈ ငိၼ်း လႄႈ ပွင်ႇလႅင်း မႃး လႆႈ။ ၵွပ်ႈ ၼႆႉ လႄႈ ၵဝ် ၸင်ႇ လႆႈ ဢဝ် တင်း ၵႂၢမ်း ဢုပမႃႇ ၸိူဝ်ႉ ၼင်ႇ ၼႆ ႁေႃးလၢတ်ႈ တီႈ ၶဝ် ဢေႃႈ။- 14ၶဝ် ၼၼ်ႉ ၸွမ်းၼင်ႇ ၵႂၢမ်း ဢၼ် ပရေႃးၽႅတ်ႈ ဢိသႃႇယႃႉ၊ႁေႃး ဝႆႉ လႄႈ ဝႃႈ၊ "'ၵူၼ်း ၸိူဝ်း ၼႆႉ တၵ်း ငိၼ်း ယူႇ ၶိူဝ်းၶိူဝ်း သေၵေႃႈ ဢမ်ႇ ၸၢင်ႈ ပွင်ႇ ၸၢင်ႈ လႅင်း၊ ၶဝ် တၵ်း ႁၼ် ယူႇ ၶိူဝ်းၶိူဝ်း သေၵေႃႈ ဢမ်ႇ ၸၢင်ႈ မၢတ်ႈ ၸၢင်ႈတွင်း။ 15လွင်ႈ မၼ်း ၸမ်ႉ၊ႁူဝ်ၸႂ် ၶဝ် ၼူၵ်ႇ တိုဝ် ၼႃႇ လႄႈ ဢုတ်း ႁူ လပ်းတႃ ဝႆႉ ဢေႃႈ။ ၶဝ် ၵူဝ် မၢၵ်ႇတႃ ၶဝ် တၵ်း ႁၼ်၊ႁူ ၶဝ် တၵ်း ငိၼ်း၊ ႁူဝ်ၸႂ် ၶဝ် တၵ်း ပွင်ႇလႅင်း၊ ၶဝ် ၵူဝ် တၵ်း ၶၢႆႉပုတ်ႈ ဝၢႆႇ ၸူး ၵဝ် လႄႈ၊ၵူဝ် ၵဝ် တၵ်း ႁႂ်ႈ တၢင်းၶႆႈတၢင်းပဵၼ် ၶဝ် ၸိုၼ်ႈ ႁၢႆ ၼၼ်ႉ ဢေႃႈ၊' ဝႃႈ ၼင်ႇ ၼႆ ၼၼ်ႉ ပဵၼ် ၶဝ် ၸိူဝ်း ၼႆႉ ယဝ်ႉ။ 16"သူ ၸိူဝ်း ၼႆႉ ၸမ်ႉ၊မၢၵ်ႇတႃ သူ ၸၢင်ႈ ႁၼ်၊ႁူ သူ ၸၢင်ႈ ငိၼ်း လႄႈ မီး မၢင်ႇၵလႃႇ ဢေႃႈ။- 17ၵဝ် ဝႃႈ တီႈ ၸိုဝ်ႈၸႂ်ႈ မၼ်း တီႈ သူ ၸမ်ႉ၊ပရေႃးၽႅတ်ႈ တင်းလၢႆ တင်း ၵူၼ်း မူတ်းၸၢင်ႇ ၼမ်ၼႃႇ မုင်ႈမွင်း ၶႂ်ႈ ႁၼ် ဢၼ် သူ ႁၼ် ၼႆႉ သေၵေႃႈ ဢမ်ႇ လႆႈ ႁၼ်။ ၶႂ်ႈ ငိၼ်း မဵဝ်း ဢၼ် သူ ငိၼ်း ၼႆႉ သေၵေႃႈ ဢမ်ႇ လႆႈ ငိၼ်း။ 18"ၵႂၢမ်း ဢုပမႃႇ လွင်ႈ ၵူၼ်း ဝၢၼ်ႇ ၸိူဝ်ႉၽၼ်း ၼႆႉ ၶႂ်ႈဝႃႈ ၵႃႈသင် ၸိုင်၊ထွမ်ႇ တႃႉ။- 19ၶဝ် ၸိူဝ်း ဢၼ် လႆႈ ငိၼ်း တြႃး မိူင်း ၸဝ်ႈ လႄႈ ဢမ်ႇ လူင်ႉ ဢမ်ႇ လႅင်း ၼၼ်ႉ၊မိူၼ် မဵတ်ႉ ၽၼ်း ဢၼ် တူၵ်း ၵႃႈၼိူဝ် ၵၢင်တၢင်း ၼၼ်ႉ ဢေႃႈ။ မႃႇၼၢတ်ႈ မႃး ယႃႉပႅတ်ႈ မဵတ်ႉ ၽၼ်း တြႃး ဢၼ် တူၵ်း ဝႆႉ ၵႃႈၼႂ်း ႁူဝ်ၸႂ် ၶဝ် ၼၼ်ႉ ဢေႃႈ။- 20မဵတ်ႉ ၽၼ်း ဢၼ် တူၵ်း ၵႃႈတီႈ လိၼ် ဢၼ် မီး မၢၵ်ႇႁိၼ် ၼမ် ၼၼ်ႉ ၸမ်ႉ၊မိူၼ် ၶဝ် ၸိူဝ်း ဢၼ် လႆႈ ငိၼ်း လႄႈ ၸူမ်းသိူဝ်း ႁပ်ႉတုင်း ဢဝ် တြႃး ၸဝ်ႈ ၵမ်းလဵဝ် ၼၼ်ႉ ဢေႃႈ။- 21ၵွပ်ႈပိူဝ်ႈ ႁၢၵ်ႈ တြႃး ဢမ်ႇ ယင်ႇ လိုၵ်ႉ လူင်း ၼႂ်း ႁူဝ်ၸႂ် ၶဝ် လႄႈ ဢမ်ႇ ၸုၵ်း ဢမ်ႇ ၶၢမ်ႇ လႆႈ တုၵ်ႉၶႃႉ တၢင်း ဢၼ် ယႃႉယုၵ်ႉ ၵွပ်ႈ တြႃး ၸဝ်ႈ လႄႈ ၶဝ် ၸႂ်လု ၵႂႃႇ ၵမ်းလဵဝ် ၼၼ်ႉ ဢေႃႈ။- 22မဵတ်ႉ ၽၼ်း ဢၼ် တူၵ်း ၼႂ်း ယုမ်းၼၢမ် ၼၼ်ႉ သမ်ႉ မိူၼ် ၶဝ် ၸိူဝ်း ဢၼ် လႆႈ ငိၼ်း တြႃး ၸဝ်ႈ လႄႈ ၵွပ်ႈပိူဝ်ႈ တၢင်း ဢၼ် မႆႈၸႂ် လူၺ်ႈ လွင်ႈ လေႃးၵီႇ၊ဢိၵ်ႇတင်း တၢင်း ဢၼ် ၸပ်းၸွႆး လူၺ်ႈ လွင်ႈ မၢၵ်ႈမီး ၼၼ်ႉ ႁူမ်ႇ သုမ်ႇ ႁတ်ႉ ဝႆႉ ႁူဝ်ၸႂ် တၢင်း ဢၼ် ယုမ်ႇမၢတ်ႈ ၶဝ် လႄႈ ဢမ်ႇ မၢၵ်ႇ မၢၵ်ႇ မႃး လႆႈ။- 23မဵတ်ႉ ၽၼ်း ဢၼ် တူၵ်း ၵႃႈတီႈ လိၼ် လီ ၼၼ်ႉ ၸိုင်၊မိူၼ် ၶဝ် ၸိူဝ်း ဢၼ် လႆႈ ငိၼ်း တြႃး ၸဝ်ႈ လႄႈ လူင်ႉ လႅင်း ပွင်ႇၸႂ် သေယဝ်ႉ၊မၢၵ်ႇ မႃး မၢၵ်ႇ မၼ်း ၵမ်ႈၽွင်ႈ ပၢၵ်ႇ ပုၼ်ႈ၊ၵမ်ႈၽွင်ႈ ႁူၵ်း သိပ်း ပုၼ်ႈ၊ ၵမ်ႈၽွင်ႈ သၢမ် သိပ်း ပုၼ်ႈ ဢေႃႈ၊" ဝႃႈ ၼင်ႇ ၼႆ မၼ်းၸဝ်ႈ ႁေႃးလၢတ်ႈ ဢေႃႈ။ 24ၸဝ်ႈ ယေႇသု၊သမ်ႉ ႁေႃးလၢတ်ႈ ၵႂၢမ်း ဢုပမႃႇ ထႅင်ႈ လႄႈ ဝႃႈ၊ "မိူင်းၵၢင်ႁၢဝ် ၸဝ်ႈ ပဵၼ် မိူၼ် ၵူၼ်း ၵေႃႉ ၼိုင်ႈ ဢၼ် ဝၢၼ်ႇ မဵတ်ႉ ၽၼ်း ဢၼ် လီ ၵႃႈၼႂ်း ႁႆႈ ဢေႃႈ။- 25ယၢမ်း မိူဝ်ႈ ဢၼ် ၵူၼ်း တိုၵ်ႉ ၼွၼ်း ယဵၼ် ယူႇ ၼၼ်ႉ၊ရၢၼ်ႇသူႇ မႃး ဝၢၼ်ႇ မဵတ်ႉ ဝင် ၼႂ်း ၵႄႈ ၶဝ်ႈၵျုင်ႇ မၼ်း လႄႈ ဢွၵ်ႇ ၵႂႃႇ ဢေႃႈ။- 26မိူဝ်ႈ ဢၼ် တူၼ်ႈၶဝ်ႈ ၵျုင်ႇ ယႂ်ႇ လႄႈ ဢွၵ်ႇ ႁူင်း မႃး ၼၼ်ႉ၊ တူၼ်ႈဝင် ၵေႃႈ ပေႃႇ ဢွၵ်ႇ မႃး ၸွမ်း ဢေႃႈ။- 27လုၵ်ႈၸၢင်ႈ ၸိူဝ်း ၼၼ်ႉ၊မႃး လၢတ်ႈ တီႈ မၼ်း လႄႈ ဝႃႈ၊ 'ၸဝ်ႈ ႁဝ်း ဝၢၼ်ႇ မဵတ်ႉ ၽၼ်း ဢၼ် လီ ၵူၺ်းၵူၺ်း ဢမ်ႇ ၸႂ်ႈ ၶႃႈ ႁိုဝ်း။ ၵႃႈၼႂ်း ႁႆႈ ၼၼ်ႉ တူၼ်ႈဝင် လုၵ်ႉ ၵႃႈတီႈလႂ် မႃး ၶႃႈ၊' ဝႃႈ ၼင်ႇ ၼႆ လႄႈ၊- 28မၼ်း ၶိုၼ်း လၢတ်ႈ လႄႈ ဝႃႈ၊ 'ရၢၼ်ႇသူႇ မႃး ဝၢၼ်ႇ သႂ်ႇ ဢိူဝ်း၊' ဝႃႈ ၼင်ႇ ၼႆ ဢေႃႈ။ လုၵ်ႈၸၢင်ႈ ၸိူဝ်း ၼၼ်ႉ ၶိုၼ်း လၢတ်ႈ လႄႈ ဝႃႈ၊ 'ၸဝ်ႈ ႁဝ်း ၸွင်ႇ ၶႂ်ႈႁႂ်ႈ ႁဝ်းၶႃႈ လိူၵ်ႈ ထူၺ်ႈ ပႅတ်ႈ ၶႃႈ ႁိုဝ်း၊' ဝႃႈ ၼင်ႇ ၼႆ ဢေႃႈ။- 29မၼ်း ၸင်ႇ လၢတ်ႈ ဝႃႈ၊ 'ယႃႇ မၼ်း လူးၵွၼ်ႇ တႃႉ။ မိူဝ်ႈ ဢၼ် သူ ထူၺ်ႈ တူၼ်ႈဝင် ၼၼ်ႉ၊တူၼ်ႈၶဝ်ႈ ၵျုင်ႇ ၵေႃႈ ၸၢင်ႈ ပႃး ၸွမ်း ဢေႃႈ။- 30ပွႆႇ ႁႂ်ႈ တူၼ်ႈ တင်း သွင် မဵဝ်း ၼႆႉ ယႂ်ႇမႃး ၸွမ်း ၵၼ် တေႃႇထိုင် ၶိင်ႇ ဢၼ် ပၢတ်ႇ ဢဝ် ၼၼ်ႉ တႃႉ။ ၵဝ် တၵ်း ၸႂ်ႉ ၵူၼ်း ပၢတ်ႇ ၶဝ်ႈ ၼၼ်ႉ လိူၵ်ႈ ထူၺ်ႈ ပႅတ်ႈ တူၼ်ႈဝင် ဢွၼ်တၢင်း ယဝ်ႉ ၸင်ႇ၊မတ်ႉ သေလႄႈ တုတ်ႇၽႆး ပႅတ်ႈ ဢေႃႈ။ ၶဝ်ႈၵျုင်ႇ ၸမ်ႉ၊တၵ်း ႁႂ်ႈ ၶဝ် ဢဝ် သိမ်း ဝႆႉ ၵႃႈၼႂ်း ယွင် ၼႂ်း ယေး ဢေႃႈ၊' ဝႃႈ ၼင်ႇ ၼႆ ဢေႃႈ" မၼ်းၸဝ်ႈ ႁေႃးလၢတ်ႈ ၸိူဝ်ႉ ၼင်ႇ ၼႆ ဢေႃႈ။ 31ၸဝ်ႈ ယေႇသု၊သမ်ႉ ႁေႃးလၢတ်ႈ ၵႂၢမ်း ဢုပမႃႇ ထႅင်ႈ လႄႈ ဝႃႈ၊ "မိူင်းၵၢင်ႁၢဝ် ၸဝ်ႈ ပဵၼ် မိူၼ် ၽၼ်း ၽၵ်းၵၢတ်ႇ မဵတ်ႉ ၼိုင်ႈ ဢၼ် လဵၵ်ႉ သေ မဵတ်ႉ တင်းလၢႆ ဢေႃႈ။- 32မိူဝ်ႈ ဢၼ် ၵူၼ်း ဢဝ် ၽုၵ်ႇ ၵႃႈၼႂ်း သူၼ် လႄႈ တူၼ်ႈ မၼ်း ယႂ်ႇမႃး ၼၼ်ႉ၊ၸၢင်ႈ ယႂ်ႇ သေ တူၼ်ႈ ၽၵ်း တင်းလၢႆ တေႃႇထိုင်ႁွတ်ႈ ပဵၼ် တူၼ်ႈ ပဵၼ် လမ်း ဢၼ် ၼူၵ်ႉ တင်းလၢႆ မႃး လိုဝ်ႈ သဝ်း ယူႇ ၵႃႈတီႈ ၵိင်ႇ ၵၢၼ်ႈ မၼ်း တင်းလၢႆ ဢေႃႈ၊" ဝႃႈ ၼင်ႇ ၼႆ မၼ်းၸဝ်ႈ ႁေႃးလၢတ်ႈ ဢေႃႈ။ 33ၸဝ်ႈ ယေႇသု၊သမ်ႉ ႁေႃးလၢတ်ႈ ၵႂၢမ်း ဢုပမႃႇ ထႅင်ႈ လႄႈ ဝႃႈ၊ "မိူင်းၵၢင်ႁၢဝ် ၸဝ်ႈ ပဵၼ် မိူၼ် ၸိူဝ်ႉ ၶဝ်ႈ ပႅင်ႈ ဢၼ် မႄႈယိင်း ၵေႃႉ ၼိုင်ႈ ဢဝ် သႂ်ႇ ၵႃႈၼႂ်း ၽွင် ၶဝ်ႈၵျုင်ႇ ၼိုင်ႈ တၢင် ၶၢႆး လႄႈ တေႃႇထိုင်ႁွတ်ႈ ၸိူဝ်ႉပႅင်ႈ ၼၼ်ႉ ႁႂ်ႈ ၶဝ်ႈၵျုင်ႇ တင်းသဵင်ႈတင်းလူင် ပွင်း ၶိုၼ်ႈ မႃး ၼၼ်ႉ ဢေႃႈ၊" ဝႃႈ ၼင်ႇ ၼႆ မၼ်းၸဝ်ႈ ႁေႃးလၢတ်ႈ ဢေႃႈ။ 34ၵႂၢမ်း ၸိူဝ်း ၼႆႉ တင်းသဵင်ႈတင်းလူင် ၸဝ်ႈ ယေႇသု၊ဢဝ် တင်း ၵႂၢမ်း ဢုပမႃႇ ႁေႃးလၢတ်ႈ တီႈ မူႇၵူၼ်း ဢေႃႈ။ ယင်း ဢမ်ႇ ပႃး ၵႂၢမ်း ဢုပမႃႇ လႄႈ ဢမ်ႇ ႁေႃး ဢမ်ႇ လၢတ်ႈ သေ ၸိူဝ်ႉ သေ ပိူင်။- 35လွင်ႈတၢင်း ဢၼ် ပဵၼ် ၸိူဝ်ႉ ၼင်ႇ ၼႆ ၸိုင်၊ပဵၼ် ၸွမ်း ၵႃႈ ၼင်ႇ ဢၼ် ပရေႃးၽႅတ်ႈ ႁေႃး ဝႆႉ ဝႃႈ၊ "ၵဝ် တၵ်း ဢဝ် ၵႂၢမ်း ဢုပမႃႇ လႄႈ ႁေႃးလၢတ်ႈ တေႃႇ ၶဝ် ဢေႃႈ။ ၵဝ် တၵ်း ႁေႃး မွၵ်ႇလၢတ်ႈ လွင်ႈတၢင်း ဢၼ် သိူင်ႇ ဝႆႉ လပ်ႉ ဝႆႉ၊ ၸဵမ်မိူဝ်ႈ ငဝ်ႈ ပိုၼ်ႉ ၵမ်ႇၽႃႇ ၼၼ်ႉ ၼၼ်ႉ ဢေႃႈ၊" ဝႃႈ ၼင်ႇ ၼႆ ၼၼ်ႉ ဢေႃႈ။ 36ဝၢႆးသေ ၸဝ်ႈ ယေႇသု၊ပွႆႇ ၵူၼ်း ဢၼ် ၸုတုမ် ၸိူဝ်း ၼၼ်ႉ ၵႂႃႇ သေယဝ်ႉ၊မၼ်းၸဝ်ႈ ၶဝ်ႈ ၵႂႃႇ ၵႃႈၼႂ်း ႁိူၼ်း လႄႈ တပႄးၸဝ်ႈ တင်းလၢႆ သုတ်ႉ ၸူး မႃး တီႈ မၼ်းၸဝ်ႈ လႄႈ လဝ်ႈလၢတ်ႈ ဝႃႈ၊ "ၶႆႈၼႄ ဢထိၵ်ႈပႄႇ ၵႂၢမ်း ဢုပမႃႇ လွင်ႈ ၽၼ်း ဝင် ၼၼ်ႉ သေၵမ်း ၶႃႈ၊" ဝႃႈ ၼင်ႇ ၼႆ ဢေႃႈ။ 37ၸဝ်ႈ ယေႇသု၊ၵေႃႈ ၶႆႈၼႄ လႄႈ ဝႃႈ၊ "ၵေႃႉ ဢၼ် ဝၢၼ်ႇ ၸိူဝ်ႉၽၼ်း ဢၼ် လီ ၼၼ်ႉ ပဵၼ် လုၵ်ႈၵူၼ်း၊ဢေႃႈ။- 38ႁႆႈ ၼၼ်ႉ ၸမ်ႉ၊ပဵၼ် မိူင်း လေႃးၵႃႉ ဢေႃႈ။ မဵတ်ႉ ၽၼ်း ဢၼ် လီ ၼၼ်ႉ ပဵၼ် လုၵ်ႈလၢင်း မိူင်း ၸဝ်ႈ လႄႈ မဵတ်ႉ ဝင် ၼၼ်ႉ ပဵၼ် လုၵ်ႈလၢင်း မိူင်း မရၼႃႉ ဢေႃႈ။- 39ရၢၼ်ႇသူႇ ဢၼ် ဝၢၼ်ႇ မဵတ်ႉ ဝင် ၼၼ်ႉ၊ပဵၼ် တူဝ် မႃႇၼၢတ်ႈ ဢေႃႈ။ ၶိင်ႇ ပၢတ်ႇ ၽဵဝ်ႈ ၼၼ်ႉ ပဵၼ် ၶိင်ႇ ယၢမ်း ဢၼ် မိူင်း လေႃးၵႃႉ သုတ်းသဵင်ႈ ၼၼ်ႉ လႄႈ ၵူၼ်း ပၢတ်ႇ ၶဝ်ႈ တင်းလၢႆ ၼၼ်ႉ၊ပဵၼ် တမၢၼ်ႇၵၢင်ႁၢဝ် တင်းလၢႆ ဢေႃႈ။- 40တၢင်း ဢၼ် တေ လိူၵ်ႈ ထူၺ်ႈ ဢဝ် တူၼ်ႈဝင် သေလႄႈ တုတ်ႇၽႆး ၼၼ်ႉ၊တၵ်း ပဵၼ် ၼႂ်း ၶိင်ႇ ယၢမ်း ဢၼ် မိူင်း လေႃးၵႃႉ သုတ်းသဵင်ႈ ၼၼ်ႉ ဢေႃႈ။- 41လုၵ်ႈၵူၼ်း၊တၵ်း ပွႆႇၸႂ်ႉ တမၢၼ်ႇၵၢင်ႁၢဝ် မၼ်းၸဝ်ႈ တင်းလၢႆ၊မႃး လိူၵ်ႈ ဢဝ် ပႅတ်ႈ ၵႃႈ ဢၼ် ႁဵတ်း ႁႂ်ႈ ပိူၼ်ႈ ထုၵ်ႇ ဢပျတ်ႈ၊ ဢိၵ်ႇတင်း ၵူၼ်း ဢၼ် ႁဵတ်း ဢမ်ႇတြႃး ၵႃႈမီး တင်းသဵင်ႈတင်းလူင် သေ ၵႃႈၼႂ်း မိူင်း ၸဝ်ႈ သေလႄႈ၊- 42ထိမ်ႈသႂ်ႇ ၵႃႈၼႂ်း မုၵ်ႉၽႆး ဢၼ် ဢမ်ႇ တွၼ်ႉ မွတ်ႇ တီႈ ဢၼ် လႆႈ ႁွင်ႉ လႆႈ ႁႆႈ လႄႈ တီႈ ၼၼ်ႈ ၶဝ် တၵ်း လႆႈ ၵတ်း ၶဵဝ်ႈ ၵတ်း ၽၼ်း ဢေႃႈ။- 43မိူဝ်ႈ ၼၼ်ႉ၊ၵူၼ်း သိုဝ်ႈတေႃႇ ၸဝ်ႈၽြႃး တင်းသဵင်ႈတင်းလူင် တၵ်း ႁိူဝ်ႈလႅင်း ၼင်ႇ ၵၢင်ဝၼ်း ၼႂ်း မိူင်း ပေႃႈၸဝ်ႈ ၶဝ် ဢေႃႈ။ ပိူဝ်ႈ ၼႆ လႄႈ ၵေႃႉ ဢၼ် မီး ႁူ ၼၼ်ႉ ႁႂ်ႈ ငိၼ်း တႃႉ။ 44"မိူင်းၵၢင်ႁၢဝ် ၸဝ်ႈ မိူၼ် ၵူၼ်း ၵေႃႉ ၼိုင်ႈ၊ၶုတ်း ၺႃး ၽၼ်ႇတႃႇ ဢၼ် ၽင် ဝႆႉ ၵႃႈၼႂ်း သူၼ် ဢေႃႈ။ မၼ်း ၶိုၼ်း ဢဝ် ၵူမ် လိၼ် ဝႆႉ သေယဝ်ႉ၊ၸူမ်းၸူမ်းသိူဝ်းသိူဝ်း ၵႂႃႇ ၶၢႆ ပႅတ်ႈ ၵႃႈ ဢၼ် မၼ်း မီး တင်းသဵင်ႈတင်းလူင်၊ႁႂ်ႈလႆႈ ငိုၼ်း ၵုမ်ႇ ၵႃႈၶၼ် မၼ်း လႄႈ ၶိုၼ်း ၵႂႃႇ သိုဝ်ႉ ဢဝ် သူၼ် ၼၼ်ႉ ဢေႃႈ။ 45"ၼႄး ၼိုင်ႈ ၸမ်ႉ၊မိူင်းၵၢင်ႁၢဝ် ၸဝ်ႈ မိူၼ် ၵူၼ်းၵႃႉ ၵေႃႉ ၼိုင်ႈ၊ သွၵ်ႈႁႃ သႅင် ပူးလႄး ဢၼ် မျၢတ်ႈ ၼႃႇ ၼၼ်ႉ ဢေႃႈ။- 46မိူဝ်ႈ ဢၼ် မၼ်း ထူပ်း ႁၼ် ပူးလႄး ဢၼ် လီ တွၼ်း ထိူၵ်ႈၵႃႈ ယႂ်ႇ ၼႃႇ လုၵ်ႈ ၼိုင်ႈ ယဝ်ႉ ၸိုင်၊မၼ်း ၶိုၼ်း မိူဝ်း ၵႂႃႇ ၶၢႆ ပႅတ်ႈ ၵႃႈ ဢၼ် မၼ်း မီး တင်းသဵင်ႈတင်းလူင် ႁႂ်ႈလႆႈ ငိုၼ်း ၵုမ်ႇ ၵႃႈၶၼ် မၼ်း လႄႈ ၶိုၼ်း ၵႂႃႇ သိုဝ်ႉ ဢဝ် သႅင် ပူးလႄး ၼၼ်ႉ ဢေႃႈ။ 47"ၼႄး ၼိုင်ႈ ၸမ်ႉ၊မိူင်းၵၢင်ႁၢဝ် မိူၼ် ၶႄ ဢၼ် ဝၢၼ်ႇ ၵႃႈၼႂ်း ၼမ်ႉ ၼွင် ႁႂ်ႈလႆႈ သုမ်ႇ ဢဝ် ပႃ ၵူႈၸိူဝ်ႉၵူႈပိူင် ဢေႃႈ။- 48မိူဝ်ႈ ဢၼ် ၵႃႈၼႂ်း ၶႄ တဵမ် ယဝ်ႉ ၼၼ်ႉ၊ၶဝ် တိုတ်ႉ တၢင်ႇ ၵွင်း လႄႈ ၼင်ႈ သေယဝ်ႉ၊လိူၵ်ႈ ဢဝ် ပႃ ဢၼ် လီ တင်းလၢႆ သႂ်ႇ ၵႃႈၼႂ်း ပဵတ်ႈ လႄႈ ဢဝ် ပႅတ်ႈ ပႃ ဢၼ် ဢမ်ႇလီ ဢမ်ႇ ငၢမ်း ၸိူဝ်း ၼၼ်ႉ ဢေႃႈ။- 49ၼႂ်း ၶိင်ႇၵႃႇလႃႉ လိုၼ်းသုတ်း လေႃးၵႃႉ ၼႆႉ တၵ်း ပဵၼ် ၸိူဝ်ႉ ၼင်ႇ ၼၼ် ဢေႃႈ။ တမၢၼ်ႇၵၢင်ႁၢဝ် တင်းလၢႆ တၵ်း လူင်း မႃး လႄႈ လိူၵ်ႈ ၽႄမႅင်ႇ ၵူၼ်းႁၢႆႉမိူၵ်ႈ ဢွၵ်ႇ သေ ၵႃႈၼႂ်း ၵူၼ်း သိုဝ်ႈတေႃႇ သေယဝ်ႉ၊- 50ၶျႃး ၶဝ် တူၵ်း ၵႃႈၼႂ်း ၽႆး ဢၼ် ဢမ်ႇ တွၼ်ႉ မွတ်ႇ၊တီႈ ဢၼ် လႆႈ ႁႆႈ လႆႈ ႁွင်ႉ လႄႈ တီႈ ၼၼ်ႈ ၶဝ် တၵ်း လႆႈ ၵတ်း ၶဵဝ်ႈ ၵတ်း ၽၼ်း ဢေႃႈ။ 51"လွင်ႈတၢင်း ဢၼ် ၵဝ် ႁေႃးလၢတ်ႈ ၸိူဝ်း ၼႆႉ ႁု ထွမ်ႇ ပွင်ႇလႅင်း ယဝ်ႉ ႁိုဝ်း၊" ဝႃႈၼႆ ၸဝ်ႈ ယေႇသု၊ထၢမ် ၶဝ် လႄႈ ၶဝ် လဝ်ႈလၢတ်ႈ လႄႈ ဝႃႈ၊ "ႁု ပွင်ႇ ၶႃႈ ဢေႃႈ၊ၸဝ်ႈ၊" ဝႃႈ ၼင်ႇ ၼႆ ဢေႃႈ။ 52မၼ်းၸဝ်ႈ ၸင်ႇ လၢတ်ႈ လႄႈ ဝႃႈ၊ "ပိူဝ်ႈ ၼႆ လႄႈ မိူၼ် ၵၼ် တင်း မိူဝ်ႈ ဢၼ် သြႃႇ မေႃ ၵျၢမ်း ထမ်ႇမႃႉ သေၵေႃႉၵေႃႉ၊ပေႃး လႆႈ ၶဝ်ႈ ပဵၼ် တပႄး မိူင်းၵၢင်ႁၢဝ် ၸဝ်ႈ ၸိုင်၊မၼ်း မိူၼ် ၸဝ်ႈႁိူၼ်း ဢၼ် ဢဝ် ဢၼ် ၵဝ်ႇ ဢၼ် မႂ်ႇ တင်းလၢႆ ဢွၵ်ႇ သေ ၵႃႈၼႂ်း ၽၼ်ႇတႃႇ ဢုၵ်ႉၸႃႇ မၼ်း ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 53ဝၢႆးသေ ၸဝ်ႈ ယေႇသု၊ႁေႃးလၢတ်ႈ ၵႂၢမ်း ဢုပမႃႇ ၸိူဝ်း ၼႆႉ ယဝ်ႉ ၸိုင်၊မၼ်းၸဝ်ႈ ဢွၵ်ႇ ၵႃႈတီႈ ၼၼ်ႈ သေယဝ်ႉ၊- 54ၶိုၼ်း မိူဝ်း ၸူး တီႈ ဝၢၼ်ႈ ၵဝ်ႇ မိူင်းလင် တူဝ်ၸဝ်ႈၵဝ်ႇ ဢေႃႈ။ မၼ်းၸဝ်ႈ ၶဝ်ႈ ၵႃႈၼႂ်း ၸရွပ်ႈ ႁေႃးတြႃး လႄႈ သင်ႇ သွၼ်ပၼ် ထၢၼ်ႈပေႃး ႁႂ်ႈ ၶဝ် ၸိူဝ်း ဢၼ် လႆႈ ငိၼ်း ၼၼ်ႉ၊ဢၢမ်း ၼႃႇ လူင်လၢင် လႄႈ လၢတ်ႈ ဝႃႈ၊ "ၵေႃႉ ၼႆႉ လႆႈ ပိင်ႇၺႃႇ ဢိၵ်ႇတင်း တၼ်းၶူဝ်း ၸိူဝ်ႉ ၼင်ႇ ၼႆ ၵႃႈတီႈလႂ် မႃး။- 55မၼ်း ပဵၼ် လုၵ်ႈၸၢႆး ၸၢင်ႈမႆႉ ဢမ်ႇၸႂ်ႈ ႁိုဝ်း။ မႄႈ မၼ်း ပဵၼ် မႃႇရိ၊လႄႈ ယႃႇၵုပ်ႈ၊ယူဝ်းသႅပ်ႈ၊သိမုၼ်ႇ၊ဢိၵ်ႇတင်း ယုတႃႉ၊ပဵၼ် ၼွင်ႉၸၢႆး မၼ်း ဢမ်ႇၸႂ်ႈ ႁိုဝ်း။- 56ၼွင်ႉယိင်း မၼ်း တင်းလၢႆ ၵေႃႈ၊ယူႇ ႁိမ်းႁွမ်း ႁဝ်း ၵူၺ်း ဢမ်ႇၸႂ်ႈ ႁိုဝ်း။ လွင်ႈတၢင်း ၸိူဝ်း ၼႆႉ မၼ်း လႆႈ ၵႃႈတီႈလႂ် မႃး၊" ဝႃႈ ၼင်ႇ ၼႆ ယူႇ လႄႈ ၸႂ်လု ဢေႃႈ။ 57မၼ်းၸဝ်ႈ ၵေႃႈ လၢတ်ႈ လႄႈ ဝႃႈ၊ "ပရေႃးၽႅတ်ႈ ၸိုင်၊လိူဝ် သေ ၵႃႈတီႈ ဝဵင်း တူဝ်ၸဝ်ႈၵဝ်ႇ၊ၵႃႈတီႈ ႁိူၼ်း တူဝ်ၸဝ်ႈၵဝ်ႇ ၼၼ်ႉ၊မီး သရေႇ ၵူႈတီႈၵူႈလႅၼ် ဢေႃႈ၊" ဝႃႈ ၼင်ႇ ၼႆ ဢေႃႈ။- 58ၵွပ်ႈပိူဝ်ႈ ၵူၼ်း ဝဵင်း ၼႃႇၸရႅတ်ႈ၊ဢမ်ႇ ယုမ်ႇမၢတ်ႈ လႄႈ မၼ်းၸဝ်ႈ ဢမ်ႇ ပေႃး ၼႄပျႃး တၼ်းၶူဝ်း ၵႃႈႁိုဝ် ၵႃႈတီႈ ၼၼ်ႈ ဢေႃႈ။

robotstxt: allowed

filter: keep


text: 1ၸဝ်ႈ ယေႇသု၊ႁွင်ႉ ဢဝ် တပႄးၸဝ်ႈ သိပ်း သွင် ပႃး ၼၼ်ႉ သေယဝ်ႉ၊ဢၢပ်ႈပၼ် တၼ်းၶူဝ်း ဢၼ် ပႄႉၼႅင်ႇ လႄႈ ႁေႃႈ ၽိူဝ်ႉ ႁေႃႈ ၽီ တင်းလၢႆ ဢွၵ်ႇ ပႅတ်ႈ လႆႈ၊ဢိၵ်ႇတင်း ဢၢပ်ႈပၼ် တၼ်းၶူဝ်း ဢၼ် ႁဵတ်း ႁႂ်ႈ တၢင်းၶႆႈတၢင်းပဵၼ် ၵူႈၸိူဝ်ႉၵူႈပိူင် ၸိုၼ်ႈ ႁၢႆ လႆႈ ၼၼ်ႉ ဢေႃႈ။- 2ၸိုဝ်ႈသဵင် တမၢၼ်ႇၸဝ်ႈ သိပ်း သွင် ပႃး ၼၼ်ႉ ၸမ်ႉ၊ၵေႃႉ တီႈ ၼိုင်ႈ ပဵၼ် သိမုၼ်ႇ၊ဢၼ် လႆႈ ၸိုဝ်ႈ ပေႇတရု၊တင်း ၼွင်ႉၸၢႆး မၼ်း ဢၢၼ်ႇတရေႇ၊ယႃႇၵုပ်ႈ၊တင်း ၼွင်ႉၸၢႆး မၼ်း ယူဝ်းႁၢၼ်ႇ၊ဢၼ် ပဵၼ် လုၵ်ႈၸၢႆး ၸေႇပေႇတႄး။- 3ၽိလိပ်ႉပု၊တင်း ပႃႇထေႃးလမႄး၊ထူဝ်းမႃႉ၊ တင်း မတ်ႈထႄႇ၊ဢၼ် ပဵၼ် ၵူၼ်းၵဵပ်းၶွၼ်ႇ ယႃႇၵုပ်ႈ၊လုၵ်ႈၸၢႆး ဢႃႇလၽေး၊တင်း လေႇပေႇ၊ဢၼ် လႆႈ ၸိုဝ်ႈ မႂ်ႇ ထတ်ႉတေႇ။- 4သိမုၼ်ႇ၊ၵူၼ်း မဵဝ်း ၵႃႇၼၼိတ်ႉ၊တင်း ယုတႃႉ ဢိသၵႃႇရေႇဢုတ်ႈ၊ၵေႃႉ ဢၼ် ဢဝ် ၸဝ်ႈ ယေႇသု၊ဢၢပ်ႈပၼ် တီႈ ရၢၼ်ႇသူႇ ၼၼ်ႉ ဢေႃႈ။ 5ၸဝ်ႈ ယေႇသု၊ပွႆႇၸႂ်ႉ တမၢၼ်ႇၸဝ်ႈ သိပ်း သွင် ပႃး ၼႆႉ သေယဝ်ႉ၊သမ်ႉ သင်ႇ လၢတ်ႈ တီႈ ၶဝ် လႄႈ ဝႃႈ ၸမ်ႉ၊ သူ ယႃႇပေ ၵႂႃႇ ၶဝ်ႈ ၵႂႃႇ ၵႃႈၼႂ်း ဢိူင်ႇ ၵူၼ်း တၢင်ႇၸိူဝ်ႉတၢင်ႇၶိူဝ်း ၶဝ်၊တင်း ဝဵင်း ၵူၼ်း မဵဝ်း သမႃႇရိ၊ၶဝ်။- 6ၵႂႃႇ ၵႃႈတီႈ ၵူၼ်း မဵဝ်း ဢိသရေး၊ဢၼ် ပဵၼ် မိူၼ် ၸိူဝ်ႉ ၼင်ႇ သူဝ်း ဢၼ် ၽိတ်း တၢင်း လႄႈ ႁၢႆ ၵႂႃႇ ၸိူဝ်း ၼၼ်ႉ ၵူၺ်း တႃႉ။- 7ၵႂႃႇ ႁေႃးလၢတ်ႈ တြႃး ၸဝ်ႈ လွင်ႈ မိူင်းၵၢင်ႁၢဝ် ၸဝ်ႈ တၵ်း တႄႇပဵၼ် ယဝ်ႉ ၼၼ်ႉ တႃႉ။- 8ႁဵတ်း ႁႂ်ႈ ၵူၼ်းၶႆႈၵူၼ်းပဵၼ် တင်းလၢႆ ၸိုၼ်ႈ ႁၢႆ၊ႁႂ်ႈ ၵူၼ်းတၢႆ လႂ် ဢသၢၵ်ႈ ၶိုၼ်းလိပ်း မႃး၊ႁႂ်ႈ ၵူၼ်း ဢၼ် ပဵၼ် တုတ်ႈ လႂ် မူတ်းသႂ် လႄႈ ႁေႃႈ ၽီ ၽိူဝ်ႉ တင်းလၢႆ ဢွၵ်ႇ ပႅတ်ႈ တႃႉ။ ၸိူဝ်ႉ ၼင်ႇ ဢၼ် လႆႈ ႁပ်ႉ ဢဝ် ၵျေးၸူး လၢႆ လၢႆ ၼၼ်ႉ သူ ၵေႃႈ ႁဵတ်း ပၼ် ၵျေးၸူး လၢႆ လၢႆ တႃႉ။- 9ယႃႇပေ ဢဝ် ၶမ်း၊ငိုၼ်း တွင်း သႂ်ႇ ပႃး ၵႃႈၼႂ်း ထူင် သၢႆဢႅဝ် သူ သေ ဢိတ်း။- 10ယႃႇပေ ပႃး ထူင်၊ဢမ်ႇၼၼ် ၶူဝ်းၼုင်ႈ ဢၼ် လိူဝ်၊ဢမ်ႇၼၼ် ဢမ်ႇ လူဝ်ႇ သႂ်ႇ သွၵ်းတိၼ်၊ဢမ်ႇ လူဝ်ႇ ဢဝ် ၶွၼ်ႉတဝ်ႉ လႂ် ၵႂႃႇ ၸွမ်း။ ၵေႃႉ ဢၼ် ႁဵတ်းၵၢၼ် ၼၼ်ႉ ထိူၵ်ႈၶၢမ်ႇ ဢဝ် တၢင်း ဢၼ် လဵင်ႉလူ တၢင်းၵိၼ် ဢေႃႈ။ 11"ၼႂ်း မိူဝ်ႈ ဢၼ် သူ ၶဝ်ႈ ဝၢၼ်ႈ ပိူၼ်ႈ ဝဵင်း ပိူၼ်ႈ ၵႂႃႇ ၼၼ်ႉ၊ ႁႃ တူၺ်း ၵေႃႉ ဢၼ် မီး ၸႂ် ၸေႇတၼႃႇ ဢၼ် ၶႂ်ႈ ႁပ်ႉ ႁွင်း ဢဝ် သူ ၼၼ်ႉ လႄႈ ၶဝ်ႈ ယူႇ လူၺ်ႈ ၵၼ် တင်း မၼ်း တေႃႇ ႁွတ်ႈ ႁွတ်ႈ သူ ဢွၵ်ႇ ဝၢၼ်ႈ ဢွၵ်ႇ ဝဵင်း ၵႂႃႇ ၼၼ်ႉ တႃႉ။- 12မိူဝ်ႈ ဢၼ် ၶဝ်ႈ ႁိူၼ်း ၵႂႃႇ ၼၼ်ႉ ၸိုင်၊ဢဝ် တင်း ၵႂၢမ်း မၢင်ႇၵလႃႇ လႄႈ တၵ်ႉလၢတ်ႈ တႃ။- 13ပေႃး ၸဝ်ႈႁိူၼ်း ၼၼ်ႉ ႁပ်ႉ ႁွင်း သူ ၸိုင်၊မၢင်ႇၵလႃႇ တၢင်းၼိမ် ဢၼ် သူ တၵ်ႉလၢတ်ႈ ၼၼ်၊တၵ်း တႄႇ ယူႇ ၵႃႈၼႂ်း ႁိူၼ်း ၼၼ်ႉ လႄႈ တီႈ ၸဝ်ႈႁိူၼ်း ဢၼ် ဢမ်ႇ ႁပ်ႉ တုင်း ဢဝ် သူ ၼၼ်ႉ ၸိုင်၊ႁႂ်ႈ မၢင်ႇၵလႃႇ တၢင်းၼိမ် ၼၼ်ႉ ၶိုၼ်း မႃး ၵႃႈတီႈ သူ တႃႉ။- 14ပေႃး ဢမ်ႇ မီး ၽူႈလႂ် ႁပ်ႉ တုင်း ဢဝ် သူ၊ဢမ်ႇ ထွမ်ႇဢဝ် ၵႂၢမ်း သူ ၸိုင်၊မိူဝ်ႈ ဢၼ် သူ ဢွၵ်ႇ ၵႃႈတီႈ ႁိူၼ်း ၼၼ်ႉ၊ဝဵင်း ၼၼ်ႉ ၵႂႃႇ ၸိုင်၊သၼ်ႇ ၽႅတ်း မုၼ်ႈလိၼ် ဢၼ် ၸပ်း တီႈ တိၼ် သူ ၼၼ်ႉ ပႅတ်ႈ ၵႃႈတီႈ ၼၼ်ႈ တႃႉ။- 15ၵဝ် လၢတ်ႈ တီႈ ၸိုဝ်ႈၸႂ်ႈ မၼ်း တီႈ သူ ၸမ်ႉ၊ၼႂ်း ဝၼ်း ဢၼ် ၸီႇယၢင်ႇ တြႃး ၼၼ်ႉ၊ဝဵင်း ၼၼ်ႉ တၵ်း လႆႈ ၶၢမ်ႇ ၼႃႇ သေ ဝဵင်း သေႃးတုမ်ႇ၊တင်း ဝဵင်း ၵေႃးမေႃးရႃႉ၊ဢေႃႈ။ 16"ၵဝ် ပွႆႇၸႂ်ႉ သူ ၵႂႃႇ မိူၼ် ၸိူဝ်ႉ ၼင်ႇ ဢၼ် ပွႆႇၸႂ်ႉ သူဝ်း ၶဝ်ႈ ၵႂႃႇ ၵႃႈၼႂ်း ၽုင် မႃၼႆး ဢေႃႈ။ ပိူဝ်ႈ ၼႆ လႄႈ ႁႂ်ႈ လၵ်းလႅမ် မိူၼ် ငူး လႄႈ၊ ႁႂ်ႈ ဢူၼ်ႈဢွၼ်ႇ မိူၼ် ၸိူဝ်ႉ ၼင်ႇ ၼူၵ်ႉတူႈ တႃႉ။- 17ဝႆႉ သတိ တႃႉ။ တၵ်း တေ မီး ၵူၼ်း ၸိူဝ်း ဢၼ် တိဢဝ် သူ လႄႈ ဢၢပ်ႈ ၵႃႈတီႈ ၶုၼ် လုမ်း လူင် ႁႂ်ႈလႆႈ ပေႃႉ ယႅၼ်ႉ သူ ၽၢႆႇၼႃႈ ၵူၼ်း ဢၼ် ၸု ဢၼ် တုမ် ၵႃႈၼႂ်း ၸရွပ်ႈ ႁေႃးတြႃး တင်းလၢႆ ဢေႃႈ။- 18ၵွပ်ႈပိူဝ်ႈ ၵဝ် လႄႈ သူ တၵ်း လႆႈ ၶၢမ်ႇ တၢင်း ဢၼ် တိုတ်ႉၸၼ် လၢၵ်ႈ ဢဝ် ၵႂႃႇၸူး ၵႃႈတီႈ ၶုၼ်လူင် လႂ်၊ၵႃႈတီႈ ၶုၼ် ႁေႃၶမ်း လႂ်၊ႁႂ်ႈလႆႈ ၶၢမ်ႇသၢၵ်ႈသေႇ ၶၢဝ်ႇငၢဝ်း တြႃး သိူဝ် ပျေႃႇ တီႈ ၶဝ်၊ဢိၵ်ႇတင်း ၵူၼ်း တၢင်ႇၸိူဝ်ႉတၢင်ႇၶိူဝ်း ၸိူဝ်း ၼၼ်ႉ ဢေႃႈ။- 19မိူဝ်ႈ ဢၼ် ၶဝ် ၸႅတ်ႈ သေး သူ ၼၼ်ႉ တၵ်း လႆႈ လၢတ်ႈ ၵႃႈသင် တၵ်း လႆႈ ၶိုၼ်း တွပ်ႇ ၵႂၢမ်း ၸိူဝ်ႉ ၼင်ႇ ႁိုဝ် ဝႃႈၼႆ ယႃႇပေ မႆႈၸႂ်။ ၼႂ်း ၶိင်ႇ ၼႃႇရီႇ ၼၼ်ႉ ၵမ်းလဵဝ်၊ၽြႃးပဵၼ်ၸဝ်ႈ တၵ်း ပၼ် ၶေႃႈၵႂၢမ်း ဢၼ် သၢင်ႇထုၵ်ႇ ၵႃႈၼႂ်း သူပ်း သူ ဢေႃႈ။- 20ၶေႃႈၵႂၢမ်း ဢၼ် တၵ်း လၢတ်ႈ ၼၼ်ႉ ယင်း ဢမ်ႇၸႂ်ႈ ၶေႃႈၵႂၢမ်း သူ လႄႈ ပဵၼ် ၶေႃႈၵႂၢမ်း ဝိၺိၺ်ႇ ပေႃႈၸဝ်ႈ သူ ဢၼ် လၢတ်ႈ ၵႃႈၼႂ်း သူ ဢေႃႈ။ 21"မိူဝ်ႈ ၼၼ်ႉ ပီႈၼွင်ႉ ၼင်ႇ ၵၼ် ၵၼ် ၵေႃႉ ၼိုင်ႈ လႄႈ ၵေႃႉ ၼိုင်ႈ ဢဝ် ၵၼ် ဢၢပ်ႈ ႁႂ်ႈလႆႈ ဢဝ်တၢႆ ဢေႃႈ။ ပေႃႈ ၵေႃႈ တၵ်း ႁဵတ်း ၸိူဝ်ႉ ၼင်ႇ ၼၼ် ဢဝ် လုၵ်ႈ ၶဝ် တၢႆ ဢေႃႈ။ လုၵ်ႈလၢင်း လႂ် ၵေႃႈ တၵ်း လုၵ်ႉ ၽိုၼ်ႉ ပေႃႈ မႄႈ ၶဝ် လႄႈ ဢဝ် ဢၢပ်ႈ ႁႂ်ႈလႆႈ ၶၢမ်ႇ တၢင်း ဢၼ် ဢဝ်တၢႆ ဢေႃႈ။- 22ပိူၼ်ႈ ၵူႈ ၵေႃႉ တၵ်း ၸင်း သူ ၵွပ်ႈပိူဝ်ႈ ၵဝ် ဢေႃႈ။ ၼႂ်းဝႃႈၼၼ် သေၵေႃႈ၊ၵေႃႉ ဢၼ် မၼ်ႈၶိူင်ႇ တေႃႇထိုင်ႁွတ်ႈ တီႈသုတ်း ၼၼ်ႉ တၵ်း လႆႈ ၶၢမ်ႇ ဢဝ် တၢင်း ဢၼ် ၵႄႇၶျွတ်ႈ ဢဝ် ဢေႃႈ။- 23ပေႃး ၵူၼ်း ဝဵင်း ၼိုင်ႈ ၼိၵ်ႈၸၢၵ်ႈ သူ ၸိုင်၊ဝႄႈ ပၢႆႈ ၵႂႃႇၸူး တၢင်ႇ ဝဵင်း တႃႉ။ ၵဝ် ဝႃႈ တီႈ ၸိုဝ်ႈၸႂ်ႈ မၼ်း တီႈ သူ ၸမ်ႉ ၸူဝ်ႈ ဢၼ် သူ ယင်း ဝႄႈ ပၢႆႈ ၵႂႃႇၸူး ၵႃႈၼႂ်း ဝၢၼ်ႈ ၼႂ်း ဝဵင်း ဢိသရေး၊ၵႃႈမီး တင်းသဵင်ႈတင်းလူင် ၼႆႉ ဢမ်ႇ ပႆႇ တၼ်း ၸွတ်ႇ ၸိုင်၊လုၵ်ႈၵူၼ်း၊တၵ်း ၵျွ မႃး ဢေႃႈ။ 24"တပႄး ဢမ်ႇ ယႂ်ႇ လိူဝ် သေ သြႃႇ။ ၶႃႈ ဢမ်ႇ ယႂ်ႇ လိူဝ် သေ ၸဝ်ႈ။- 25ပေႃး တပႄး ၶိုတ်း ထိုင် သြႃႇ၊ၶႃႈ ၶိုတ်း ထိုင် ၸဝ်ႈ မၼ်း ၸိုင်၊ထုၵ်ႇလီ ပျေႇၸႂ် ယဝ်ႉ။ ပေႃး ပိူၼ်ႈ လႃႇ ၸဝ်ႈႁိူၼ်း လႄႈ ႁွင်ႉဝႃႈ၊ 'ပေႇလႃႉၸေႇပုလႃႉ၊' ဝႃႈၼႆ ၸိုင်၊ၶဝ် တေ ဢမ်ႇ ယဵင်ႈၶႅၼ်း လႃႇ ၵူၼ်းႁိူၼ်း တင်းလၢႆ လႆႈ ႁိုဝ်း။ 26"ပိူဝ်ႈ ၼႆ လႄႈ ယႃႇပေ ၵူဝ် ၶဝ်။ လွင်ႈတၢင်း ဢၼ် ႁူမ်ႇ ငမ်း ဝႆႉ တင်းသဵင်ႈတင်းလူင် တၵ်း ဢမ်ႇ ပိုတ်ႇ ဢွၵ်ႇ မႃး ၼၼ်ႉ ဢမ်ႇ မီး၊လွင်ႈတၢင်း ဢၼ် လွမ် ႁဵတ်း တဵတ်ႇတဵတ်ႇ တင်းလၢႆ ၼၼ်ႉ ၵေႃႈ၊တၵ်း ဢမ်ႇ လႆႈ ႁု လႆႈ ႁၼ် ၵေႃႈ ဢမ်ႇ မီး သေ ၸိူဝ်ႉ သေ ပိူင်၊- 27မဵဝ်း ဢၼ် ၵဝ် လၢတ်ႈ သူ ၵႃႈၼႂ်း လပ်းသိင်ႇ ၼၼ်ႉ ၶိုၼ်း လၢတ်ႈ ဢွၵ်ႇ ၼႂ်း ဢၼ် လႅင်း တႃႉ။ သဵင် သွပ်ႉသႅပ်ႉ ဢၼ် သူ လႆႈ ငိၼ်း ၼၼ်ႉ၊ယူႇ ၵႃႈၼိူဝ် ၸွမ်း ႁိူၼ်း လႄႈ ပၢဝ်ႇသေႃႇ တႃႉ။- 28ယႃႇပေ ၵူဝ် ၵူၼ်း ၸိူဝ်း ဢၼ် ဢဝ် တူဝ်ၵႃႇယႃႉ တၢႆ လႆႈ ၵူၺ်း လႄႈ ဢမ်ႇ ၸၢင်ႈ ဢဝ် ၸႂ်ဝိၺိၺ်ႇ တၢႆ လႆႈ ၼၼ်ႉ။ ပိူဝ်ႈ ၼႆ လႄႈ ၵူဝ် ၸဝ်ႈ ဢၼ် ၸၢင်ႈ ဢဝ် ၸႂ်ဝိၺိၺ်ႇ ပႃး တင်း တူဝ် ၶၼ်ႇထႃႇ တၢႆ လႆႈ ၵႃႈၼႂ်း ငရၢႆး ၼၼ်ႉ တႃႉ။- 29ငိုၼ်း ဢႃႇသရိ ၶႅပ်း ၼိုင်ႈ သိုဝ်ႉ လႆႈ ၼူၵ်ႉဢႅၼ်ႇၽႃႉ သွင် တူဝ် ဢေႃႈ။ ၵူၺ်းၵႃႈ၊ပေႃး ဝႃႈ ပေႃႈၸဝ်ႈ သူ ယင်း ဢမ်ႇ ပၼ် ဢၶႂၢင်ႉ ၸိုင်၊ဢမ်ႇ လႆႈ တူၵ်း ၵႃႈၼိူဝ် လိၼ် သေ တူဝ်။- 30ပုၼ်ႈ သူ ၸမ်ႉ၊ၶူၼ်ႁူဝ် သူ ၵူႈ သဵၼ်ႈ ၶၢမ်ႇ တၢင်း ဢၼ် ၼပ်ႉဢၢၼ်ႇ ဝႆႉ ယဝ်ႉ။- 31ပိူဝ်ႈ ၼႆ လႄႈ ယႃႇပေ ၵူဝ်။ သူ ယဵင်ႈၶႅၼ်း မျၢတ်ႈ ၼမ်ၼႃႇ သေ ၼူၵ်ႉဢႅၼ်ႇၽႃႉ ၸိူဝ်း ၼၼ်ႉ ဢေႃႈ။ 32"ၽူႈလႂ် သေဢမ်ႇဝႃႈ၊ၵေႃႉ ဢၼ် ႁပ်ႉ တုင်း ဢဝ် ၵဝ် ၵႃႈတီႈ ၽၢႆႇၼႃႈ ၵူၼ်း တင်းလၢႆ ၼၼ်ႉ၊ၵဝ် တၵ်း ႁပ်ႉ တုင်း ဢဝ် မၼ်း ၵႃႈတီႈ ၽၢႆႇၼႃႈ ပေႃႈၸဝ်ႈ ၵဝ် ဢၼ် မီး ယူႇ ၵႃႈၼိူဝ် မိူင်းၵၢင်ႁၢဝ် ပုၼ်ႉ ဢေႃႈ။- 33တီႈ ၵေႃႉ ဢၼ် ထဵင် ပႅတ်ႈ ၵဝ် ၵႃႈတီႈ ၽၢႆႇၼႃႈ ၵူၼ်း တင်းလၢႆ ၼၼ်ႉ ၸမ်ႉ၊ၵဝ် တၵ်း ထဵင် ပႅတ်ႈ မၼ်း ၵႃႈတီႈ ၽၢႆႇၼႃႈ ပေႃႈၸဝ်ႈ ၵဝ် ဢၼ် မီး ယူႇ ၵႃႈၼိူဝ် မိူင်းၵၢင်ႁၢဝ် ပုၼ်ႉ ဢေႃႈ။ 34"ၵဝ် မႃး ႁႂ်ႈလႆႈ ပၼ် တၢင်းၼိမ် တီႈ လေႃးၵႃႉ ၼႆႉ ဝႃႈၼႆ ယႃႇပေ ထၢင်။ ၵဝ် မႃး ႁႂ်ႈလႆႈ ပၼ် တၢင်းၼိမ် ဢမ်ႇၸႂ်ႈ။ မႃး ပၼ် တုၵ်ႉၶႃႉ ၶၢၼ်ၸႂ် ဢေႃႈ။- 35ၵဝ် မႃး ႁႂ်ႈ လုၵ်ႈလၢင်း လႆႈ ၽိတ်း ၵၼ် တင်း ပေႃႈ၊လုၵ်ႈယိင်း ႁႂ်ႈလႆႈ ၽိတ်း ၵၼ် တင်း မႄႈ လႄႈ လုၵ်ႈပႂ်ႉ ႁႂ်ႈလႆႈ ၽိတ်း ၵၼ် တင်း မႄႈဢွၵ်ႇၼၢႆး ဢေႃႈ။- 36ရၢၼ်ႇသူႇ တူဝ်ၸဝ်ႈၵဝ်ႇ တၵ်း ပေႃႇ ဢွၵ်ႇ ပဵၼ် မႃး ၵႃႈၼႂ်း ၵူၼ်းႁိူၼ်းၵူၼ်းယေး တူဝ်ၸဝ်ႈၵဝ်ႇ ၵူၺ်း ဢေႃႈ။ 37"ၵေႃႉ ဢၼ် ႁၵ်ႉ ပေႃႈ မႄႈ မၼ်း ၼႃႇ သေ ၵဝ် ၼၼ်ႉ ဢမ်ႇ ထိူၵ်ႈ ပဵၼ် တပႄး ၵဝ်။ ၵေႃႉ ဢၼ် ႁၵ်ႉ လုၵ်ႈယိင်း လုၵ်ႈၸၢႆး ၼႃႇ သေ ၵဝ် ၼၼ်ႉ ၵေႃႈ၊ဢမ်ႇ ထိူၵ်ႈ ပဵၼ် တပႄး ၵဝ်။- 38ၵေႃႉ ဢၼ် ဢမ်ႇ မႅၵ်ႇ သဝ်မႆႉဝႃးမိုဝ်း တူဝ်ၸဝ်ႈၵဝ်ႇ လႄႈ ၸွမ်း ပႃႈလင် ၵဝ် ၼၼ်ႉ ၵေႃႈ၊ဢမ်ႇ ထိူၵ်ႈ ပဵၼ် တပႄး ၵဝ်။- 39ၵေႃႉ ဢၼ် ၶတ်းၸႂ် ႁႂ်ႈလႆႈ ဢသၢၵ်ႈ မၼ်း လွတ်ႈ ၼၼ်ႉ တၵ်း လႆႈ သုမ်း ဢသၢၵ်ႈ ဢေႃႈ။ ၵေႃႉ ဢၼ် ၶၢမ်ႇ သုမ်း ဢသၢၵ်ႈ တူဝ်ၸဝ်ႈၵဝ်ႇ ပုၼ်ႈ ၵဝ် ၼၼ်ႉ ၸမ်ႉ၊တၵ်း လႆႈ ဢသၢၵ်ႈ ဢေႃႈ။ 40"ၽူႈလႂ် သေဢမ်ႇဝႃႈ၊ၵေႃႉ ဢၼ် ႁပ်ႉ တုင်း ဢဝ် သူ ၼၼ်ႉ၊ႁပ်ႉ တုင်း ဢဝ် ၵဝ် ဢေႃႈ။ ၵေႃႉ ဢၼ် ႁပ်ႉ တုင်း ဢဝ် ၵဝ် ၼၼ်ႉ၊ႁပ်ႉ တုင်း ဢဝ် ၽူႈ ဢၼ် ပွႆႇၸႂ်ႉ ၵဝ် မႃး ၼၼ်ႉ ဢေႃႈ။- 41ၽူႈလႂ် သေဢမ်ႇဝႃႈ၊ၵေႃႉ ဢၼ် ႁပ်ႉ တုင်း ဢဝ် ပရေႃးၽႅတ်ႈ ၸွမ်း လူၺ်ႈ မၼ်း ပဵၼ် ပရေႃးၽႅတ်ႈ ၼၼ်ႉ ၸိုင်၊ထိူၵ်ႈၶၢမ်ႇ ဢဝ် ဢၵျူဝ်း ဢၼ် ၵိုင်ႇ ၵၼ် တင်း ပရေႃးၽႅတ်ႈ ဢေႃႈ။ ၵေႃႉ ဢၼ် ႁပ်ႉ တုင်း ဢဝ် ၵူၼ်း သိုဝ်ႈတေႃႇ ၼၼ်ႉ၊ၸွမ်း လူၺ်ႈ မၼ်း ပဵၼ် ၵူၼ်း ဢၼ် သိုဝ်ႈတေႃႇ လႄႈ ထိူၵ်ႈၶၢမ်ႇ လႆႈ ဢၵျူဝ်း ဢၼ် ၵိုင်ႇ ၵၼ် တင်း ၵူၼ်း သိုဝ်ႈတေႃႇ ဢေႃႈ။- 42ၽူႈလႂ် သေဢမ်ႇဝႃႈ၊ၵေႃႉ ဢၼ် ပၼ် ၵိၼ် ၼမ်ႉ ၵတ်း ၵွၵ်း ၼိုင်ႈ ၵူၺ်း တီႈ တပႄး ၵဝ် ၵေႃႉ ဢၼ် လဵၵ်ႉ သေပိူၼ်ႈ ၼႆႉ ၼၼ်ႉ၊ပိူဝ်ႈ ဢၼ် မၼ်း ပဵၼ် တပႄး ၵဝ် လႄႈ ၵဝ် လၢတ်ႈ ၵႂၢမ်း သဵတ်ႈၸႃႇ တီႈ သူ ၸမ်ႉ၊ၵေႃႉ ၼၼ်ႉ တေ လႆႈ ၶၢမ်ႇ ဢဝ် ဢၵျူဝ်း မၼ်း တႄႉ ဢေႃႈ၊" ဝႃႈ ၼင်ႇ ၼႆ ဢေႃႈ။


text: 1ၸဝ်ႈ ယေႇသု၊သမ်ႉ ၶဝ်ႈ ၵႂႃႇ ၵႃႈၼႂ်း ၸရွပ်ႈ ႁေႃးတြႃး ထႅင်ႈ လႄႈ ၵႃႈတီႈ ၼၼ်ႈ မီး ၵူၼ်း ၵေႃႉ ၼိုင်ႈ၊ဢၼ် မိုဝ်း မၼ်း ႁဵဝ်ႇ ဝႆႉ ၶွၼ် ၼိုင်ႈ ၼၼ်ႉ ဢေႃႈ။- 2ၵူၼ်း ၸိူဝ်း ဢၼ် မီး ယူႇ ၵႃႈတီႈ ၼၼ်ႈ ပႂ်ႉထႃႈ တူၺ်း မၼ်းၸဝ်ႈ တေ ႁဵတ်း ႁႂ်ႈ ၵူၼ်းပဵၼ် ၸိုၼ်ႈ ႁၢႆ ၼႂ်း ဝၼ်း ၵမ်သိၼ် ႁိုဝ်း၊ဢမ်ႇ ႁႂ်ႈ ၸိုၼ်ႈ ႁၢႆ ႁိုဝ်း ၼၼ်ႉ ဢေႃႈ။ ၵွပ်ႈပိူဝ်ႈ ၶဝ် ၶႂ်ႈ ၵျၢမ်ႇ ႁႃ တီႈ တၵ်း တၢင်ႇ ဢပျတ်ႈ တီႈ မၼ်းၸဝ်ႈ ဢေႃႈ။- 3ၸဝ်ႈ ယေႇသု၊လၢတ်ႈ တီႈ ၵေႃႉ ၼၼ်ႉ လႄႈ ဝႃႈ၊ "ၶိုၼ်ႈ မႃး ၵႃႈတီႈ ၽၢႆႇၼႃႈ ၼႆႉ တႃႉ၊" ဝႃႈ ၼင်ႇ ၼႆ ယဝ်ႉ ၸင်ႇ၊- 4ထၢမ် ၵူၼ်း တင်းလၢႆ ၸိူဝ်း ၼၼ်ႉ လႄႈ ဝႃႈ၊ "ပုၼ်ႈ ဝၼ်းၵမ်သိၼ် ၸိုင်၊တြႃး ႁဝ်း ႁဵတ်း ၸိူဝ်ႉႁိုဝ် လၢတ်ႈ ဝႆႉ။ ႁႂ်ႈ ၸွႆႈထႅမ် ပိူၼ်ႈ ႁိုဝ်း။ ႁႂ်ႈ ယႃႉ တၢင်းလီ ပိူၼ်ႈ ႁိုဝ်း။ ႁႂ်ႈ ၵႄႇသႄႇ ဢသၢၵ်ႈ ပိူၼ်ႈ ႁိုဝ်း။ ႁႂ်ႈ ၶႃႈၸႂ် ပိူၼ်ႈ ႁိုဝ်း၊" ဝႃႈ ၼင်ႇ ၼႆ သေၵေႃႈ၊ၽူႈလႂ် ၵေႃႈ ဢမ်ႇ ၶိုၼ်း တွပ်ႇ သေၵေႃႉသေၵူၼ်း။ 5မိူဝ်ႈ ၼၼ်ႉ၊ၸဝ်ႈ ယေႇသု၊ၶႂ်ႈၸႃႉ လႄႈ ယႅၵ်ႉ တူၺ်း ၶဝ် ၵူႈၽၢႆႇ ယူႇ၊ၶေႃးၶူမ် လူၺ်ႈ လွင်ႈ ႁူဝ်ၸႂ် ၶဝ် တၼ် ၼႃႇ လူင်လၢင် ၼၼ်ႉ ဢေႃႈ။ မၼ်းၸဝ်ႈ ၸင်ႇ လၢတ်ႈ တီႈ ၵေႃႉ ၼၼ်ႉ လႄႈ ဝႃႈ၊ "ယဵတ်ႇ မိုဝ်း မႂ်း တႃႉ၊" ဝႃႈ ၼင်ႇ ၼႆ လႄႈ မၼ်း ၵေႃႈ ယဵတ်ႇ မိုဝ်း မၼ်း လႄႈ မိုဝ်း မၼ်း ၵေႃႈ လီ မႃး ဢေႃႈ။- 6မိူဝ်ႈ ၼၼ်ႉ၊ၵူၼ်း ၵိူင်း ၽႃႇရိသႄး၊ၶဝ် ဢွၵ်ႇ ၸရွပ်ႈ ၵႂႃႇ ၵမ်းလဵဝ် ၶဝ် ႁဵတ်း ပၢင်ၵုမ်၊တိူင်ႇပၢင်ႇ လၢတ်ႈၸႃ ၵၼ် ႁႃ ၼႄး လၢႆး ဢၼ် တၵ်း လႆႈ ယႃႉ ၵဝ်း မၼ်းၸဝ်ႈ ၸိူဝ်ႉ ၼင်ႇ ႁိုဝ် ၼၼ်ႉ ႁူမ်ႈ လူၺ်ႈ ၵၼ် တင်း ၵူၼ်း ၸဝ်ႈၽႃႉ ႁေႇရူတ်ႈ၊ၸိူဝ်း ၼၼ်ႉ ဢေႃႈ။ 7ၸဝ်ႈ ယေႇသု၊ဢိၵ်ႇတင်း တပႄးၸဝ်ႈ တင်းလၢႆ၊ၶၢႆႉ ၵႂႃႇ ၵႃႈတီႈ ႁိမ်း ၼွင် ၵႃႇလိလႄး၊ပုၼ်ႉ လႄႈ ၵူၼ်း ၼမ်ၼႃႇ ၸွမ်း မၼ်းၸဝ်ႈ ၵႂႃႇ ဢေႃႈ။- 8ၶဝ် ၸိူဝ်း ၼၼ်ႉ၊ပဵၼ် ၵူၼ်းမိူင်း ၵႃႇလိလႄး၊ၵူၼ်းမိူင်း ယုတႃႉ၊တင်း ၵူၼ်း ဝဵင်း ယေႇရုသလႅမ်ႇ၊ၵူၼ်းမိူင်း ဢိတုမေႇ၊တင်း ၵူၼ်းမိူင်း ၽၢႆႇပုၼ်ႉ ၼမ်ႉ ယေႃးတၢၼ်ႇ၊ပႃး ၸဵမ် ၵူၼ်းမိူင်း ဢၼ် ယူႇ ႁိမ်းႁွမ်း ဝဵင်း တုရု၊ဢိၵ်ႇတင်း ဝဵင်း ၸိတုၼ်ႇ၊တင်းလၢႆ ဢေႃႈ။ ၵူၼ်း ၼမ်ၼႃႇ ၸိူဝ်း ၼႆႉ ၸွမ်း မႃး ၵွပ်ႈပိူဝ်ႈ ၶဝ် လႆႈ ငိၼ်း လွင်ႈ ဢၼ် မၼ်းၸဝ်ႈ ႁဵတ်း ၵႃႈမီး တင်းသဵင်ႈတင်းလူင် ၸိူဝ်း ၼၼ်ႉ ဢေႃႈ။- 9ၵွပ်ႈပိူဝ်ႈ ၵူၼ်း ၼမ်ၼႃႇ လႄႈ ၸဝ်ႈ ယေႇသု၊သင်ႇ လၢတ်ႈ တီႈ တပႄးၸဝ်ႈ ၸိူဝ်း ၼၼ်ႉ ႁႂ်ႈ ၶဝ် ႁႅၼ်း ႁိူဝ်း ဢွၼ်ႇ လမ်း ၼိုင်ႈ၊ပႂ်ႉ ယူႇ ႁိမ်း မၼ်းၸဝ်ႈ ၼင်ႇ ႁိုဝ် ၶဝ် တၵ်း ဢမ်ႇ လႆႈ ၽိုတ်ႉ ဢီး မၼ်းၸဝ်ႈ ဢေႃႈ။- 10မိူဝ်ႈ ယၢမ်း ၼၼ်ႉ၊ပိူဝ်ႈ ဢၼ် မၼ်းၸဝ်ႈ ႁဵတ်း ႁႂ်ႈ တၢင်းၶႆႈတၢင်းပဵၼ် ၵူႈမဵဝ်းမဵဝ်း ၸိုၼ်ႈ ႁၢႆ ယူႇ လႄႈ၊ၵူၼ်းပဵၼ် တင်းလၢႆ ဢွၼ်ၵၼ် ၽိုတ်ႉ ဢီး ၸူး တီႈ မၼ်းၸဝ်ႈ ႁႂ်ႈလႆႈ တိူဝ်ႉ ထုၵ်ႇ မၼ်းၸဝ်ႈ ဢေႃႈ။- 11မိူဝ်ႈလႂ် သေဢမ်ႇဝႃႈ၊ပေႃး ၽီ လႂ် ၽိူဝ်ႉ လႂ် ႁၼ် မၼ်းၸဝ်ႈ ၸိုင်၊ၶုပ်ႉမူပ်ႇ သေလႄႈ ႁွင်ႉသႅၼ်ႇ လႄႈ ဝႃႈ၊ "ၸဝ်ႈႁဝ်း ပဵၼ် လုၵ်ႈၽြႃးပဵၼ်ၸဝ်ႈ ၶႃႈ ဢေႃႈ၊" ဝႃႈ ၼင်ႇ ၼႆ တႃႇသေႇ ဢေႃႈ။ 12လွင်ႈ ၼင်ႇ ႁိုဝ် ၸိုဝ်ႈသဵင် ၶၢဝ်ႇ မၼ်းၸဝ်ႈ တၵ်း ဢမ်ႇ လႆႈ ၽႄႈ ဢွၵ်ႇ ၸိုင်၊မၼ်းၸဝ်ႈ ႁၢမ်ႈ ၽီ ၸိူဝ်း ၼၼ်ႉ ၼႃႇ လူင်လၢင် ဢေႃႈ။ 13မိူဝ်ႈ ၼၼ်ႉ၊ၸဝ်ႈ ယေႇသု၊ၶိုၼ်ႈ ၵႂႃႇ ၵႃႈၼိူဝ် လွႆ ပုၼ်ႉ ဢေႃႈ။ မၼ်းၸဝ်ႈ ႁွင်ႉ ဢဝ် ၵူၼ်း ၸိူဝ်း ဢၼ် မၼ်းၸဝ်ႈ ၶႂ်ႈ ႁွင်ႉ ၼၼ်ႉ လႄႈ ၶဝ် ၵေႃႈ မႃး ၸူး တီႈ မၼ်းၸဝ်ႈ ယဝ်ႉ ၸင်ႇ၊- 14မၼ်းၸဝ်ႈ ၵေႃႈ၊လိူၵ်ႈ ဢဝ် သိပ်း သွင် ၵေႃႉ၊ယုၵ်ႉ တၢင်ႇ ဝႆႉ ၼႂ်း ဢရႃႇ တမၢၼ်ႇၸဝ်ႈ ႁႂ်ႈလႆႈ မီး ယူႇ လူၺ်ႈ ၵၼ် တင်း မၼ်းၸဝ်ႈ ဢိၵ်ႇတင်း ႁႂ်ႈလႆႈ ပွႆႇၸႂ်ႉ ၶဝ် ၵႂႃႇ ႁေႃးတြႃး လႄႈ၊- 15ႁႂ်ႈ မီး တၼ်းၶူဝ်း ဢၼ် ႁဵတ်း ႁႂ်ႈ တၢင်းၶႆႈတၢင်းပဵၼ် ၸိုၼ်ႈ ႁၢႆ၊ဢိၵ်ႇတင်း ႁေႃႈ ၽီႁၢႆႉ ဢွၵ်ႇ ပႅတ်ႈ လႆႈ ၼၼ်ႉ ဢေႃႈ။ 16ၶဝ် သိပ်း သွင် ပႃး ၼၼ်ႉ ၸမ်ႉ၊ပဵၼ် သိမုၼ်ႇ၊ (ဢၼ် ၸဝ်ႈ ယေႇသု၊ပၼ် ၸိုဝ်ႈ မႂ်ႇ ႁွင်ႉဝႃႈ၊ပေႇတရု)၊- 17ယႃႇၵုပ်ႈ၊တင်း ယူဝ်းႁၢၼ်ႇ၊ဢၼ် ပဵၼ် လုၵ်ႈၸၢႆး ၸေႇပေႇတႄး၊ (ဢၼ် ၸဝ်ႈ ယေႇသု၊ပၼ် ၸိုဝ်ႈ မႂ်ႇ ႁွင်ႉဝႃႈ၊ၽူဝ်ႇဢၢၼ်ၼိူဝ်ႇၵိတ်ႉ၊ဢၼ် ပွင်ႇဝႃႈ လုၵ်ႈ ၽႃႉလင်)၊- 18ဢိၵ်ႇတင်း ဢၼ်ႇတရေႇ၊ၽိလိပ်ႉပု၊ပႃႇထေႃးလမႄး၊မတ်ႈထႄႇ၊ထူဝ်းမႃႉ၊ယႃႇၵုပ်ႈ၊လုၵ်ႈၸၢႆး ဢႃႇလၽေး၊ထတ်ႉတေႇ၊သိမုၼ်ႇ၊ၵူၼ်း ၵႃႇၼၼိတ်ႉ၊- 19ဢိၵ်ႇတင်း ယုတႃႉ ဢိသၵႃႇရေႇဢုတ်ႈ၊ဢၼ် ဢဝ် မၼ်းၸဝ်ႈ ဢၢပ်ႈ ၼၼ်ႉ ဢေႃႈ။ 20ၶဝ် ၶိုၼ်း ပွၵ်ႈ မိူဝ်း ၵႂႃႇ လႄႈ ၵူၼ်း ၼမ်ၼႃႇ သမ်ႉ ၸုတုမ် မႃး ၵႃႈတီႈ ၸဝ်ႈ ယေႇသု၊တေႃႇထိုင်ႁွတ်ႈ ၶဝ် ထၢၼ်ႈပေႃး ဢမ်ႇ တၼ်း လႆႈ ၵိၼ် တၢင်းၵိၼ် ဢေႃႈ။- 21မိူဝ်ႈ ဢၼ် ပီႈၼွင်ႉ မၼ်းၸဝ်ႈ ငိၼ်း ၸိုင်၊ၶဝ် ၶႂ်ႈ ၸွမ်း ၵႂႃႇ ႁႂ်ႈလႆႈ တိဢဝ် မၼ်းၸဝ်ႈ မႃး၊ၵွပ်ႈပိူဝ်ႈ ၶဝ် လႆႈ ငိၼ်း ၶၢဝ်ႇ ပိူၼ်ႈ ဝႃႈ၊ "မၼ်း ယွင်ႇ ၵႂႃႇ ယဝ်ႉ၊" ဝႃႈ ၼင်ႇ ၼႆ ၼၼ်ႉ ဢေႃႈ။ 22သြႃႇ မေႃ ၵျၢမ်း ထမ်ႇမႃႉ ဢၼ် လုၵ်ႉ သေ ၵႃႈတီႈ ဝဵင်း ယေႇရုသလႅမ်ႇ၊မႃး ၸိူဝ်း ၼၼ်ႉ ၵေႃႈ ဝႃႈ၊ "ၽီႁၢႆႉ ပေႇလႃႉၸေႇပုလႃႉ၊ၶဝ်ႈ ၵႃႈၼႂ်း မၼ်း ဢေႃႈ။ ၶုၼ်ၽီႁၢႆႉ ပၼ် တၼ်းၶူဝ်း တီႈ မၼ်း လႄႈ မၼ်း ႁေႃႈ ၽီႁၢႆႉ တင်းလၢႆ ဢွၵ်ႇ ပႅတ်ႈ လႆႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 23မၼ်းၸဝ်ႈ ႁွင်ႉ ၶဝ် မႃး သေယဝ်ႉ၊ဢဝ် တင်း ၵႂၢမ်း ဢုပမႃႇ လၢတ်ႈ တီႈ ၶဝ် လႄႈ ဝႃႈ၊ "ၸႃႇတၢၼ်ႇ၊ႁေႃႈ ၸႃႇတၢၼ်ႇ၊ပႅတ်ႈ လႆႈ ၸိူဝ်ႉ ၼင်ႇ ႁိုဝ်။- 24ပေႃး မိူင်း ၼိုင်ႈ ၽႄမႅင်ႇ ပဵၼ် လၢႆ မူႇ လၢႆ ၸိူဝ်း လႄႈ တိုၵ်းတေႃး ၵၼ် ၸိုင်၊မိူင်း ၼၼ်ႉ တၵ်း တူၵ်း လု တူၵ်း သုမ်း ဢေႃႈ။- 25ပေႃး ႁိူၼ်း ၼိုင်ႈ ၽႄမႅင်ႇ ပဵၼ် လၢႆ မူႇ လၢႆ ၸိူဝ်း လႄႈ ဢမ်ႇထုၵ်ႇ ဢမ်ႇ မႅၼ်ႈ ၵၼ် ၸိုင်၊ႁိူၼ်း ၼၼ်ႉ တၵ်း တူၵ်း လု တူၵ်း သုမ်း ဢေႃႈ။- 26ပိူင်လဵဝ် ၵၼ်၊ပေႃး ဝၢၼ်ႈမိူင်း ၸႃႇတၢၼ်ႇ၊ၽႄမႅင်ႇ ပဵၼ် လၢႆ မူႇ လၢႆ ၸိူဝ်း ၸိုင်၊မၼ်း ဢမ်ႇ တႄႇ ဢမ်ႇ မၼ်ႈ လႆႈ၊တၵ်း လု သုမ်း လႄႈ ႁၢႆ ဝၢႆး ၵႂႃႇ ဢေႃႈ။ 27"ၽူႈလႂ် တေ ၶဝ်ႈ ၵႂႃႇ ၵႃႈၼႂ်း ႁိူၼ်း ၵူၼ်း ႁႅင်း လူင် လႄႈ ႁိမ် ဢဝ် ၶူဝ်းလဵင်း မၼ်း လႆႈ။ မိူဝ်ႈလႂ် ပေႃး လႆႈ မတ်ႉၽုၵ်ႇ ၵူၼ်း ႁႅင်း လူင် ၼၼ်ႉ ဝႆႉ ယဝ်ႉ ၸင်ႇ၊ၸၢင်ႈ ႁိမ် ဢဝ် ၵႃႈၼႂ်း ႁိူၼ်း မၼ်း လႆႈ ဢေႃႈ။ 28"ၵဝ် ဝႃႈ တီႈ ၸိုဝ်ႈၸႂ်ႈ မၼ်း ၸမ်ႉ၊ဢပျတ်ႈ ဢၼ် ၵူၼ်း တင်းလၢႆ ႁဵတ်း ၶတ်း၊လၢတ်ႈ ၶတ်းၵၼ် တင်း ၽြႃးပဵၼ်ၸဝ်ႈ ၵႃႈမီး တင်းသဵင်ႈတင်းလူင် ၸိုင်၊ပွႆႇလွတ်ႈ ပၼ် လႆႈ ယူႇ ဢေႃႈ။- 29ၵူၺ်းၵႃႈ၊ၽူႈလႂ် သေဢမ်ႇဝႃႈ၊ၵေႃႉ ဢၼ် သႄႉသွမ်း ဝိၺိၺ်ႇ ဢၼ် မူတ်းၸၢင်ႇ ၸဝ်ႈ ၼၼ်ႉ ဢပျတ်ႈ မၼ်း ၸိုင်၊တိုၼ်း ဢမ်ႇ ပွႆႇလွတ်ႈ ပၼ် လႆႈ။ ပဵၼ် ၵေႃႉ ဢၼ် ႁဵတ်း မႅၼ်ႈ ဢပျတ်ႈ ထႃႇဝရႃႉ ယဝ်ႉ၊" ဝႃႈ ၼင်ႇ ၼႆ ဢေႃႈ။- 30မၼ်းၸဝ်ႈ ဝႃႈ ၸိူဝ်ႉ ၼင်ႇ ၼႆ၊ၵွပ်ႈပိူဝ်ႈ ဢၼ် ၵူၼ်း ၵမ်ႈၽွင်ႈ ဝႃႈ၊ "မၼ်း ပဵၼ် ၵေႃႉ ဢၼ် ၽီႁၢႆႉ ၶဝ်ႈ ဝႆႉ ဢေႃႈ၊" ဝႃႈ ၼင်ႇ ၼႆ ၼၼ်ႉ ဢေႃႈ။ 31မိူဝ်ႈ ၼၼ်ႉ၊မႄႈၸဝ်ႈ တင်း ၼွင်ႉၸၢႆး ၸဝ်ႈ တင်းလၢႆ ႁွတ်ႈမႃး ၸုၵ်း ယူႇ ၵႃႈ ၼွၵ်ႈ သေယဝ်ႉ၊ၸႂ်ႉ ၵူၼ်း ၵႂႃႇ ႁွင်ႉ မၼ်းၸဝ်ႈ ဢေႃႈ။- 32ၵူၼ်း တင်းလၢႆ ၼင်ႈ လွမ်ႉႁွပ်ႈ မၼ်းၸဝ်ႈ ယူႇ လႄႈ မွၵ်ႇလၢတ်ႈ တီႈ မၼ်းၸဝ်ႈ လႄႈ ဝႃႈ၊ "တူၺ်း ၶႃႈ လူး။ မႄႈၸဝ်ႈ ႁဝ်း ဢိၵ်ႇတင်း ၼွင်ႉ ၸဝ်ႈႁဝ်း ၶဝ် မႃး မီး ယူႇ ၵႃႈ ၼွၵ်ႈ လႄႈ ၶႂ်ႈ ထူပ်း ၸဝ်ႈႁဝ်း ၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 33ၸဝ်ႈ ယေႇသု၊ၶိုၼ်း လၢတ်ႈ လႄႈ ဝႃႈ၊ "မႄႈ ၵဝ်၊ၼွင်ႉ ၵဝ် ၸမ်ႉ၊ပဵၼ် ၽူႈလႂ်၊" ဝႃႈ ၼင်ႇ ၼႆ သေလႄႈ၊- 34ဝၢႆႇ တူၺ်း ၶဝ် ၸိူဝ်း ဢၼ် ၼင်ႈ လွမ်ႉႁွပ်ႈ မၼ်းၸဝ်ႈ ယူႇ ၼၼ်ႉ လႄႈ သမ်ႉ လၢတ်ႈ ထႅင်ႈ လႄႈ ဝႃႈ၊ "တူၺ်း လူး။ ၶဝ် ၸိူဝ်း ၼႆႉ ပဵၼ် မႄႈ ၵဝ်၊ၼွင်ႉ ၵဝ် တင်းလၢႆ ယဝ်ႉ။- 35ၽူႈလႂ် သေဢမ်ႇဝႃႈ၊ၵေႃႉ ဢၼ် ႁဵတ်း ၸွမ်း ဢလူဝ်ႇ ၽြႃးပဵၼ်ၸဝ်ႈ ၼၼ်ႉ၊ၵေႃႉ ၼၼ်ႉ ပဵၼ် ၼွင်ႉယိင်း ၼွင်ႉၸၢႆး ၵဝ် မႄႈ ၵဝ် ဢေႃႈ၊" ဝႃႈ ၼင်ႇ ၼႆ ဢေႃႈ။


text: 1ၵမ်း ၼၼ်ႉ၊ၵူၼ်း ၵေႃႉ ၼိုင်ႈ ဢၼ် လႆႈ ၸိုဝ်ႈ လႃႇၸရု၊ၵူၼ်းဝၢၼ်ႈ ပေႇထၼိ၊ၼၼ်ႉ၊ပဵၼ် ၶႆႈ ပဵၼ် ၼၢဝ် ယူႇ ဢေႃႈ။ ဝၢၼ်ႈ ပေႇထၼိ၊ၼၼ်ႉ၊ပဵၼ် ဝၢၼ်ႈ ဢၼ် မႃႇထႃႉ၊တင်း ၼွင်ႉယိင်း မၼ်း မႃႇရိ၊ယူႇသဝ်း ၼၼ်ႉ ဢေႃႈ။- 2မႃႇရိ၊ၵေႃႉ ၼႆႉ၊ပဵၼ် မႄႈယိင်း ဢၼ် ဢဝ် ၼမ်ႉမၼ်း ႁွမ် လႃႇ သႂ်ႇ ၼိူဝ် တိၼ် ၸဝ်ႈၽြႃး လႄႈ သမ်ႉ ဢဝ် ၶူၼ်ႁူဝ် မၼ်း ၸဵတ်ႉ ပၼ် ၼၼ်ႉ ဢေႃႈ။ လႃႇၸရု၊ဢၼ် ပဵၼ် ၶႆႈ ပဵၼ် ၼၢဝ် ယူႇ ၼၼ်ႉ ၸမ်ႉ၊ပဵၼ် ပီႈဢၢႆႈ မၼ်း ဢေႃႈ။- 3ၽူႈယိင်း သွင် ၵေႃႉ ပီႈၼွင်ႉ ၼၼ်ႉ ပွႆႇၸႂ်ႉ ၵူၼ်း ၵႂႃႇ မွၵ်ႇလၢတ်ႈ ၸဝ်ႈ ယေႇသု၊လႄႈ ဝႃႈ၊ "ၸဝ်ႈၽြႃး တီႈၶႃႈ၊ၵေႃႉ ဢၼ် ၸဝ်ႈႁဝ်း ႁၵ်ႉ ၼၼ်ႉ၊ပဵၼ် ၶႆႈ ပဵၼ် ၼၢဝ် ယူႇ တီႈၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 4မိူဝ်ႈ ဢၼ် ၸဝ်ႈ ယေႇသု၊ငိၼ်း ၵႂၢမ်း ၼၼ်ႉ ၸိုင်၊မၼ်းၸဝ်ႈ လၢတ်ႈ လႄႈ ဝႃႈ၊ "တၢင်းၶႆႈ တၢင်း ၼၢဝ် ၼၼ်ႉ ပဵၼ် ဢၼ် ႁႂ်ႈ ထိုင် တီႈ တၢႆ ဢမ်ႇၸႂ်ႈ။ မၼ်း ပဵၼ် ပုၼ်ႈ မုၼ်ၽုင်း ၽြႃးပဵၼ်ၸဝ်ႈ၊ၼင်ႇ ႁိုဝ် မုၼ်ၽုင်း လုၵ်ႈၽြႃးပဵၼ်ၸဝ်ႈ တၵ်း ထၢင်ႇသႃး မႃး ၵွပ်ႈပိူဝ်ႈ တၢင်းၶႆႈ တၢင်း ၼၢဝ် ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 5ၸဝ်ႈ ယေႇသု၊ႁၵ်ႉ မႃႇထႃႉ၊ဢိၵ်ႇတင်း ၼွင်ႉယိင်း မၼ်း၊ဢိၵ်ႇတင်း လႃႇၸရု၊ၶဝ် ၸိူဝ်း ၼၼ်ႉ ဢေႃႈ။- 6မိူဝ်ႈ ဢၼ် မၼ်းၸဝ်ႈ ငိၼ်း ဝႃႈ၊လႃႇၸရု၊ပဵၼ် ၶႆႈ ပဵၼ် ၼၢဝ် ယူႇ ၼၼ်ႉ ၸိုင်၊မၼ်းၸဝ်ႈ ယင်း သိုပ်ႇ ယူႇ ၵႃႈတီႈ ဢၼ် မၼ်းၸဝ်ႈ မီး ယူႇ ၼၼ်ႉ ထႅင်ႈ သွင် ဝၼ်း ဢေႃႈ။- 7လိုၼ်းၼၼ်ႉ ၸင်ႇ၊မၼ်းၸဝ်ႈ လၢတ်ႈ တီႈ တပႄး မၼ်းၸဝ်ႈ တင်းလၢႆ လႄႈ ဝႃႈ၊ "ႁဝ်း ဢွၼ်ၵၼ် ၶိုၼ်း မိူဝ်း ၵႂႃႇ ၵႃႈတီႈ မိူင်း ယုတႃႉ၊ပုၼ်ႉ တႃႉ ႁဝ်း၊" ဝႃႈ ၼင်ႇ ၼႆ ဢေႃႈ။ 8တပႄးၸဝ်ႈ ၸိူဝ်း ၼၼ်ႉ ၶိုၼ်း လဝ်ႈလၢတ်ႈ လႄႈ ဝႃႈ၊ "သြႃႇ ၸဝ်ႈ။ ၵူၼ်းမိူင်း ၼၼ်ႉ ၶဝ် ဢၢင်ႈ တၵ်း ဢဝ် မၢၵ်ႇႁိၼ် ပိုဝ်ႈ သႂ်ႇ ၸဝ်ႈႁဝ်း ယဝ်ႉ လႄႈ၊ၸဝ်ႈႁဝ်း သမ်ႉ တၵ်း ၵႂႃႇ ၵႃႈတီႈ ပုၼ်ႉ ထႅင်ႈ လူးၵွၼ်ႇ ၶႃႈ ႁိုဝ်း၊" ဝႃႈ ၼင်ႇ ၼႆ ဢေႃႈ။ 9ၸဝ်ႈ ယေႇသု၊ၶိုၼ်း လၢတ်ႈ လႄႈ ဝႃႈ၊ "ၼႂ်း ၸူဝ်ႈ ၵၢင်ဝၼ်း မီး သိပ်း သွင် ၸူဝ်ႈ မွင်း ဢမ်ႇၸႂ်ႈ ႁိုဝ်း။ ပေႃး သေၵေႃႉသေၵူၼ်း ပႆ ၼႂ်း ၶိင်ႇ ၵၢင်ဝၼ်း ၸိုင်၊မၼ်း ဢမ်ႇ ၸၢင်ႈ ၶီႈလိုတ်း၊ပိူဝ်ႈ ဢၼ် မၼ်း ႁၼ် ဢၼ်လႅင်း လေႃးၵႃႉ ၼၼ်ႉ ဢေႃႈ။- 10ပေႃး မၼ်း ပႆ ၼႂ်း ၶိင်ႇ ၵၢင်ၶိုၼ်း ၸိုင်၊မၼ်း ၸၢင်ႈ ၶီႈလိုတ်း၊ပိူဝ်ႈ ဢၼ် မၼ်း ဢမ်ႇ မီး ဢၼ်လႅင်း ၼၼ်ႉ ဢေႃႈ၊" ဝႃႈ ၼင်ႇ ၼႆ သေယဝ်ႉ၊- 11မၼ်းၸဝ်ႈ သိုပ်ႇ လၢတ်ႈ ထႅင်ႈ လႄႈ ဝႃႈ၊ "ၵေႃႉသႄႈ ႁဝ်း လႃႇၸရု၊ၼွၼ်းလပ်း ၵႂႃႇ ယဝ်ႉ။ ၵဝ် တၵ်း ၵႂႃႇ ပူၵ်း မၼ်း ႁႂ်ႈလႆႈ တိုၼ်ႇ ဢေႃႈ၊" ဝႃႈ ၼင်ႇ ၼႆ ဢေႃႈ။ 12တပႄးၸဝ်ႈ ၸိူဝ်း ၼၼ်ႉ ၵေႃႈ လဝ်ႈလၢတ်ႈ လႄႈ ဝႃႈ၊ "ပေႃး မၼ်း ၼွၼ်းလပ်း ၵႂႃႇ ၸိုင်၊မၼ်း တေ ယူႇ လီ မႃး ၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 13ၸဝ်ႈ ယေႇသု၊ၶႂ်ႈဝႃႈ၊လႃႇၸရု၊တၢႆ ယဝ်ႉ လႄႈ၊ၶဝ် သမ်ႉ ထၢင်ႇ ဝႃႈ၊မၼ်းၸဝ်ႈ လၢတ်ႈ လွင်ႈ လႃႇၸရု၊ၼွၼ်းလပ်း ၼၼ်ႉ ဢေႃႈ။- 14ပိူဝ်ႈ ၼႆ လႄႈ ၸဝ်ႈ ယေႇသု၊ၸင်ႇ လၢတ်ႈ လႅင်း လႅင်း တီႈ ၶဝ် လႄႈ ဝႃႈ၊ "လႃႇၸရု၊တၢႆ ယဝ်ႉ။- 15လွင်ႈ ၼင်ႇ ႁိုဝ် သူ တၵ်း လႆႈ ယုမ်ႇမၢတ်ႈ ၸိုင်၊တၢင်း ဢၼ် ၵဝ် ဢမ်ႇ ၵႂႃႇ မီး ယူႇ ၵႃႈတီႈ မၼ်း ၼၼ်ႉ၊ၵဝ် ၸူမ်းသိူဝ်း ပုၼ်ႈ ဢၵျူဝ်း သူ ဢေႃႈ။ မႃး တႃႉ။ ဢွၼ်ၵၼ် ၵႂႃႇ ၵႃႈတီႈ မၼ်း တႃႉ ႁဝ်း၊" ဝႃႈ ၼင်ႇ ၼႆ ဢေႃႈ။ 16ထူဝ်းမႃႉ၊ဢၼ် လႆႈ ၸိုဝ်ႈ တိတုမု၊ (ဢၼ် ပွင်ႇဝႃႈ လုၵ်ႈ ၽႃၽႄ) ၼၼ်ႉ လၢတ်ႈ တီႈ တပႄးၸဝ်ႈ ၼင်ႇ ၵၼ် ၵၼ် ၸိူဝ်း ၼၼ်ႉ လႄႈ ဝႃႈ၊ "ႁဝ်း ၵေႃႈ ဢွၼ်ၵၼ် ၸွမ်း ၵႂႃႇ လႄႈ ၶၢမ်ႇတၢႆ လူၺ်ႈ ၵၼ် တင်း မၼ်းၸဝ်ႈ တႃႉ ႁဝ်း၊" ဝႃႈ ၼင်ႇ ၼႆ ဢေႃႈ။ 17မိူဝ်ႈ ဢၼ် ၸဝ်ႈ ယေႇသု၊ႁွတ်ႈထိုင် ၵႂႃႇ ၼၼ်ႉ၊မၼ်းၸဝ်ႈ ထူပ်း ႁၼ် လွင်ႈတၢင်း ဢၼ် လႃႇၸရု၊သမ်ႉ ပေႃး လႆ ၶၢမ်ႇ တၢင်း ဢၼ် သၢင်းၵျူဝ်ႇ ဝႆႉ ၵႃႈၼႂ်း ၶုမ်ပႃႇႁဵဝ်ႈ ၼၼ်ႉ မီး သီႇ ဝၼ်း ယဝ်ႉ ဢေႃႈ။- 18ဝၢၼ်ႈ ပေႇထၼိ၊ယၢၼ် ၵၼ် တင်း ဝဵင်း ယေႇရုသလႅမ်ႇ၊သွင် လၵ်း ၸမ် ၸမ် ၵူၺ်း လႄႈ၊- 19ၵူၼ်း မဵဝ်း ၵျူး၊ၶဝ် ၼမ်ၼႃႇ မႃး သူႇ မႃး ၸႂ်း မႃႇထႃႉ၊ဢိၵ်ႇတင်း မႃႇရိ၊ႁႂ်ႈလႆႈ ပၼ် ႁႅင်းၸႂ် ဢၼ် ပီႈဢၢႆႈ ၶဝ် တၢႆ ၵႂႃႇ ၼၼ်ႉ ဢေႃႈ။ 20မိူဝ်ႈ ဢၼ် မႃႇထႃႉ၊ငိၼ်း လွင်ႈ ဢၼ် ၸဝ်ႈ ယေႇသု၊ႁွတ်ႈမႃး ၼၼ်ႉ ၸိုင်၊မၼ်း ၵႂႃႇ ႁပ်ႉ ႁူဝ် တၢင်း ဢေႃႈ။ မႃႇရိ၊ၸမ်ႉ၊ၼင်ႈ ယူႇ ၵႃႈၼႂ်း ႁိူၼ်း ဢေႃႈ။- 21မႃႇထႃႉ၊ၵေႃႈ လဝ်ႈလၢတ်ႈ တီႈ ၸဝ်ႈ ယေႇသု၊လႄႈ ဝႃႈ၊ "ၸဝ်ႈၽြႃး တီႈၶႃႈ။ သင် ဝႃႈ ၸဝ်ႈႁဝ်း မီး ယူႇ ၵႃႈတီႈ ၼႆႈ ၸိုင်၊ပီႈဢၢႆႈ ၵဝ်ၶႃႈ တေ ဢမ်ႇ လႆႈ တၢႆ ၶႃႈ။- 22ၵူၺ်းၵႃႈ၊တေႃႇ ႁွတ်ႈ မိူဝ်ႈလဵဝ် ၼႆႉ ၵဝ်ၶႃႈ ႁု လွင်ႈ ဢၼ် ၽြႃးပဵၼ်ၸဝ်ႈ တၵ်း ပၼ် ၵႃႈ ၼင်ႇ ဢၼ် ၸဝ်ႈႁဝ်း လဝ်ႈ ယွၼ်း ၼၼ်ႉ ယူႇ ၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 23ၸဝ်ႈ ယေႇသု၊ၵေႃႈ လၢတ်ႈ လႄႈ ဝႃႈ၊ "ပီႈဢၢႆႈ မႂ်း တၵ်း လုၵ်ႉ ၶိုၼ်းလိပ်း ယူႇ ဢေႃႈ၊" ဝႃႈ ၼင်ႇ ၼႆ ဢေႃႈ။ 24မႃႇထႃႉ၊ၵေႃႈ ၶိုၼ်း လၢတ်ႈ လႄႈ ဝႃႈ၊ "ၵဝ်ၶႃႈ ႁု လွင်ႈ ဢၼ် မၼ်း တၵ်း လႆႈ လုၵ်ႉ ၶိုၼ်းလိပ်း မႃး ၼႂ်း ဝၼ်း ၵမ်းလိုၼ်းသုတ်း ဢၼ် ဝႃႈ၊ဝၼ်း ဢၼ် ၵူၼ်းတၢႆ လုၵ်ႉ ၶိုၼ်းလိပ်း ၼၼ်ႉ ယူႇ ၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 25ၸဝ်ႈ ယေႇသု၊ၸင်ႇ လၢတ်ႈ တီႈ မၼ်း လႄႈ ဝႃႈ၊ "ၵဝ် ပဵၼ် လွင်ႈတၢင်း ဢၼ် လုၵ်ႉ ၵႃႈ တၢင်းတၢႆ ၶိုၼ်းလိပ်း၊ဢိၵ်ႇတင်း လွင်ႈတၢင်း ဢၼ် ဢသၢၵ်ႈလိပ်း ဢေႃႈ။ ၵေႃႉ ဢၼ် ယုမ်ႇမၢတ်ႈ ၵဝ် ၼၼ်ႉ၊ပိၵ်ႉသမ်ႉ တၢႆ ၵႂႃႇ ယဝ်ႉ သေၵေႃႈ တၵ်း လိပ်း ဢေႃႈ။- 26ၶဝ် ၸိူဝ်း ဢၼ် ဢသၢၵ်ႈလိပ်း လႄႈ ယုမ်ႇမၢတ်ႈ ၵဝ် တင်းသဵင်ႈတင်းလူင် ၼၼ်ႉ ၵေႃႈ တၵ်း ၵၢင်းလွတ်ႈ တင်း တၢင်းတၢႆ ယူႇ တႃႇသေႇ ဢမ်ႇထၢတ်ႇ ဢေႃႈ။ ယုမ်ႇ ၵႂၢမ်း ၵဝ် ၼႆႉ ႁိုဝ်း၊" ဝႃႈ ၼင်ႇ ၼႆ ဢေႃႈ။ 27မၼ်း ၶိုၼ်း လၢတ်ႈ လႄႈ ဝႃႈ၊ "ၸႂ်ႈ ၶႃႈ ယဝ်ႉ၊ၸဝ်ႈၽြႃး တီႈၶႃႈ။ ၵဝ်ၶႃႈ ယုမ်ႇ လွင်ႈ ဢၼ် ၸဝ်ႈႁဝ်း ပဵၼ် ၸဝ်ႈ ၶရိၸ်ႈ၊လုၵ်ႈၽြႃးပဵၼ်ၸဝ်ႈ ဢၼ် မႃး ၼႂ်း လေႃးၵႃႉ ၼႆႉ ၼၼ်ႉ ၶႃႈ ယဝ်ႉ၊" ဝႃႈ ၼင်ႇ ၼႆ ဢေႃႈ။ 28ဝၢႆးသေ မႃႇထႃႉ၊လၢတ်ႈ ၸိူဝ်ႉ ၼင်ႇ ၼႆ ယဝ်ႉ ၼၼ်ႉ၊မၼ်း မိူဝ်း ၵႂႃႇ လႄႈ ႁွင်ႉ ဢဝ် ၼွင်ႉယိင်း မၼ်း မႃႇရိ၊တဵတ်ႇတဵတ်ႇ လႄႈ ဝႃႈ၊ "ၸဝ်ႈ သြႃႇ ႁွတ်ႈမႃး ယဝ်ႉ။ မၼ်းၸဝ်ႈ ႁွင်ႉ မႂ်း ဢေႃႈ၊" ဝႃႈ ၼင်ႇ ၼႆ ဢေႃႈ။- 29မႃႇရိ၊ငိၼ်း ၵႂၢမ်း ၼၼ်ႉ လႄႈ၊လုၵ်ႉ ၵႂႃႇ ၶၼ်ၶၼ်ၽႂ်းၽႂ်း ႁႂ်ႈလႆႈ ႁပ်ႉ ႁူဝ် တၢင်း မၼ်းၸဝ်ႈ ဢေႃႈ။- 30မိူဝ်ႈ ယၢမ်း ၼၼ်ႉ ၸဝ်ႈ ယေႇသု၊ယင်း ဢမ်ႇ ပႆႇ ၶဝ်ႈ ဝၢၼ်ႈ မႃး လႄႈ တိုၵ်ႉ မီး ယူႇ ၵႃႈတီႈ ဢၼ် မႃႇထႃႉ၊ႁပ်ႉ ႁူဝ် တၢင်း မၼ်းၸဝ်ႈ ၼၼ်ႉ ဢေႃႈ။- 31မိူဝ်ႈ ဢၼ် ၵူၼ်း မဵဝ်း ၵျူး၊ဢၼ် မီး ယူႇ လူၺ်ႈ ၵၼ် တင်း မႃႇရိ၊ၵႃႈၼႂ်း ႁိူၼ်း ဢၼ် မႃး ပၼ်ႁႅင်း ႁႂ်ႈလႆႈ ပျေႇၸႂ် ၼိမ်ၸႂ် ယူႇ ၸိူဝ်း ၼၼ်ႉ၊ႁၼ် မၼ်း လုၵ်ႉ ၵႂႃႇ ၶၼ်ၶၼ်ၽႂ်းၽႂ်း ၼၼ်ႉ ၸိုင်၊ၶဝ် ၸွမ်း တၢင်းလင် မၼ်း ၵႂႃႇ၊ၵွပ်ႈပိူဝ်ႈ ၶဝ် ထၢင်ႇ မၼ်း ၵႂႃႇ ၵႃႈတီႈ ထမ်ႈ ပႃႇႁဵဝ်ႈ ႁႂ်ႈလႆႈ ႁွင်ႉႁႆႈ ၵႃႈတီႈ ၼၼ်ႈ ဢေႃႈ။ 32မႃႇရိ၊ၵေႃႈ ႁွတ်ႈ ၵႂႃႇ ၵႃႈတီႈ ဢၼ် ၸဝ်ႈ ယေႇသု၊မီး ယူႇ ၼၼ်ႉ လႄႈ ႁၼ် မၼ်းၸဝ်ႈ သေယဝ်ႉ၊ၶုပ်ႉမူပ်ႇ တီႈ ႁိမ်း တိၼ် မၼ်းၸဝ်ႈ လႄႈ ဝႃႈ၊ "ၸဝ်ႈၽြႃး တီႈၶႃႈ၊ပေႃး ၸဝ်ႈႁဝ်း မီး ယူႇ ၵႃႈတီႈ ၼႆႈ ၸိုင်၊ပီႈဢၢႆႈ ၵဝ်ၶႃႈ တေ ဢမ်ႇ လႆႈ တၢႆ ၶႃႈ၊" ဝႃႈ ၼင်ႇ ၼႆ ဢေႃႈ။ 33မိူဝ်ႈ ဢၼ် ၸဝ်ႈ ယေႇသု၊ႁၼ် ၸႃႉၸဵမ် မႃႇရိ၊ဢိၵ်ႇတင်း ၵူၼ်း မဵဝ်း ၵျူး၊ၸိူဝ်း ဢၼ် ၸွမ်း မၼ်း မႃး ၸိူဝ်း ၼၼ်ႉ ႁွင်ႉႁႆႈ ယူႇ ၼၼ်ႉ ၸိုင်၊မၼ်းၸဝ်ႈ ၸႂ်လဵၵ်ႉ ၶေႃးၶူမ် ၼႃႇ လႄႈ၊- 34ၸင်ႇ ထၢမ် ၶဝ် လႄႈ ဝႃႈ၊ "သူ ဢဝ် မၼ်း ၵႂႃႇ သၢင်းၵျူဝ်ႇ ဝႆႉ ၵႃႈတီႈလႂ်၊" ဝႃႈ ၼင်ႇ ၼႆ လႄႈ။ "ၸဝ်ႈၽြႃး တီႈၶႃႈ၊မႃး တူၺ်း သေၵမ်း ၶႃႈ၊" ဝႃႈၼႆ ၶဝ် ၶိုၼ်း လၢတ်ႈ ဢေႃႈ။ 35ၸဝ်ႈ ယေႇသု၊ၵေႃႈ ၼမ်ႉတႃ တူၵ်း ယူႇ ဢေႃႈ။- 36ပိူဝ်ႈ ၼႆ လႄႈ ၵူၼ်း မဵဝ်း ၵျူး၊ၸိူဝ်း ၼၼ်ႉ ၵေႃႈ လၢတ်ႈ လႄႈ ဝႃႈ၊ "တူၺ်း လူး မၼ်းၸဝ်ႈ ႁၵ်ႉ လႃႇၸရု၊ၼႃႇ လူင်လၢင် ဢေႃႈ၊" ဝႃႈ ၼင်ႇ ၼႆ ဢေႃႈ။ 37ၵူၺ်းၵႃႈ၊ၵူၼ်း ၵမ်ႈၽွင်ႈ ယင်း ဝႃႈ၊ "မၼ်း ယင်း ၽုၺ်ႇ မၢၵ်ႇတႃ ၵူၼ်းတႃမွတ်ႇ လႆႈ သေလႄႈ၊ၼင်ႇ ႁိုဝ် လႃႇၸရု၊တၵ်း ဢမ်ႇ တၢႆ ၸိုင်၊မၼ်း ဢမ်ႇ ႁဵတ်း လႆႈ ႁိုဝ်း၊" ဝႃႈ ၼင်ႇ ၼႆ ဢေႃႈ။ 38မိူဝ်ႈ ၼၼ်ႉ၊ၸဝ်ႈ ယေႇသု၊သမ်ႉ ၸႂ်လဵၵ်ႉ ၸႂ်ဢူၼ်ႈ ၼႃႇ လူင်လၢင် လႄႈ ၵႂႃႇၸူး ၵႃႈတီႈ ထမ်ႈ ပႃႇႁဵဝ်ႈ ဢၼ် ဢဝ် မၢၵ်ႇႁိၼ် လူင် ဢိုတ်း ပၢၵ်ႇ မၼ်း ဝႆႉ ၼၼ်ႉ ဢေႃႈ။- 39ၸဝ်ႈ ယေႇသု၊ၸင်ႇ လၢတ်ႈ လႄႈ ဝႃႈ၊ "ၶၢႆႉ မၢၵ်ႇႁိၼ် ၼၼ်ႉ ပႅတ်ႈ တႃႉ၊" ဝႃႈ ၼင်ႇ ၼႆ ဢေႃႈ။ မႃႇထႃႉ၊ၼွင်ႉယိင်း ၵေႃႉ ဢၼ် တၢႆ ၼၼ်ႉ ၵေႃႈ လၢတ်ႈ လႄႈ ဝႃႈ၊ "ၸဝ်ႈၽြႃး တီႈၶႃႈ၊ယၢမ်း ၼႆႉ မၼ်း တေ မဵၼ်တူႇ ၶႃႈ ယဝ်ႉ။ ပေႃး တၢႆ လႆႈ သီႇ ဝၼ်း ယဝ်ႉ ၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 40ၸဝ်ႈ ယေႇသု၊ၵေႃႈ လၢတ်ႈ တီႈ မၼ်း လႄႈ ဝႃႈ၊ "ပေႃး မႂ်း ယုမ်ႇ ၸိုင်၊မႂ်း တေ လႆႈ ႁၼ် မုၼ်ၽုင်း ဢႃႇၼုၽေႃႇ ၽြႃးပဵၼ်ၸဝ်ႈ ဢေႃႈ၊ဝႃႈၼႆ ၵဝ် လၢတ်ႈ မႂ်း ဝႆႉ ယဝ်ႉ ဢမ်ႇၸႂ်ႈ ႁိုဝ်း၊" ဝႃႈ ၼင်ႇ ၼႆ ဢေႃႈ။- 41မိူဝ်ႈ ၼၼ်ႉ၊ၶဝ် ဢွၼ်ၵၼ် ၶၢႆႉ မၢၵ်ႇႁိၼ် ပႅတ်ႈ ဢေႃႈ။ ၸဝ်ႈ ယေႇသု၊ႁႅၼ် တူၺ်း ၵႃႈၼိူဝ် သေလႄႈ လၢတ်ႈ ဝႃႈ၊ "ပေႃႈၸဝ်ႈ တီႈၶႃႈ။ ပိူဝ်ႈ ဢၼ် ၸဝ်ႈႁဝ်း ထွမ်ႇဢဝ် ၵႂၢမ်း ၶႃႈၸဝ်ႈ လႄႈ ၵျေးၸူး ၸဝ်ႈ ယႂ်ႇ ၼႃႇ တီႈၶႃႈ ဢေႃႈ။- 42ၶႃႈၸဝ်ႈ ႁု လွင်ႈ ဢၼ် ၸဝ်ႈႁဝ်း ထွမ်ႇဢဝ် ၵႂၢမ်း ၶႃႈၸဝ်ႈ တႃႇသေႇ ဢမ်ႇထၢတ်ႇ ၼၼ်ႉ ယူႇ တီႈၶႃႈ ဢေႃႈ။ ၼႂ်းဝႃႈၼၼ် သေၵေႃႈ၊ၶႃႈၸဝ်ႈ ထွၵ်ႈလူၺ်ႈ ဢၵျူဝ်း ၶဝ် ၸိူဝ်း ဢၼ် မီး ယူႇ ၵႃႈတီႈ ၼႆႈ တၵ်း ယုမ်ႇမၢတ်ႈ လွင်ႈ ဢၼ် ၸဝ်ႈႁဝ်း ပွႆႇၸႂ်ႉ ၶႃႈၸဝ်ႈ မႃး ၼၼ်ႉ ၶႃႈၸဝ်ႈ ၸင်ႇ လဝ်ႈလၢတ်ႈ ၸိူဝ်ႉ ၼင်ႇ ၼႆ ၶႃႈ ဢေႃႈ၊" ဝႃႈ ၸိူဝ်ႉ ၼင်ႇ ၼႆ သေယဝ်ႉ၊- 43ဢဝ် တင်း သဵင် ယႂ်ႇ ၼႃႇ ႁွင်ႉ လႄႈ ဝႃႈ၊ "လႃႇၸရု၊႟။ ဢွၵ်ႇ မႃး တႃႉ၊" ဝႃႈ ၼင်ႇ ၼႆ ဢေႃႈ။- 44မိူဝ်ႈ ၼၼ်ႉ၊ၵေႃႉ ဢၼ် တၢႆ ယဝ်ႉ ၼၼ်ႉ၊ဢွၵ်ႇ မႃး လူၺ်ႈ တင်း ၶူဝ်း ၵူၼ်းတၢႆ ဢၼ် ယင်း ပူၵ်ႉႁေႃႇ တိၼ် မိုဝ်း မၼ်း ဝႆႉ၊တင်း ၽႃႈႁူမ်ႇ ၼႃႈ ၵေႃႈ ယင်း ဝဵၼ်း ႁူဝ် မၼ်း ဝႆႉ ယူႇ ၼၼ်ႉ ဢေႃႈ။ ၸဝ်ႈ ယေႇသု၊ၵေႃႈ မီး ဢမိင်ႉ လႄႈ ဝႃႈ၊ "ၵႄႈ ပၼ် မၼ်း သေလႄႈ ပွႆႇ ပၼ် မၼ်း တႃႉ၊" ဝႃႈ ၼင်ႇ ၼႆ ဢေႃႈ။ 45ၵွပ်ႈပိူဝ်ႈ ၼႆ လႄႈ ၼႂ်း ၵူၼ်း မဵဝ်း ၵျူး၊ၸိူဝ်း ဢၼ် မႃး သူႇ မႃး ၸႂ်း မႃႇရိ၊လႄႈ လႆႈ ႁၼ် လွင်ႈတၢင်း ဢၼ် ၸဝ်ႈ ယေႇသု၊ႁဵတ်း ၼၼ်ႉ ယုမ်ႇမၢတ်ႈ မၼ်းၸဝ်ႈ မႃး ၼမ်ၼႃႇ ဢေႃႈ။- 46ၵူၺ်းၵႃႈ၊ၵမ်ႈၽွင်ႈ ၵႂႃႇ ၵႃႈတီႈ ၵူၼ်း ၵိူင်း ၽႃႇရိသႄး၊ၶဝ် လႄႈ မွၵ်ႇလၢတ်ႈ ၼႄ လွင်ႈတၢင်း ဢၼ် ၸဝ်ႈ ယေႇသု၊ႁဵတ်း ၸိူဝ်း ၼၼ်ႉ ဢေႃႈ။- 47မိူဝ်ႈ ၼၼ်ႉ ၵူၼ်း ၵိူင်း ၽႃႇရိသႄး၊ၸိူဝ်း ၼၼ်ႉ တင်း ယဵၸ်ႈပရေႃးႁဵၵ်ႈ လူင် ၶဝ် ၸၢင်ႈ ဢုပ်ႇၵုမ် တိူင်ႇပၢင်ႇ ၵၼ် တင်း ၶုၼ် လုမ်း လူင် တင်းလၢႆ လႄႈ လၢတ်ႈ ဝႃႈ၊ "ႁဝ်း တေ လႆႈ ႁဵတ်း ၸိူဝ်ႉ ၼင်ႇ ႁိုဝ်။ ၵေႃႉ ၼၼ်ႉ ႁဵတ်း ၼႄ ၼိမိၵ်ႈ လၢၵ်ႈၶၼႃႇ ၼမ်ၼႃႇ ယဝ်ႉ။- 48ပေႃး ႁဝ်း ပွႆႇ မၼ်း ဝႆႉ ၸိူဝ်ႉ ၼင်ႇ ၼႆ ၸိုင်၊ၵူၼ်း ၵူႈ ၵေႃႉ တၵ်း ယုမ်ႇမၢတ်ႈ မၼ်း ဢေႃႈ။ ၶုၼ် ဢႃႇၼႃႇ ၵူၼ်း မဵဝ်း ရူဝ်းမႃႉ၊ၶဝ် ၵေႃႈ တေ မႃး ယႃႉ ၽဵဝ်ႈ ပႅတ်ႈ ထႃႇၼႃႉ တီႈ မူတ်းၸၢင်ႇ ႁဝ်း၊ဢိၵ်ႇတင်း ၵူၼ်း မဵဝ်း ႁဝ်း ၼႆႉ ယဝ်ႉ၊" ဝႃႈ ၼင်ႇ ၼႆ ဢေႃႈ။ 49ၼႂ်း ၶဝ် ၼၼ်ႉ ၵေႃႉ ၼိုင်ႈ ဢၼ် လႆႈ ၸိုဝ်ႈ ၵႃႇယၽႃႉ၊ဢၼ် ပဵၼ် ၶုၼ် ယဵၸ်ႈပရေႃးႁဵၵ်ႈ ၼႂ်း ပီ ၼၼ်ႉ လၢတ်ႈ လႄႈ ဝႃႈ၊ "သူ ၼႆႉ တိုၼ်း ဢမ်ႇ ႁု သင် လႃးလႃး။- 50လွင်ႈ ဢၼ် ၵူၼ်း ၵေႃႉ ၼိုင်ႈ ၶၢမ်ႇတၢႆ တၢင် ပုၼ်ႈ ၵူၼ်း တင်းလၢႆ ၼၼ်ႉ၊ယဵင်ႈၶႅၼ်း လီ ၼႃႇ သေၵူၼ်း မဵဝ်း ၵႃႈမီး တင်းသဵင်ႈတင်းလူင် လႆႈ လုလႅဝ် ပႅတ်ႈ ပုၼ်ႈ ႁဝ်း ဢေႃႈ ဝႃႈၼႆ သူ ဢမ်ႇ ၶႆႈၸႂ်ထူပ်း ႁိုဝ်း၊" ဝႃႈ ၼင်ႇ ၼႆ ဢေႃႈ။- 51မၼ်း ဝႃႈ ၸိူဝ်ႉ ၼင်ႇ ၼၼ် ၸွမ်းၼင်ႇ ၺၢၼ်ႇ ပိင်ႇၺႃႇ တူဝ်ၸဝ်ႈၵဝ်ႇ ဢမ်ႇၸႂ်ႈ။ မၼ်း ပဵၼ် ၶုၼ် ယဵၸ်ႈပရေႃးႁဵၵ်ႈ ၼႂ်း ပီ ၼၼ်ႉ လႄႈ ပႃး တင်း ၺၢၼ်ႇ ပရေႃးၽႅတ်ႈ ႁေႃးလၢတ်ႈ လွင်ႈ ၸဝ်ႈ ယေႇသု၊တၵ်း လႆႈ ၶၢမ်ႇတၢႆ ပုၼ်ႈ ၵူၼ်း မဵဝ်း ၼၼ်ႉ၊- 52ဢိၵ်ႇတင်း လွင်ႈ ဢၼ် တၵ်း လႆႈ ၶၢမ်ႇတၢႆ ပုၼ်ႈ ၵူၼ်း မဵဝ်း ၼၼ်ႉ မဵဝ်းလဵဝ် ၵူၺ်းဢမ်ႇၵႃး၊တၵ်း လႆႈ ၶၢမ်ႇတၢႆ ႁႂ်ႈ လုၵ်ႈလၢင်း ၽြႃးပဵၼ်ၸဝ်ႈ ဢၼ် ၽၢတ်ႇၽႄ မီး ၵူႈတီႈၵူႈလႅၼ် လႆႈ ၸုတုမ် ၵၼ် မႃး ဢေႃႈ။ 53တႄႇ ဢဝ် ဝၼ်း ၼၼ်ႉ မႃး၊ၶုၼ် ဢႃႇၼႃႇ ၵူၼ်း မဵဝ်း ၵျူး၊ၶဝ်၊ၵျၢမ်ႇ ႁႃ ဢဝ် မၼ်းၸဝ်ႈ တၢႆ ဢေႃႈ။- 54ၵွပ်ႈပိူဝ်ႈ ၼႆ လႄႈ ၸဝ်ႈ ယေႇသု၊ဢမ်ႇ ၵႂႃႇ ဢမ်ႇ ပႆ ထၢင်ႇထၢင်ႇသႃးသႃး ၵႃႈၼႂ်း ၵႄႈ ၵူၼ်း မဵဝ်း ၵျူး၊ၶဝ် ယဝ်ႉ လႄႈ ဢွၵ်ႇ သေ ၵႃႈတီႈ ၼၼ်ႈ ၵႂႃႇၸူး တီႈ ဢၼ် ၸမ် ထိူၼ်ႇ ဝဵင်း ဢေႇၽရိမ်ႇ၊ၼၼ်ႉ လႄႈ၊ယူႇ လူၺ်ႈ ၵၼ် တင်း တပႄးၸဝ်ႈ တင်းလၢႆ ဢေႃႈ။ 55ၶၢဝ်း ပွႆး ပသၶႃႇ၊ၵူၼ်း မဵဝ်း ၵျူး၊ၶဝ် ၸမ် မႃး ယဝ်ႉ လႄႈ ၵူၼ်း ၼမ်ၼႃႇ ၼင်ႇ ႁိုဝ် တၵ်း လႆႈ ႁႂ်ႈ တူဝ်ၸဝ်ႈၵဝ်ႇ မူတ်းသႂ် ၸိုင်၊လုၵ်ႉ သေ ၵႃႈတီႈ ဝၢၼ်ႈၼွၵ်ႈ ၼႃးပၢင်ႇ ဢွၼ်ၵၼ် ၶိုၼ်ႈ ၵႂႃႇ ၵႃႈတီႈ ဝဵင်း ယေႇရုသလႅမ်ႇ၊ၸူဝ်ႈ ဢၼ် ဢမ်ႇ ပႆႇ ႁဵတ်း ပွႆး ၼၼ်ႉ ဢေႃႈ။- 56ၶဝ် သွၵ်ႈႁႃ ၸဝ်ႈ ယေႇသု၊ၼႂ်း မိူဝ်ႈ ဢၼ် ၶဝ် တိုၵ်ႉ ၸုၵ်း ယူႇ ၵႃႈၼႂ်း ၵျွင်း ပိၵ်ႈမၢၼ်ႇ ၸဝ်ႈ လႄႈ ၶဝ် ၼင်ႇ ၵၼ် လၢတ်ႈၸႃ တီႈ ၵၼ် လႄႈ ဝႃႈ၊ "သူ ထၢင်ႇ ၸိူဝ်ႉ ၼင်ႇ ႁိုဝ်။ မၼ်း တေ ဢမ်ႇ မႃး ပွႆး ယဝ်ႉ ႁိုဝ်း၊" ဝႃႈ ၼင်ႇ ၼႆ ဢေႃႈ။- 57ၵမ်း ၼႆႉ၊ယဵၸ်ႈပရေႃးႁဵၵ်ႈလူင် ၶဝ် တင်း ၵူၼ်း ၵိူင်း ၽႃႇရိသႄး၊တင်းလၢႆ သင်ႇ လၢတ်ႈ ပိုၼ် ၶၢဝ်ႇ ဝႆႉ ဝႃႈ၊ပေႃး သေၵေႃႉသေၵူၼ်း ႁု တီႈ ယူႇ ၸဝ်ႈ ယေႇသု၊ၸိုင်၊ႁႂ်ႈ ၸိၼႄ ပၼ် လႄႈ ၼင်ႇ ႁိုဝ် ၶဝ် တေ လႆႈ တိဢဝ် မၼ်းၸဝ်ႈ ဢေႃႈ။


text: 1ပိူဝ်ႈ ၼႆ လႄႈ၊ပီႈၼွင်ႉ ၶဝ်႟။ သူ ပဵၼ် ၵေႃႉ ဢၼ် ၵဝ် ႁၵ်ႉ ၼႃႇ လႄႈ ၶုၵ်းၸႂ်လႆႈ ၶႆႈၸႂ် ထိုင် ၼႃႇ လူင်လၢင် ဢေႃႈ။ သူ ပဵၼ် တီႈ ဢၼ် ၵဝ် သိူဝ်း ၸူမ်း၊ပဵၼ် သရၽူႇ ၶမ်း ၵဝ် ဢေႃႈ။ ၵွပ်ႈၼႆ လႄႈ ပီႈၼွင်ႉ ဢၼ် ၵဝ် ႁၵ်ႉ ၼႃႇ ၶဝ်႟။ ဢွၼ်ၵၼ် တႄႇ ယူႇ ၼႂ်း ၸဝ်ႈၽြႃး မၼ်ႈ မၼ်ႈၶိူင်ႇ ၶိူင်ႇ၊ၸွမ်းၼင်ႇ ၵႃႈ ဢၼ် ၵဝ် ဝႃႈ မႃး ယဝ်ႉ ၼၼ်ႉ တႃႉ။ 2ဢေးဝူဝ်းတိ၊တင်း သုၼ်ႇတုၵ်ႉ၊ၶဝ် ၵေႃႈ ၵဝ် တိုၵ်းယူင်း ႁႂ်ႈ မီး တၢင်း ဢၼ် ၽွမ်ႉၸႂ် ထုၵ်ႇၵၼ် ၼႂ်း ၸဝ်ႈၽြႃး ဢေႃႈ။- 3မႂ်း ဢၼ် ပဵၼ် ၵေႃႉ ဢၼ် ႁူမ်ႈ ၵၢၼ် ၵၼ် ၸႅတ်ႈ ၸႅတ်ႈ လူၺ်ႈ ၵၼ် တင်း ၵဝ် ၼႆႉ ၵေႃႈ ၵဝ် တွင်းပၢၼ်ႇ ဝႃႈ၊ၸွႆႈထႅမ် ၽူႈယိင်း သွင် ၵေႃႉ ၼႆႉ တႃႉ။ ပိူဝ်ႈ ဢၼ် ၶဝ် သွင် ၵေႃႉ ၼႆႉ ၵႆႉ ၶတ်းၸႂ် ၸွႆႈထႅမ် ၼႂ်း တၢင်း ဢၼ် ၵဝ် ႁေႃးလၢတ်ႈ ၶၢဝ်ႇတြႃးသိူဝ်းပျေႃႇ၊ႁူမ်ႈ လူၺ်ႈ ၵၼ် တင်း ၵလေႇမိၼ်ႇ၊တင်း ၽူႈ ပွင်ၵၢၼ် ႁူမ်ႈ လူၺ်ႈ ၵၼ် တင်း ၵဝ် တၢင်ႇၵေႃႉ တၢင်ႇ ၵူၼ်း ဢၼ် ၸိုဝ်ႈ ၶဝ် ၶဝ်ႈပႃး ၵႃႈၼႂ်း ၸရၢင်း ၽိုၼ်လိၵ်ႈ ဢသၢၵ်ႈ ၸိူဝ်း ၼၼ်ႉ ဢေႃႈ။ 4ၸူမ်းသိူဝ်း ၼႂ်း ၸဝ်ႈၽြႃး ယူႇ တႃႇသေႇ တႃႉ။ ၵဝ် သမ်ႉ ဝႃႈ ထႅင်ႈ ၸမ်ႉ၊ၸူမ်းသိူဝ်း တႃႉ။ 5ႁႂ်ႈ ၵူၼ်း တင်းလၢႆ ႁုႁၼ် လွင်ႈတၢင်း ဢၼ် ႁူဝ်ၸႂ် သူ ဢူၼ်ႈဢွၼ်ႇ ၼၼ်ႉ တႃႉ။ ၸဝ်ႈၽြႃး မီး ၸမ် ယူႇ ဢေႃႈ။- 6ယႃႇပေ မႆႈၸႂ် လူၺ်ႈ လွင်ႈတၢင်း ၵႃႈသင် သေ မဵဝ်း။ ၵူၺ်း လဝ်ႈ ယွၼ်း သူးတွင်း မဵဝ်း ဢၼ် သူ လူဝ်ႇ ၼၼ်ႉ တီႈ ၽြႃးပဵၼ်ၸဝ်ႈ လႄႈ၊မိူဝ်ႈ ဢၼ် ႁဵတ်း သူးတွင်း ပထၼႃႇ ၵူႈ ပွၵ်ႈ ၼၼ်ႉ၊ယွင်ႈယေႃး တၢင်ႇၵျေးၸူး မၼ်းၸဝ်ႈ တႃႉ။- 7ပေႃး ႁဵတ်း ၸိူဝ်ႉ ၼင်ႇ ၼၼ် ၸိုင်၊တၢင်းၼိမ် ၽြႃးပဵၼ်ၸဝ်ႈ ဢၼ် ၽူႈလႂ် ၵျၢမ်ႇပွင် လႄႈ ဢမ်ႇ ၶိုတ်း ဢမ်ႇ ထိုင် လႆႈ ၼၼ်ႉ၊တၵ်း ပႂ်ႉ ၸွႆႈ ပႂ်ႉ ထႅမ် ႁူဝ်ၸႂ် သူ ယူႇ ၼႂ်း ၸဝ်ႈ ယေႇသု ၶရိၸ်ႈ၊ဢေႃႈ။ 8ၵႂၢမ်း တီႈသုတ်း တီႈ ၵွႆ ၸမ်ႉ၊ပီႈၼွင်ႉ ၶဝ်႟။ လွင်ႈတၢင်း မဵဝ်း လႂ် သေဢမ်ႇဝႃႈ၊လွင်ႈတၢင်း ဢၼ် မၢၼ်ႇမႅၼ်ႈ ၸိုဝ်ႈၸႂ်ႈ၊လွင်ႈတၢင်း ဢၼ် သိုဝ်ႈယူဝ်း၊တၢင်း ဢၼ် သိုဝ်ႈ တေႃႇ၊လွင်ႈတၢင်း ဢၼ် မူတ်းသႂ်၊လွင်ႈတၢင်း ဢၼ် လီ ႁၵ်ႉ၊လွင်ႈတၢင်း ဢၼ် ထိူၵ်ႈ ရူဝ်ႇသေႇ ၵႃႈမီး ၸိူဝ်း ၼၼ်ႉ၊ပေႃး မၼ်း မျၢတ်ႈ လီ၊ပေႃး မၼ်း ထိူၵ်ႈ လီ ယွင်ႈယေႃး ၸိုင်၊ဢဝ် လွင်ႈတၢင်း ၸိူဝ်း ၼႆႉ ၶႆႈၸႂ်ဝူၼ်ႉၸႂ် တႃႉ။ 9သူ ဢွၼ်ၵၼ် ၵမ်ၵျၢင်ႉ ႁဵတ်း ၸွမ်း ၵႃႈ ဢၼ် သူ လႆႈ ႁပ်ႉ ၵႃႈၼႂ်း တၢင်း ဢၼ် ၵဝ် သွၼ်ပၼ် ၸႃႉၸဵမ် ၼႂ်း တၢင်း လၢတ်ႈ ဢိၵ်ႇတင်း ၵႃႈၼႂ်း တၢင်းႁဵတ်း ၵဝ် ၸိူဝ်း ၼၼ်ႉ တႃႉ။ ၽြႃးပဵၼ်ၸဝ်ႈ၊ၸဝ်ႈ တၢင်းၼိမ် ၼၼ်ႉ တၵ်း မီး ယူႇ လူၺ်ႈ ၵၼ် တင်း သူ ဢေႃႈ။ 10တေႃႈလဵဝ် ၼႆႉ သူ ၶိုၼ်း လႆႈ ဢၶႂၢင်ႉ ဢၼ် ၼႄပျႃး ၸႂ် ၸေႇတၼႃႇ တၢင်း ဢၼ် လူတူၺ်း ၵဝ် ၼၼ်ႉ၊ၵဝ် သိူဝ်းပျေႃႇ ၼႃႇ လူင်လၢင် ၼႂ်း ၸဝ်ႈၽြႃး ဢေႃႈ။ ၵႃႈ ပူၼ်ႉမႃး ၼႆႉ သူ ဢမ်ႇ မီး ၸႂ် ၸေႇတၼႃႇ ဝႃႈၼႆ ၵဝ် ဢမ်ႇ ၶႂ်ႈဝႃႈ။ မၼ်း ပဵၼ် ၵွပ်ႈပိူဝ်ႈ သူ ဢမ်ႇ မီး ဢၶႂၢင်ႉ ၵူၺ်း ဢေႃႈ။- 11ၵွပ်ႈပိူဝ်ႈ ၵဝ် လႆႈ ၸုတ်ႈ လႆႈ လုတ်ႈ လႄႈ ဝႃႈ ၼင်ႇ ၼႆ ဢမ်ႇၸႂ်ႈ။ ၼင်ႇ ႁိုဝ် ၵဝ် တၵ်း ၸၢင်ႈ ပျေႇၸႂ် ၼိမ်ၸႂ် လူၺ်ႈ ၵႃႈ ဢၼ် ၵဝ်ပဵၼ်ယူႇ ၼႆႉ ၸိုင်၊ၵဝ် လႆႈ သွၼ် ဢဝ် ယဝ်ႉ။- 12ၵဝ် ၸၢင်ႈ ၶၢမ်ႇ တၢင်း ဢၼ် တူၵ်း ၽၢၼ် တင်း တၢင်း ဢၼ် ပျေႉၸုမ်ႇ ဢၼ် လိူင်ႇ ၸႂ် ယဝ်ႉ။ ပိၵ်ႉသမ်ႉ လႆႈ ၵိၼ်ဢိမ်ႇၵိၼ်တဵမ် သေဢမ်ႇဝႃႈ၊လႆႈ ဢိုပ်းယၢၵ်ႈ တွင်ႉမႆႈ သေဢမ်ႇဝႃႈ၊သမ်ႉ လႆႈ မီး ၸေးၸိမ်ႇ သေဢမ်ႇဝႃႈ၊လႆႈ တူၵ်း ယၢၵ်ႈ တူၵ်း ၽၢၼ် သေဢမ်ႇဝႃႈ၊ပဵၼ် တီႈ လႂ် သေဢမ်ႇဝႃႈ၊ပဵၼ် မိူဝ်ႈလႂ် သေဢမ်ႇဝႃႈ၊ၼင်ႇ ႁိုဝ် တၵ်း ၸၢင်ႈ ပျေႇၸႂ် ၼိမ်ၸႂ် ၸိုင်၊ၵဝ် လႆႈ သွၼ် ဢဝ် ၸေးၸေး ယဝ်ႉ။- 13ၵဝ် တၢတ်ႈၼိူင်ႇ ႁဵတ်း လႆႈ လွင်ႈတၢင်း ၵႃႈမီး တင်းသဵင်ႈတင်းလူင် ၼႂ်း ၸဝ်ႈ ၶရိၸ်ႈ၊ဢၼ် ႁႂ်ႈ ၵဝ် မီး ႁႅင်း ၼၼ်ႉ ဢေႃႈ။ 14ၵူၺ်းၵႃႈ၊တၢင်း ဢၼ် သူ ၸွႆႈထႅမ် ၵဝ် ၼႂ်း တၢင်း ဢၼ် ၵဝ် ယၢပ်ႇၽိုတ်ႇ တုၵ်ႉၶႃႉ ၼၼ်ႉ ၸိုင်၊သူ လႆႈ ႁဵတ်း လွင်ႈ လီ လွင်ႈ ငၢမ်း ယဝ်ႉ။- 15ၸိူဝ်း သူ ၵူၼ်း ဝဵင်း ၽိလိပ်ႉပိ၊ၼႆႉ၊ၸႂ် ႁု ၸႂ် ႁၼ် ၼႂ်း မိူဝ်ႈ ဢၼ် ၵဝ် တႄႇၸႃႉ ႁေႃးလၢတ်ႈ ၶၢဝ်ႇတြႃးသိူဝ်းပျေႃႇ လႄႈ ဢွၵ်ႇ မိူင်း မႃႇၵေႇတေႃးၼိ၊ၵႂႃႇ ၼၼ်ႉ ၸိုင်၊ၸိူဝ်းၸဝ်ႈ ဢၼ် လႂ် သေၵေႃႈ ဢမ်ႇ ၶဝ်ႈပႃး ၼႂ်း တၢင်း ဢၼ် လူႇ ဢၼ် တၢၼ်း ဢိၵ်ႇတင်း တၢင်း ဢၼ် ၶၢမ်ႇ ဢဝ် တၢင်းလူႇ တၢင်းတၢၼ်း လႄႈ၊မီး ၸိူဝ်းၸဝ်ႈ သူ ဢၼ်လဵဝ် ၵူၺ်း ၶဝ်ႈပႃး လူၺ်ႈ ၵၼ် တင်း ၵဝ် ဢေႃႈ။- 16ၼႂ်း မိူဝ်ႈ ဢၼ် ၵဝ် မီး ယူႇ ၼႂ်း ဝဵင်း ထိတ်ႉသႃႇလေႃးၼိၵ်ႈ၊လႄႈ ၸုတ်ႈ ၵႂႃႇ လုတ်ႈ ၵႂႃႇ ၼၼ်ႉ ၵေႃႈ၊သူ သူင်ႇ ပၼ် ငိုၼ်းလူႇ ပွၵ်ႈ ၼိုင်ႈ ၵူၺ်းဢမ်ႇၵႃး၊ယင်း သူင်ႇ ပၼ် ထႅင်ႈ ပွၵ်ႈ ၼိုင်ႈ လူးၵွၼ်ႇ ဢေႃႈ။- 17ၵဝ် ၶႂ်ႈလႆႈ ငိုၼ်းလူႇ ငိုၼ်းတၢၼ်း လႄႈ ဝႃႈ ၼင်ႇ ၼႆ ဢမ်ႇၸႂ်ႈ။ ၵဝ် ၶႂ်ႈ ႁၼ် ဢၵျူဝ်း ဢၼ် တၵ်း ထၢပ်ႈ ထႅင်ႈ တီႈ သူ ၼၼ်ႉ ၵူၺ်း ဢေႃႈ။- 18ၵဝ် လႆႈ ႁပ်ႉတုင်း ဢဝ် ၵႃႈ ဢၼ် သူ ပၼ် ၵဝ် မႃး ၼၼ်ႉ ပျေႉပျေႉၸုမ်ႇၸုမ်ႇ ယဝ်ႉ လႄႈ ပဵၼ် ဢၼ် လူၼ်ႉ လိူဝ် ၵႃႈ ဢၼ် ၵဝ် လူဝ်ႇ ၼၼ်ႉ ယဝ်ႉ။ တေႃႈလဵဝ် ၼႆႉ ၵေႃႈ၊ဢေးပႃႉၽရေႃးတိတ်ႉ၊ပႃး ငိုၼ်းလူႇ ဢၼ် သူ ၽၢၵ်ႇ မႃး ၼၼ်ႉ ၵဝ် လႆႈ တင်းမူတ်း ၵႃႈ ဢၼ် ၵဝ် လူဝ်ႇ ၼၼ်ႉ ယဝ်ႉ။ လွင်ႈတၢင်း ၸိူဝ်း ၼႆႉ ပဵၼ် ၶိူင်ႈ တၢင်းလူႇ ဢၼ် ဢၢႆႁွမ် ႁူၺ်း ၼႃႇ၊ဢၼ် လႆႈ သၢၵ်ႈလူႇ တီႈ ၽြႃးပဵၼ်ၸဝ်ႈ လႄႈ ပဵၼ် ဢၼ် မၼ်းၸဝ်ႈ ထုၵ်ႇၸႂ် ၵျိူၵ်ႈၸႂ် ၼႃႇ လူင်လၢင် ယဝ်ႉ ဢေႃႈ။- 19ၼင်ႇ ၼၼ် လႄႈ ၽြႃးပဵၼ်ၸဝ်ႈ ၵဝ် တၵ်း ဢဝ် တင်း ၸေးၸိမ်ႇ ၵႃႈ ဢၼ် မၼ်းၸဝ်ႈ လိူင်ႇ ၼမ် မၢၵ်ႈမီး၊ဢၼ် မၼ်းၸဝ်ႈ ၸၢမ်ႇၸႃး မုၼ်သရေႇ ၼၼ်ႉ၊ပၼ် ၵႃႈ ဢၼ် သူ လူဝ်ႇ ႁႂ်ႈ ပျေႉၸုမ်ႇ ၼႂ်း ၸဝ်ႈ ယေႇသု ၶရိၸ်ႈ၊ဢေႃႈ။- 20ႁႂ်ႈ မုၼ်ၽုင်း ၽြႃးပဵၼ်ၸဝ်ႈ ႁဝ်း ဢၼ် ဝႃႈ၊ပေႃႈၸဝ်ႈ ၼၼ်ႉ ယႂ်ႇ ၼႃႇ ၵူႈ ၵမ်ႇၽႃႇ သိုပ်ႇ သိုပ်ႇ တၢမ် တၢမ် သေၵမ်း လူၺ်ႈ။ ဢႃမိၼ်ႈ။ 21တၵ်ႉၼၢႆ ၵူၼ်း မူတ်းၸၢင်ႇ ဢၼ် မီး ၼႂ်း ၸဝ်ႈ ယေႇသု ၶရိၸ်ႈ၊ၼၼ်ႉ ၵူႈၵေႃႉၵူႈၵူၼ်း ယူႇ ဢေႃႈ။ ပီႈၼွင်ႉ ၵႃႈ ဢၼ် မီး ယူႇ လူၺ်ႈ ၵၼ် တင်း ၵဝ် ၸိူဝ်း ၼႆႉ ၵေႃႈ တၵ်ႉၼၢႆ ထၢမ်ႁႃ သူ ယူႇ ဢေႃႈ။- 22ၵူၼ်း မူတ်းၸၢင်ႇ တင်းသဵင်ႈတင်းလူင် တၵ်ႉၼၢႆ သူ ယူႇ ဢေႃႈ။ လိူဝ်တွၼ်း ၼႃႇ သေပိူၼ်ႈ ၵူၼ်း မူတ်းၸၢင်ႇ ၼႂ်း ႁၢင်ႈ ၼႂ်း ႁေႃ ၸဝ်ႈ မုၼ် ယႂ်ႇ ၶုၼ်ႁေႃၶမ်း ၵေႇသႃႇ၊တင်းလၢႆ ၼႆႉ တၵ်ႉၼၢႆ ထၢမ်ႁႃ သူ ယူႇ ဢေႃႈ။ 23ႁႂ်ႈ ၵျေးၸူး ၸဝ်ႈ ၽြႃး ယေႇသု ၶရိၸ်ႈ၊မီး လူၺ်ႈ ၵၼ် တင်း သူ တင်းသဵင်ႈတင်းလူင် သေၵမ်း လူၺ်ႈ။ ဢႃမိၼ်ႈ။


text: 1ဝၢႆးသေ ၼၼ်ႉ၊မီး ဝၼ်း ၼိုင်ႈ ၸဝ်ႈ ယေႇသု၊ၶိုၼ်း ၶဝ်ႈ ဝဵင်း ၵပိူဝ်ႇၼေႇဢုမ်ႇ၊မႃး လႄႈ ၶၢဝ်ႇငၢဝ်း ဢၼ် မၼ်းၸဝ်ႈ ၽႅဝ် ထိုင် ႁိူၼ်း မၼ်းၸဝ်ႈ ယဝ်ႉ ၼၼ်ႉ ၸွတ်ႇတူဝ်ႈ ၵႂႃႇ ဢေႃႈ။- 2ပိူဝ်ႈ ၼႆ လႄႈ ၵူၼ်း ၼမ်ၼႃႇ ၸုတုမ် ၵၼ် မႃး တေႃႇထိုင်ႁွတ်ႈ ထၢၼ်ႈပေႃး ဢမ်ႇ မီး တီႈ ယူႇ တီႈ ၼင်ႈ ဢမ်ႇၵႃး၊ၽၢႆႇၼႃႈ ႁိူၼ်း ၵေႃႈ ၵူၼ်း တဵမ် ၵႂႃႇ မူတ်း ဢေႃႈ။ ၸဝ်ႈ ယေႇသု၊ႁေႃးတြႃး ပၼ် ၶဝ် ယူႇ ၼၼ်ႉ၊- 3ၵူၼ်း သီႇ ၵေႃႉ ႁၢမ် ဢဝ် ၵူၼ်းတၢႆၽၢၵ်ႇ ၵေႃႉ ၼိုင်ႈ ႁွတ်ႈထိုင် မႃး တီႈ မၼ်းၸဝ်ႈ ဢေႃႈ။- 4ပိူဝ်ႈ ဢၼ် ၵူၼ်း ၼမ်ၼႃႇ ၽႅဝ် လႄႈ ၶဝ် ဢမ်ႇ ၸၢင်ႈ ဢဝ် ၵူၼ်းပဵၼ် ၼၼ်ႉ ၶဝ်ႈ ၸူး မၼ်းၸဝ်ႈ။ ၶဝ် ၸင်ႇ ၶုတ်း ယႃႉ လင်ၶႃးႁိူၼ်းၵႃႈၼိူဝ် မၼ်းၸဝ်ႈ သိုဝ်ႈ သိုဝ်ႈ သေယဝ်ႉ၊ဢဝ် ၵူၼ်းပဵၼ် ဢၼ် ၼွၼ်း ယူႇ ၼိူဝ် သၢတ်ႇ ၼၼ်ႉ ယွၼ်ႇ လူင်း ဢေႃႈ။- 5ၸဝ်ႈ ယေႇသု၊ႁၼ် တၢင်းယုမ်ႇမၢတ်ႈ ၶဝ် ယႂ်ႇ ထၢၼ်ႇ ႁိုဝ် ၼၼ်ႉ လႄႈ လၢတ်ႈ တီႈ ၵူၼ်းတၢႆၽၢၵ်ႇ ၼၼ်ႉ လႄႈ ဝႃႈ၊ "လုၵ်ႈၸၢႆး ၵဝ်႟။ ဢပျတ်ႈ မႂ်း ၸိုင်၊ၶၢမ်ႇ တၢင်း ဢၼ် ပွႆႇလွတ်ႈ ယဝ်ႉ၊" ဝႃႈ ၼင်ႇ ၼႆ ဢေႃႈ။ 6သြႃႇ မေႃ ၵျၢမ်း ထမ်ႇမႃႉ ၵမ်ႈၽွင်ႈ ဢၼ် ၼင်ႈ ယူႇ ၵႃႈတီႈ ၼၼ်ႈ ၸိူဝ်း ၼၼ်ႉ ထၢင်ႇ ၼႂ်း ၸႂ် လႄႈ ဝႃႈ၊- 7"ႁဵတ်းသင် လႄႈ ၵေႃႉ ၼႆႉ ႁတ်း လၢတ်ႈ ၵႂၢမ်း ၸိူဝ်ႉ ၼင်ႇ ၼႆ ၼင်ႇ ႁိုဝ်။ ဢၼ် ၼႆႉ ၸိုင်၊ပဵၼ် တၢင်း ဢၼ် လၢတ်ႈ ၽိတ်းပိူင်ႈ ၽြႃးပဵၼ်ၸဝ်ႈ ဢေႃႈ။ လိူဝ် သေ ၽြႃးပဵၼ်ၸဝ်ႈ သူႇလဵဝ် ပႃးလဵဝ် ၵူၺ်း၊ၽူႈလႂ် ပွႆႇလွတ်ႈ ဢပျတ်ႈ လႆႈ၊" ဝႃႈ ၼင်ႇ ၼႆ ဢေႃႈ။ 8ၸဝ်ႈ ယေႇသု၊ႁုႁၼ် လွင်ႈတၢင်း ဢၼ် ၶဝ် ထၢင်ႇ ၼႂ်း ၸႂ် ၼၼ်ႉ လႄႈ လၢတ်ႈ တီႈ ၶဝ် လႄႈ ဝႃႈ၊ "ႁဵတ်းသင် ၼႂ်း ၸႂ် သူ ထၢင်ႇ ဝႃႈ ၸိူဝ်ႉ ၼင်ႇ ၼႆ။- 9ၵႂၢမ်း ၶေႃႈ လႂ် ယဵင်ႈၶႅၼ်း လၢတ်ႈ ငၢႆႈ တီႈ ၵူၼ်းတၢႆၽၢၵ်ႇ ၼႆႉ။ 'ဢပျတ်ႈ မႂ်း ၸိုင်၊ၶၢမ်ႇ တၢင်း ဢၼ် ပွႆႇလွတ်ႈ ယဝ်ႉ၊' ဝႃႈၼႆ ၼၼ်ႉ လၢတ်ႈ ငၢႆႈ ႁိုဝ်း။ ဢမ်ႇၼၼ်၊ 'လုၵ်ႉ လႄႈ ဢဝ် တီႈ ၼွၼ်း မႂ်း သေ ပႆ ၵႂႃႇ တႃႉ၊' ဝႃႈၼႆ ၼၼ်ႉ လၢတ်ႈ ငၢႆႈ ႁိုဝ်း။- 10ၼင်ႇ ႁိုဝ် သူ တၵ်း ႁု တၼ်းၶူဝ်း ၸဝ်ႈ လုၵ်ႈၵူၼ်း၊ဢၼ် ပွႆႇလွတ်ႈ ဢပျတ်ႈ လႆႈ ၼၼ်ႉ ၸိုင်၊ၵဝ် တၵ်း ႁဵတ်း ၼႄ သၢၵ်ႈသေႇ မၼ်း ဢေႃႈ၊" ဝႃႈ ၼင်ႇ ၼႆ သေယဝ်ႉ၊- 11သမ်ႉ လၢတ်ႈ တီႈ ၵူၼ်းတၢႆၽၢၵ်ႇ ၼၼ်ႉ လႄႈ ဝႃႈ၊ "ၵဝ် ဝႃႈ တီႈ မႂ်း။ လုၵ်ႉ ဢဝ် တီႈ ၼွၼ်း မႂ်း လႄႈ မိူဝ်း ႁိူၼ်း မႂ်း တႃႉ၊" ဝႃႈ ၼင်ႇ ၼႆ ဢေႃႈ။ 12ယၢမ်း မိူဝ်ႈ ဢၼ် ပိူၼ်ႈ ယင်း တိုၵ်ႉ ပႂ်ႉ တူၺ်း ယူႇ ၼၼ်ႉ၊ၵူၼ်းတၢႆၽၢၵ်ႇ ၼၼ်ႉ လုၵ်ႉ လႄႈ ၵဵပ်း သိမ်းဢဝ် သၢတ်ႇ မၼ်း သေယဝ်ႉ ဢွၵ်ႇ ၵႂႃႇ ဢေႃႈ။ ၶဝ် ၸိူဝ်း ၼၼ်ႉ ဢွၼ်ၵၼ် ဢၢမ်း ၼႃႇ လူင်လၢင် လႄႈ ယွင်ႈယေႃး ၽြႃးပဵၼ်ၸဝ်ႈ လႄႈ ဝႃႈ၊ "ဢမ်ႇ တွၼ်ႉ ႁၼ် ၸိူဝ်ႉ ၼင်ႇ ၼႆ သေပွၵ်ႈ၊" ဝႃႈ ၼင်ႇ ၼႆ ဢေႃႈ။ 13ၸဝ်ႈ ယေႇသု၊သမ်ႉ လူင်း ၵႂႃႇ ၵႃႈတီႈ ၽင်ႇ ၼွင် ၵႃႇလိလႄး၊ထႅင်ႈ လႄႈ မူႇၵူၼ်း ၼမ်ၼႃႇ ၸုတုမ် ၵႃႈတီႈ မၼ်းၸဝ်ႈ ဢေႃႈ။ မၼ်းၸဝ်ႈ ၵေႃႈ သင်ႇ သွၼ်ပၼ် ၶဝ် ဢေႃႈ။- 14ၼႂ်း မိူဝ်ႈ ဢၼ် မၼ်းၸဝ်ႈ ပႆ ၸွမ်း တၢင်း ၵႂႃႇ ယူႇ ၼၼ်ႉ၊ထူပ်း ႁၼ် လေႇဝိ၊လုၵ်ႈၸၢႆး ဢႃႇလၽေး၊ၼင်ႈ ယူႇ ၵႃႈၼႂ်း သုမ်ႉ ၵဵပ်းၶွၼ်ႇ ၼၼ်ႉ လႄႈ၊မၼ်းၸဝ်ႈ ႁွင်ႉ မၼ်း လႄႈ ဝႃႈ၊ "ၸွမ်း ၵဝ် မႃး တႃႉ၊" ဝႃႈ ၼင်ႇ ၼႆ ဢေႃႈ။ လေႇဝိ၊ၵေႃႈ လုၵ်ႉ ၸွမ်း မၼ်းၸဝ်ႈ ၵႂႃႇ ဢေႃႈ။ 15လိုၼ်း ၼၼ်ႉ၊ၸဝ်ႈ ယေႇသု၊ၵိၼ် ၶဝ်ႈၶမ်ႈ ၵႃႈၼႂ်း ႁိူၼ်း လေႇဝိ၊ဢေႃႈ။ ၵူၼ်း ၵဵပ်း ၵိၼ် ၶွၼ်ႇ တင်းလၢႆ၊ဢိၵ်ႇတင်း ၵူၼ်း ဢၼ် ဢမ်ႇလီ ၸိူဝ်း ၼၼ်ႉ ၼမ်ၼႃႇ ဢွၼ်ၵၼ် ၸွမ်း မၼ်းၸဝ်ႈ ၵႂႃႇ လႄႈ ၼႂ်း ၶဝ် ၼၼ်ႉ ၼမ်ၼႃႇ ၵေႃႈ၊ၵိၼ် ၶဝ်ႈ လူၺ်ႈ ၵၼ် တင်း တပႄးၸဝ်ႈ ၸိူဝ်း ၼၼ်ႉ ဢေႃႈ။- 16သြႃႇ မေႃ ၵျၢမ်း ထမ်ႇမႃႉ ဢၼ် ပဵၼ် ၵူၼ်း ၵိူင်း ၽႃႇရိသႄး၊ၸိူဝ်း ၼၼ်ႉ မိူဝ်ႈ ဢၼ် ႁၼ် ၸဝ်ႈ ယေႇသု၊ၵိၼ် ၶဝ်ႈ လူၺ်ႈ ၵၼ် တင်း ၵူၼ်း ဢၼ် ဢမ်ႇလီ လႂ် တင်း ၵူၼ်း ၵဵပ်း ၵိၼ် ၶွၼ်ႇ လႂ် ယူႇ ၼၼ်ႉ ၸိုင်၊ထၢမ် တီႈ တပႄးၸဝ်ႈ ၸိူဝ်း ၼၼ်ႉ လႄႈ ဝႃႈ၊ "ႁဵတ်းသင် လႄႈ မၼ်း ၵိၼ် ၶဝ်ႈ လူၺ်ႈ ၵၼ် တင်း ၵူၼ်း ၵဵပ်း ၵိၼ် ၶွၼ်ႇ ဢိၵ်ႇတင်း ၵူၼ်း ဢၼ် ဢမ်ႇလီ ၸိူဝ်း ၼၼ်ႉ ၸိူဝ်ႉ ၼင်ႇ ႁိုဝ်၊" ဝႃႈ ၼင်ႇ ၼႆ ဢေႃႈ။ 17ၸဝ်ႈ ယေႇသု၊ငိၼ်း လႄႈ လၢတ်ႈ တီႈ ၶဝ် လႄႈ ဝႃႈ၊ "ၵူၼ်း ယူႇ လီ ဢမ်ႇ လူဝ်ႇ သြႃႇ မေႃယႃ။ ၵူၼ်းၶႆႈၵူၼ်းပဵၼ် ၵူၺ်း လူဝ်ႇ သြႃႇ မေႃယႃ ဢေႃႈ။ ၵဝ် မႃး ႁႂ်ႈလႆႈ ႁွင်ႉ ဢဝ် ၵူၼ်း သိုဝ်ႈတေႃႇ ဢမ်ႇၸႂ်ႈ။ မႃး ႁႂ်ႈလႆႈ ႁွင်ႉ ဢဝ် ၵူၼ်း ဢၼ် ပိူင်ႈ တြႃး ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 18ၽဝ်ႇ ၼိုင်ႈ၊မိူဝ်ႈ ဢၼ် တပႄး သြႃႇ ယူဝ်းႁၢၼ်ႇ၊တင်း ၵူၼ်း ၵိူင်း ၽႃႇရိသႄး၊တင်းလၢႆ ယင်း တိုၵ်ႉ ၵမ်သိၼ် ဢမ်ႇ ၵိၼ် တၢင်းၵိၼ် ယူႇ ၼၼ်ႉ ၸိုင်၊ၵူၼ်း ၵမ်ႈၽွင်ႈ ၶဝ်ႈ ၸူး ၵႃႈတီႈ ၸဝ်ႈ ယေႇသု၊လႄႈ လဝ်ႈထၢမ် ဝႃႈ၊ "ႁဵတ်းသင် လႄႈ တပႄး သြႃႇ ယူဝ်းႁၢၼ်ႇ၊ဢိၵ်ႇတင်း တပႄး ၽႃႇရိသႄး၊ၶဝ် ၵမ်တၢင်းၵိၼ် ယူႇ သေၵေႃႈ၊တပႄး ၸဝ်ႈႁဝ်း ၸိူဝ်း ၼႆႉ သမ်ႉ ဢမ်ႇ ၵမ်တၢင်းၵိၼ် ၵၼ် ၸိူဝ်ႉ ၼင်ႇ ႁိုဝ် ၶႃႈ၊" ဝႃႈ ၼင်ႇ ၼႆ ဢေႃႈ။ 19ၸဝ်ႈ ယေႇသု၊ၶိုၼ်း လၢတ်ႈ လႄႈ ဝႃႈ၊ "သူ ထၢင်ႇ ပီႈၼွင်ႉ ၶႅၵ်ႇ ဢၼ် မီး ၼႂ်း ပၢင်ပွႆး သွင်ႇ မၢင်ႇၵလႃႇ ၼၼ်ႉ၊ၸၢင်ႈ ၵမ်တၢင်းၵိၼ် ၽွင်းမိူဝ်ႈ ဢၼ် လုၵ်ႈၶူၺ် မႂ်ႇ မီး ယူႇ လူၺ်ႈ ၶဝ် ၼၼ်ႉ ႁိုဝ်း။ ၸူဝ်ႈ ဢၼ် လုၵ်ႈၶူၺ် မႂ်ႇ ယင်း မီး ယူႇ လူၺ်ႈ ၵၼ် တင်း ၶဝ် ၸိုင်၊ၶဝ် ဢမ်ႇ ၸၢင်ႈ ၵမ်တၢင်းၵိၼ်။- 20ၵူၺ်းၵႃႈ၊ၶိင်ႇၵႃႇလႃႉ ဢၼ် တၵ်း လႆႈ ဢဝ် လုၵ်ႈၶူၺ် မႂ်ႇ ၽၢတ်ႇ ၵၼ် တင်း ၵေႃႉသႄႈ မၼ်း တင်းလၢႆ ၸိုင်၊တၵ်း ႁွတ်ႈမႃး ဢေႃႈ။ ၶိင်ႇ မိူဝ်ႈ ၼၼ်ႉ ၶဝ် တၵ်း ၵမ်တၢင်းၵိၼ် ဢေႃႈ။ 21"ၽူႈလႂ် ဢမ်ႇ ဢဝ် ၽႃႈ ၽႅၼ်ႇ ဢၼ် မႂ်ႇ ၽုင် ၵုပ်း ၶူဝ်း ၵဝ်ႇ။ ပေႃး ၽုင် ၸိုင်၊ၽႃႈ ၽႅၼ်ႇ မႂ်ႇ ၼၼ်ႉ တၵ်း ႁုတ်ႉ ၸၼ် ၶူဝ်း ၵဝ်ႇ ၼၼ်ႉ လႄႈ ႁူး မၼ်း တၵ်း ယဵင်ႈၶႅၼ်း ယႂ်ႇမႃး ဢေႃႈ။- 22ပိူင်လဵဝ် ၵၼ်၊ၽူႈလႂ် ဢမ်ႇ ဢဝ် ၼမ်ႉမၢၵ်ႇၸပိတ်ႉ ဢၼ် မႂ်ႇ သႂ်ႇ ၼႂ်း ထူင်ၼင် ဢၼ် ၵဝ်ႇ။ ပေႃး သႂ်ႇ ၸိုင်၊ၼမ်ႉမၢၵ်ႇၸပိတ်ႉ ဢၼ် မႂ်ႇ ၼၼ်ႉ တၵ်း ႁႂ်ႈ ထူင်ၼင် တႅၵ်ႇ လႄႈ ၼမ်ႉမၢၵ်ႇၸပိတ်ႉ ဢိၵ်ႇတင်း ထူင်ၼင် ၼၼ်ႉ တၵ်း လုလႅဝ် ဢေႃႈ။ ၼမ်ႉမၢၵ်ႇၸပိတ်ႉ ဢၼ် မႂ်ႇ တၵ်း လႆႈ သႂ်ႇ ၼႂ်း ထူင်ၼင် မႂ်ႇ ဢေႃႈ၊" ဝႃႈ ၼင်ႇ ၼႆ ဢေႃႈ။ 23ၼႂ်း ဝၼ်း ၵမ်သိၼ် ဝၼ်း ၼိုင်ႈ ၸဝ်ႈ ယေႇသု၊ပႆ ၽႃႇ လတ်း ႁႆႈ ၶဝ်ႈၵျုင်ႇ ၵႂႃႇ ဢေႃႈ။ ၼႂ်း မိူဝ်ႈ ဢၼ် တပႄးၸဝ်ႈ တင်းလၢႆ ပႆ ၸွမ်း မၼ်းၸဝ်ႈ ၵႂႃႇ ယူႇ ၼၼ်ႉ၊ၶဝ် ယၵ်း ဢဝ် ႁူင်း ၶဝ်ႈၵျုင်ႇ ဢေႃႈ။- 24ၵူၼ်း ၵိူင်း ၽႃႇရိသႄး၊ၶဝ် လၢတ်ႈ တီႈ မၼ်းၸဝ်ႈ လႄႈ ဝႃႈ၊ "တူၺ်း လူး။ တၢင်း ဢၼ် ၶဝ် ႁဵတ်း ၼႆႉ ၶတ်းၵၼ် တင်း တြႃး ဝၼ်း ၵမ်သိၼ် ႁဝ်း ဢေႃႈ၊" ဝႃႈ ၼင်ႇ ၼႆ ဢေႃႈ။ 25မၼ်းၸဝ်ႈ ၶိုၼ်း လၢတ်ႈ လႄႈ ဝႃႈ၊ "ၸွင်ႇ သူ ဢမ်ႇ ယၢမ်ႈ ၽတ်းဢၢၼ်ႇ မႅၼ်ႈ လွင်ႈ တႃႇဝိတ်ႈ၊ႁဵတ်း ၵႃႈသင် ၼႂ်း မိူဝ်ႈ ဢၼ် မၼ်း ဢိုပ်း တၢင်းၵိၼ် လႄႈ ဢမ်ႇ ယူႇ လႆႈ ယဝ်ႉ ၼၼ်ႉ ယဝ်ႉ ႁိုဝ်း။ မၼ်း ဢိၵ်ႇတင်း ၵူၼ်း မၼ်း တင်းလၢႆ တွင်ႉမႆႈ လႄႈ၊- 26မၼ်း ၶဝ်ႈ ၵႂႃႇ ၵႃႈၼႂ်း ႁိူၼ်း ၽြႃးပဵၼ်ၸဝ်ႈ သေယဝ်ႉ၊ၵိၼ် ၶဝ်ႈမုၼ်း ဢၼ် သၢၵ်ႈလူႇ ဝႆႉ ၽၢႆႇၼႃႈ ၽြႃးပဵၼ်ၸဝ်ႈ ၼၼ်ႉ ဢမ်ႇၸႂ်ႈ ႁိုဝ်း။ လွင်ႈတၢင်း ၼၼ်ႉ ပဵၼ် ၼႂ်း ၸူဝ်ႈပၢၼ် ဢႃႇပျႃႇထႃႇ၊ႁဵတ်း ယဵၸ်ႈပရေႃးႁဵၵ်ႈလူင် ၼၼ်ႉ ယဝ်ႉ။ ၸွမ်းၼင်ႇ တြႃး ႁဝ်း ၸိုင်၊ယဵၸ်ႈပရေႃးႁဵၵ်ႈ ၶဝ် ၵူၺ်း ထုၵ်ႇလီ ၵိၼ် သေၵေႃႈ၊တႃႇဝိတ်ႈ၊ဢဝ် ၵိၼ် လႄႈ သမ်ႉ ဢဝ် ပၼ် တီႈ ၵူၼ်း မၼ်း လူးၵွၼ်ႇ ဢေႃႈ၊" ဝႃႈ ၼင်ႇ ၼႆ ဢေႃႈ။ 27လိူဝ် သေ ၼၼ်ႉ မၼ်းၸဝ်ႈ သမ်ႉ လၢတ်ႈ လႄႈ ဝႃႈ၊ "ဝၼ်း ၵမ်သိၼ် ၸိုင်၊ႁႂ်ႈ ပဵၼ် တၢင်းလီ ပုၼ်ႈ ၵူၼ်း ဢေႃႈ။ ၵူၼ်း ႁႂ်ႈ ပဵၼ် ပုၼ်ႈ ဝၼ်း ၵမ်သိၼ် ဢမ်ႇၸႂ်ႈ။- 28ပိူဝ်ႈ ၼႆ လႄႈ လုၵ်ႈၵူၼ်း၊ပဵၼ် ၸဝ်ႈ ဝၼ်း ၵမ်သိၼ် ဢေႃႈ၊" ဝႃႈ ၼင်ႇ ၼႆ ဢေႃႈ။


text: 1မိူဝ်ႈ ဢၼ် ၸဝ်ႈ ယေႇသု၊ယင်း တိုၵ်ႉ ပႆ ၵႂႃႇ ၸွမ်း တၢင်း ယူႇ ၼၼ်ႉ ၸိုင်၊မၼ်းၸဝ်ႈ ႁူပ်ႉ ထူပ်း ၵူၼ်း ၵေႃႉ ၼိုင်ႈ ဢၼ် တႃမွတ်ႇ ၸဵမ်မိူဝ်ႈ ၵိူတ်ႇ မႃး ၼၼ်ႉ ဢေႃႈ။- 2တပႄး မၼ်းၸဝ်ႈ တင်းလၢႆ လဝ်ႈထၢမ် လႄႈ ဝႃႈ၊ "သြႃႇ ၸဝ်ႈ၊ၵွပ်ႈပိူဝ်ႈ ဢပျတ်ႈ ၽႂ် လႄႈ ၵေႃႉ ၼႆႉ တႃမွတ်ႇ ၸဵမ်မိူဝ်ႈ ၵိူတ်ႇ မႃး ၼၼ်ႉ ၶႃႈ။ ပဵၼ် ၵွပ်ႈပိူဝ်ႈ ဢပျတ်ႈ မၼ်း ၶႃႈ ႁိုဝ်း။ ဢမ်ႇၼၼ် ပဵၼ် ၵွပ်ႈပိူဝ်ႈ ဢပျတ်ႈ ပေႃႈ မႄႈ မၼ်း ၶႃႈ ႁိုဝ်း၊" ဝႃႈ ၼင်ႇ ၼႆ ဢေႃႈ။ 3ၸဝ်ႈ ယေႇသု၊ၶိုၼ်း လၢတ်ႈ တီႈ ၶဝ် လႄႈ ဝႃႈ၊ "မၼ်း ၼႆႉ၊တႃမွတ်ႇ ၵွပ်ႈပိူဝ်ႈ ဢပျတ်ႈ မၼ်း ဢမ်ႇၸႂ်ႈ။ ၵွပ်ႈ ဢပျတ်ႈ ပေႃႈ မႄႈ မၼ်း ၵေႃႈ ဢမ်ႇၸႂ်ႈ။ ၼင်ႇ ႁိုဝ် မုၼ်ၽုင်း ၽြႃးပဵၼ်ၸဝ်ႈ တၵ်း ထၢင်ႇသႃး မႃး ၵႃႈၼႂ်း မၼ်း ၸိုင်၊ၸင်ႇ ပဵၼ် ဢေႃႈ။- 4ၸူဝ်ႈ ဢၼ် ဢၼ်လႅင်း ၵၢင်ဝၼ်း ယင်း မီး ယူႇ ၼႆႉ၊ႁဝ်း တၵ်း လႆႈ ႁဵတ်းၵၢၼ် တၢင်းႁဵတ်း ၸဝ်ႈ ဢၼ် ပွႆႇၸႂ်ႉ ၵဝ် မႃး ၼၼ်ႉ ဢေႃႈ။ ၶိင်ႇ ၵၢင်ၶိုၼ်း ဢၼ် ၽူႈလႂ် သေၵေႃႉသေၵူၼ်း ဢမ်ႇ ႁဵတ်း ၵႃႈသင် လႆႈ ၼၼ်ႉ ယင်း မႃး ယူႇ လူးၵွၼ်ႇ ဢေႃႈ။- 5ၸူဝ်ႈ ဢၼ် ၵဝ် ယင်း မီး ယူႇ ၼႂ်း လေႃးၵႃႉ ၼႆႉ ၸိုင်၊ၵဝ် ပဵၼ် ဢၼ်လႅင်း လေႃးၵႃႉ ၼႆႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 6မၼ်းၸဝ်ႈ ၵေႃႈ ထူမ်ႇ ၼမ်ႉလၢႆး သႂ်ႇ ၼိူဝ် လိၼ် လႄႈ ၼွၵ်း ႁဵတ်း ၵူမ်ႇ ယဝ်ႉ ၸင်ႇ ဢဝ် ၵူမ်ႇ ၼၼ်ႉ တႃး ပၼ် တီႈ တႃ မၼ်း သေလႄႈ၊- 7လၢတ်ႈ တီႈ မၼ်း လႄႈ ဝႃႈ၊ "ၵႂႃႇ သုၵ်ႈ ပႅတ်ႈ ၵႃႈတီႈ ၼမ်ႉ ၼွင် သီးလွမ်ႇ၊ပုၼ်ႉ တႃႉ၊" ဝႃႈ ၼင်ႇ ၼႆ ဢေႃႈ။ (သီးလွမ်ႇ၊ၼၼ်ႉ ပွင်ႇဝႃႈ၊ပွႆႇၸႂ်ႉ ၵႂႃႇ ဢေႃႈ။) မၼ်း ၵေႃႈ ၵႂႃႇ သုၵ်ႈ သေယဝ်ႉ၊မၢၵ်ႇတႃ မၼ်း ႁၼ် လႆႈ လႄႈ၊မၼ်း သမ်ႉ ၶိုၼ်း မႃး ဢေႃႈ။ 8ၵူၼ်းႁိူၼ်း ၸမ် ၵၼ် တင်း မၼ်း၊ဢိၵ်ႇတင်း ၶဝ် ၸိူဝ်း ဢၼ် ယၢမ်ႈ ႁၼ် မၼ်း ယွၼ်းၵိၼ် တီႈ ပိူၼ်ႈ မိူဝ်ႈ ဢွၼ်တၢင်း ၼၼ်ႉ ထၢမ် လႄႈ ဝႃႈ၊ "ၵေႃႉ ၼႆႉ ပဵၼ် ၵေႃႉ ဢၼ် ယၢမ်ႈ ၼင်ႈ သေလႄႈ ယွၼ်းၵိၼ် ၼၼ်ႉ ဢမ်ႇၸႂ်ႈ ႁိုဝ်း၊" ဝႃႈ ၼင်ႇ ၼႆ ဢေႃႈ။ 9ၵမ်ႈၽွင်ႈ လၢတ်ႈ ဝႃႈ၊ "ၸႂ်ႈ ယဝ်ႉ၊ပဵၼ် မၼ်း ၼၼ်ႉ တႄႉ ဢေႃႈ၊" ဝႃႈၼႆ လႄႈ၊မၢင် ၵေႃႉ သမ်ႉ ဝႃႈ၊ "ဢမ်ႇၸႂ်ႈ။ ပဵၼ် ၵူၼ်း မိူၼ် ၵၼ် ၵူၺ်း ဢေႃႈ၊" ဝႃႈ ၼင်ႇ ၼႆ ဢေႃႈ။ မၼ်း ၼၼ်ႉ ၸင်ႇ လၢတ်ႈ ဝႃႈ၊ "ၵဝ်ၶႃႈ ပဵၼ် ၵေႃႉ ၼၼ်ႉ ၶႃႈ ဢေႃႈ၊" ဝႃႈ ၼင်ႇ ၼႆ လႄႈ၊- 10ၶဝ် ၵေႃႈ ထၢမ် လႄႈ ဝႃႈ၊ "မၢၵ်ႇတႃ မႂ်း ႁဵတ်း ၸိူဝ်ႉႁိုဝ် လႄႈ ႁၼ် လႆႈ မႃး၊" ဝႃႈ ၼင်ႇ ၼႆ ဢေႃႈ။ 11မၼ်း ၶိုၼ်း လၢတ်ႈ လႄႈ ဝႃႈ၊ "ၵူၼ်း ၵေႃႉ ၼိုင်ႈ ဢၼ် လႆႈ ၸိုဝ်ႈ ယေႇသု၊ၼၼ်ႉ ႁဵတ်း ၵူမ်ႇ လႄႈ တႃး ပၼ် တီႈ မၢၵ်ႇတႃ ၵဝ်ၶႃႈ သေယဝ်ႉ။ လၢတ်ႈ လႄႈ ဝႃႈ၊ 'ၵႂႃႇ ၵႃႈတီႈ ၼမ်ႉ ၼွင် သီးလွမ်ႇ၊လႄႈ သုၵ်ႈ တႃႉ၊' ဝႃႈၼႆ၊ၵဝ်ၶႃႈ ၵေႃႈ ၵႂႃႇ လႄႈ၊မိူဝ်ႈ ဢၼ် သုၵ်ႈ ယဝ်ႉ ၼၼ်ႉ ၸိုင်၊တႃ ၵဝ်ၶႃႈ လႆႈ ႁၼ် မႃး ၵမ်းလဵဝ် ၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 12ၶဝ် ၵေႃႈ ထၢမ် လႄႈ ဝႃႈ၊ "ၵေႃႉ ၼၼ်ႉ မီး ၵႃႈ လႂ်၊" ဝႃႈ ၼင်ႇ ၼႆ လႄႈ၊ "ၵဝ်ၶႃႈ ဢမ်ႇ ႁု ၶႃႈ၊" ဝႃႈၼႆ မၼ်း ၶိုၼ်း လၢတ်ႈ ဢေႃႈ။ 13မိူဝ်ႈ ၼၼ်ႉ၊ၶဝ် ဢဝ် ၵူၼ်း ၵေႃႉ ဢၼ် တႃမွတ်ႇ လႄႈ ႁၼ် လႆႈ မႃး ၼၼ်ႉ ၵႂႃႇ သူင်ႇ ၵႃႈတီႈ ၵူၼ်း ၵိူင်း ၽႃႇရိသႄး၊ၶဝ် ဢေႃႈ။- 14ဝၼ်း ဢၼ် ၸဝ်ႈ ယေႇသု၊ႁဵတ်း ၵူမ်ႇ လႄႈ ၽုၺ်ႇ မၢၵ်ႇတႃ မၼ်း ၼၼ်ႉ ပဵၼ် ဝၼ်းၵမ်သိၼ် ဢေႃႈ။- 15ၵူၼ်း ၵိူင်း ၽႃႇရိသႄး၊ၶဝ် သမ်ႉ တွင်ႈထၢမ် လွင်ႈ ဢၼ် မၢၵ်ႇတႃ မၼ်း ႁဵတ်း ႁိုဝ် ႁၼ် လႆႈ မႃး ၼၼ်ႉ ထႅင်ႈ လႄႈ၊မၼ်း ၵေႃႈ လၢတ်ႈ လႄႈ ဝႃႈ၊ "မၼ်း ၼၼ်ႉ ဢဝ် ၵူမ်ႇ တႃး သႂ်ႇ တႃ ၵဝ်ၶႃႈ လႄႈ မိူဝ်ႈ ဢၼ် ၵဝ်ၶႃႈ သုၵ်ႈ ယဝ်ႉ ၼၼ်ႉ ၸိုင်၊မၢၵ်ႇတႃ ႁၼ် လႆႈ မႃး ၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 16ၵူၼ်း ၵိူင်း ၽႃႇရိသႄး၊ၵမ်ႈၽွင်ႈ လၢတ်ႈ လႄႈ ဝႃႈ၊ "ၵေႃႉ ဢၼ် ႁဵတ်း လွင်ႈတၢင်း ၼႆႉ ၼၼ်ႉ၊ပိူဝ်ႈ ဢၼ် ဢမ်ႇ ပႂ်ႉ ဝၼ်းၵမ်သိၼ် လႄႈ မၼ်း လုၵ်ႉ သေ ၵႃႈတီႈ ၽြႃးပဵၼ်ၸဝ်ႈ မႃး ဝႃႈၼႆ ဢမ်ႇၸႂ်ႈ လႆႈ၊" ဝႃႈ ၼင်ႇ ၼႆ ဢေႃႈ။ မၢင် ၵေႃႉ သမ်ႉ ဝႃႈ၊ "ၵူၼ်း ဢၼ် မီး ဢပျတ်ႈ တၵ်း တေ ႁဵတ်း ၼႄ ၼိမိၵ်ႈ လၢၵ်ႈၶၼႃႇ မဵဝ်း ၼႆႉ လႆႈ ၸိူဝ်ႉ ၼင်ႇ ႁိုဝ်၊" ဝႃႈ ၼင်ႇ ၼႆ လႄႈ၊ၶဝ် ၼင်ႇ ၵၼ် ၵၼ် ၸႂ်သၽေႃး တႅၵ်ႇ ၽႄ ၵၼ် ၵႂႃႇ ဢေႃႈ။ 17ၶဝ် ၸင်ႇ လၢတ်ႈ တီႈ ၵေႃႉ ဢၼ် တႃ ၶိုၼ်း ႁၼ် လႆႈ မႃး ၼၼ်ႉ လႄႈ ဝႃႈ၊ "ပိူဝ်ႈ ဝႃႈ မၼ်း ၽုၺ်ႇ မၢၵ်ႇတႃ မႂ်း လႄႈ၊မႂ်း ၶႂ်ႈဝႃႈ လွင်ႈ မၼ်း ၸိူဝ်ႉ ၼင်ႇ ႁိုဝ်၊" ဝႃႈ ၼင်ႇ ၼႆ လႄႈ၊ "မၼ်းၸဝ်ႈ ပဵၼ် ပရေႃးၽႅတ်ႈ ၶႃႈ ဢေႃႈ၊" ဝႃႈၼႆ မၼ်း ၶိုၼ်း လၢတ်ႈ ဢေႃႈ။ 18ၶုၼ် ဢႃႇၼႃႇ ၵူၼ်း မဵဝ်း ၵျူး၊ၸိူဝ်း ၼၼ်ႉ ဢမ်ႇ ပႆႇ ၶႂ်ႈ ယုမ်ႇ လွင်ႈ ဢၼ် ၵေႃႉ ၼၼ်ႉ ပဵၼ် ၵူၼ်းတႃမွတ်ႇ မိူဝ်ႈ ဢွၼ်တၢင်း ၼၼ်ႉ လႄႈ၊တႃ မၼ်း ႁၼ် လႆႈ မႃး ၼၼ်ႉ၊တေႃႇထိုင်ႁွတ်ႈ ၶဝ် ႁွင်ႉ ဢဝ် ပေႃႈ မႄႈ မၼ်း မႃး သေယဝ်ႉ၊- 19ထၢမ် ဝႃႈ၊ "ၵေႃႉ ၼႆႉ ပဵၼ် လုၵ်ႈၸၢႆး သူ ဢၼ် သူ ဝႃႈ၊တႃမွတ်ႇ ၸဵမ်မိူဝ်ႈ ၵိူတ်ႇ မႃး ၼၼ်ႉ ၸႂ်ႈ တႄႉ ႁိုဝ်း။ ပေႃး ၸႂ်ႈ ၸိုင်၊တေႃႈလဵဝ် ၼႆႉ မၢၵ်ႇတႃ မၼ်း ႁဵတ်း ႁိုဝ် ႁၼ် လႆႈ မႃး၊" ဝႃႈ ၼင်ႇ ၼႆ ဢေႃႈ။ 20ပေႃႈ မႄႈ မၼ်း ၶိုၼ်း လၢတ်ႈ လႄႈ ဝႃႈ၊ "ႁဝ်းၶႃႈ ႁု မၼ်း ပဵၼ် လုၵ်ႈၸၢႆး ႁဝ်းၶႃႈ ဢေႃႈ။ မၼ်း တႃမွတ်ႇ ၸဵမ်မိူဝ်ႈ ၵိူတ်ႇ မႃး ၼၼ်ႉ ၵေႃႈ ႁဝ်း ႁု ၶႃႈ ဢေႃႈ။- 21ၵူၺ်းၵႃႈ၊ယၢမ်း ၼႆႉ မၢၵ်ႇတႃ မၼ်း ႁဵတ်း ႁိုဝ် ႁၼ် လႆႈ မႃး ၼၼ်ႉ ၸိုင်၊ႁဝ်းၶႃႈ ဢမ်ႇ ႁု ၶႃႈ။ ၽူႈလႂ် ၽုၺ်ႇ မၢၵ်ႇတႃ မၼ်း ၼၼ်ႉ ၵေႃႈ ႁဝ်းၶႃႈ ဢမ်ႇ ႁု ၶႃႈ။ ထၢမ် မၼ်း ၶႃႈ တႃႉ။ ဢသၢၵ်ႈ ဢရွႆႇ မၼ်း ပေႃး ထူၼ်ႈ ယဝ်ႉ ယဝ်ႉ ၶႃႈ ဢေႃႈ။ မၼ်း တၵ်း လၢတ်ႈၼႄ လွင်ႈ တူဝ်ၸဝ်ႈၵဝ်ႇ လႆႈ ယူႇ ၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။- 22ပေႃႈ မႄႈ မၼ်း ၼၼ်ႉ ဝႃႈ ၸိူဝ်ႉ ၼင်ႇ ၼၼ် ၵွပ်ႈပိူဝ်ႈ ၶဝ် ၵူဝ် တၢင်း ဢၼ် ၶုၼ် ဢႃႇၼႃႇ ၵူၼ်း မဵဝ်း ၵျူး၊ၶဝ် ၽွမ်ႉၸႂ် ၵၼ် ဝႆႉ ဝႃႈ၊ပေႃး သေၵေႃႉသေၵူၼ်း ႁပ်ႉတုင်း ဢဝ် ၸဝ်ႈ ယေႇသု၊ပဵၼ် ၸဝ်ႈ ၶရိၸ်ႈ၊ၸိုင်၊ၶဝ် ၵူဝ် တၵ်း လႆႈ ၶၢမ်ႇ တၢင်း ဢၼ် ႁေႃႈ ဢွၵ်ႇ ပႅတ်ႈ သေ ၵႃႈၼႂ်း ၸရွပ်ႈ ႁေႃးတြႃး ၼၼ်ႉ ဢေႃႈ။- 23ပိူဝ်ႈ ၼႆ ၸင်ႇ ပေႃႈ မႄႈ မၼ်း လႆႈ လၢတ်ႈ ဝႃႈ၊ "ဢသၢၵ်ႈ ဢရွႆႇ မၼ်း ပေႃး ထူၼ်ႈ ယဝ်ႉ ၶႃႈ ဢေႃႈ။ ထၢမ် မၼ်း ၶႃႈ တႃႉ၊" ဝႃႈ ၼင်ႇ ၼႆ ဢေႃႈ။ 24ၶဝ် သမ်ႉ ႁွင်ႉ ဢဝ် ၵေႃႉ ဢၼ် ပဵၼ် ၵူၼ်းတႃမွတ်ႇ မိူဝ်ႈ ဢွၼ်တၢင်း ၼၼ်ႉ၊မႃး ထႅင်ႈ ပွၵ်ႈ တီႈ သွင် သေယဝ်ႉ လၢတ်ႈ လႄႈ ဝႃႈ၊ "ယွင်ႈယေႃး ၽြႃးပဵၼ်ၸဝ်ႈ ၵူၺ်း တႃႉ။ ႁဝ်း ႁု လွင်ႈ ဢၼ် ၵေႃႉ ၼႆႉ ပဵၼ် ၵူၼ်း ဢၼ် မီး ဢပျတ်ႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 25ၵေႃႉ ၼၼ်ႉ ၵေႃႈ တွပ်ႇ လၢတ်ႈ လႄႈ ဝႃႈ၊ "ၸဝ်ႈ ၼၼ်ႉ ပဵၼ် ၵူၼ်း ဢၼ် မီး ဢပျတ်ႈ ႁိုဝ်၊ဢမ်ႇ မီး ဢပျတ်ႈ ႁိုဝ်၊ၵဝ်ၶႃႈ ဢမ်ႇ ႁု ၶႃႈ။ ဢၼ် ၵဝ်ၶႃႈ ႁု လွင်ႈ ၼိုင်ႈ ၸမ်ႉ၊ၵဝ်ၶႃႈ ၼႆႉ ဢွၼ်တၢင်း တႃမွတ်ႇ ဢေႃႈ။ တေႃႈလဵဝ် ၼႆႉ မၢၵ်ႇတႃ လႆႈ ႁၼ် ယဝ်ႉ ၼၼ်ႉ ၵူၺ်း ဢေႃႈ၊" ဝႃႈ ၼင်ႇ ၼႆ ဢေႃႈ။ 26ၶဝ် သမ်ႉ ထၢမ် လႄႈ ဝႃႈ၊ "မၼ်း ၼၼ်ႉ ႁဵတ်း ၵႃႈသင် ပၼ် တီႈ မႂ်း။ မၼ်း ႁဵတ်း ႁိုဝ် ၽုၺ်ႇ ပၼ် မၢၵ်ႇတႃ မႂ်း၊" ဝႃႈ ၼင်ႇ ၼႆ ဢေႃႈ။ 27မၼ်း ၶိုၼ်း လၢတ်ႈ လႄႈ ဝႃႈ၊ "ၵဝ်ၶႃႈ ပေႃး လၢတ်ႈၼႄ သူ ယဝ်ႉ ယဝ်ႉ။ သူ ဢမ်ႇ ထွမ်ႇ လူင် ပႄႇ။ ႁဵတ်းသင် လႄႈ သူ ၶႂ်ႈ ထွမ်ႇ ထႅင်ႈ။ သူ ၵေႃႈ ၶႂ်ႈ ပဵၼ် တပႄး မၼ်းၸဝ်ႈ ႁိုဝ်း၊" ဝႃႈ ၼင်ႇ ၼႆ ဢေႃႈ။ 28ၶဝ် ၸိူဝ်း ၼၼ်ႉ ပွင်ႉ လႃႇ မၼ်း လႄႈ လၢတ်ႈ ဝႃႈ၊ "မႂ်း ပဵၼ် တပႄး မၼ်း ယဝ်ႉ။ ႁဝ်း ၸမ်ႉ၊ပဵၼ် တပႄး မူဝ်းသေႇ၊ဢေႃႈ။- 29လွင်ႈ ဢၼ် ၽြႃးပဵၼ်ၸဝ်ႈ လၢတ်ႈ တေႃႇ မူဝ်းသေႇ၊ၸိုင်၊ႁဝ်း ႁု ဢေႃႈ။ ၵေႃႉ ၼၼ်ႉ ၸိုင်၊ပဵၼ် ၵႃႈတီႈလႂ် မႃး ႁဝ်း ဢမ်ႇ ႁု၊" ဝႃႈ ၼင်ႇ ၼႆ ဢေႃႈ။ 30ၵေႃႉ ၼၼ်ႉ ၸင်ႇ လၢတ်ႈ လႄႈ ဝႃႈ၊ "လွင်ႈတၢင်း ၼႆႉ ၸိုင်၊သင် ပႄႉ မႃး လီဢၢမ်း။ ၸဝ်ႈ ၼၼ်ႉ ၽုၺ်ႇ မၢၵ်ႇတႃ ၵဝ်ၶႃႈ ယဝ်ႉ လႄႈ၊မၼ်းၸဝ်ႈ လုၵ်ႉ သေ ၵႃႈတီႈလႂ် ပဵၼ် မႃး ၼၼ်ႉ သူ ယင်း ဢမ်ႇ ႁု။- 31ႁဝ်း ႁု လွင်ႈ ဢၼ် ၽြႃးပဵၼ်ၸဝ်ႈ ဢမ်ႇ ထွမ်ႇ ဢမ်ႇ ဢဝ် ၵူၼ်း ဢၼ် မီး ဢပျတ်ႈ လႄႈ၊ထွမ်ႇဢဝ် ၵႂၢမ်း ၵေႃႉ ဢၼ် ရူဝ်ႇသေႇ ၵူဝ်ယမ် မၼ်းၸဝ်ႈ သေ ၵမ်ၵျၢင်ႉ ၸွမ်းၼင်ႇ ဢလူဝ်ႇ မၼ်းၸဝ်ႈ ၼၼ်ႉ ဢေႃႈ။- 32ၸဵမ်မိူဝ်ႈ ၵမ်ႇၽႃႇ ၸႃႉ တႄႇပဵၼ် မႃး ၼၼ်ႉ ၽူႈလႂ် သေၵေႃႉသေၵူၼ်း တၢတ်ႈၼိူင်ႇ ႁႂ်ႈလႆႈ ၽုၺ်ႇ မၢၵ်ႇတႃ ၵူၼ်း ဢၼ် တႃမွတ်ႇ ၸဵမ်မိူဝ်ႈ ၵိူတ်ႇ မႃး ၼၼ်ႉ ဝႃႈၼႆ၊ၽူႈလႂ် ဢမ်ႇ တွၼ်ႉ လႆႈ ငိၼ်း သေပွၵ်ႈ။- 33ပေႃး ၵေႃႉ ၼၼ်ႉ၊ဢမ်ႇၸႂ်ႈ ၵေႃႉ ဢၼ် ပဵၼ် မႃး သေ ၵႃႈတီႈ ၽြႃးပဵၼ်ၸဝ်ႈ ၸိုင်၊မၼ်း ဢမ်ႇ တၢတ်ႈၼိူင်ႇ လႆႈ သေ ၸိူဝ်ႉ သေ ပိူင်၊" ဝႃႈ ၼင်ႇ ၼႆ ဢေႃႈ။ 34ၶဝ် ၸိူဝ်း ၼၼ်ႉ ၶိုၼ်း လၢတ်ႈ လႄႈ ဝႃႈ၊ "မႂ်း ၼႆႉ မီး တုၸရိူၵ်ႈ တင်း တူဝ် တင်း ၶိင်း ၸဵမ်မိူဝ်ႈ ၵိူတ်ႇ မႃး ၼၼ်ႉ လႄႈ၊ယင်း ၶႂ်ႈ မႃး သင်ႇ သွၼ် သုင်းမႃႉ ႁဝ်း လူးၵွၼ်ႇ ႁိုဝ်း၊" ဝႃႈ ၼင်ႇ ၼႆ သေယဝ်ႉ၊ႁေႃႈ မၼ်း ဢွၵ်ႇ ပႅတ်ႈ သေ ၵႃႈၼႂ်း ၸရွပ်ႈ ႁေႃးတြႃး ၵႂႃႇ ဢေႃႈ။ 35ၸဝ်ႈ ယေႇသု၊ငိၼ်း လွင်ႈ ဢၼ် ၶဝ် ႁေႃႈ ဢွၵ်ႇ ၵူၼ်း ၵေႃႉ ၼၼ်ႉ ပႅတ်ႈ သေယဝ်ႉ၊မၼ်းၸဝ်ႈ ၵႂႃႇ ႁႃ ႁႂ်ႈ ထူပ်း မၼ်း သေလႄႈ ထၢမ် ဝႃႈ၊ "မႂ်း ယုမ်ႇမၢတ်ႈ လုၵ်ႈၽြႃးပဵၼ်ၸဝ်ႈ ႁိုဝ်း၊" ဝႃႈ ၼင်ႇ ၼႆ လႄႈ။ 36ၵေႃႉ ၼၼ်ႉ ၵေႃႈ လဝ်ႈထၢမ် လႄႈ ဝႃႈ၊ "ၼင်ႇ ႁိုဝ် ၵဝ်ၶႃႈ တၵ်း ယုမ်ႇမၢတ်ႈ ၸဝ်ႈ ၼၼ်ႉ၊မၼ်းၸဝ်ႈ ပဵၼ် ၽူႈလႂ်၊လၢတ်ႈၼႄ ၵဝ်ၶႃႈ သေၵမ်း ၶႃႈ၊" ဝႃႈ ၼင်ႇ ၼႆ ဢေႃႈ။ 37ၸဝ်ႈ ယေႇသု၊ၵေႃႈ လၢတ်ႈ တီႈ မၼ်း လႄႈ ဝႃႈ၊ "မႂ်း လႆႈ ထူပ်း ႁၼ် ၸဝ်ႈ ၼၼ်ႉ ယဝ်ႉ ယဝ်ႉ။ မၼ်းၸဝ်ႈ ပဵၼ် ၸဝ်ႈ ဢၼ် လၢတ်ႈ တေႃႇ မႂ်း ယူႇ မိူဝ်ႈလဵဝ် ၼႆႉ ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။ 38ၵေႃႉ ၼၼ်ႉ ၵေႃႈ လဝ်ႈလၢတ်ႈ လႄႈ ဝႃႈ၊ "ၸဝ်ႈၽြႃး တီႈၶႃႈ။ ၵဝ်ၶႃႈ ယုမ်ႇမၢတ်ႈ တီႈၶႃႈ ဢေႃႈ၊" ဝႃႈၼႆ သေယဝ်ႉ၊ၶုပ်ႉမူပ်ႇ ဝႆႈ ၸဝ်ႈ ယေႇသု၊ဢေႃႈ။ 39မိူဝ်ႈ ၼၼ်ႉ၊ၸဝ်ႈ ယေႇသု၊လၢတ်ႈ လႄႈ ဝႃႈ၊ "ၵဝ် ႁွတ်ႈမႃး ၼႂ်း လေႃးၵႃႉ ၼႆႉ ႁႂ်ႈလႆႈ ၸီႇယၢင်ႇ တြႃး ၼင်ႇ ႁိုဝ် ၶဝ် ၸိူဝ်း တႃမွတ်ႇ တၵ်း ႁၼ် လႆႈ မႃး လႄႈ ႁႂ်ႈ ၶဝ် ၸိူဝ်း ဢၼ် မၢၵ်ႇတႃ ႁၼ် ၼၼ်ႉ တႃမွတ်ႇ ၵႂႃႇ ဢေႃႈ၊" ဝႃႈ ၼင်ႇ ၼႆ ဢေႃႈ။ 40ၵူၼ်း ၵိူင်း ၽႃႇရိသႄး၊ဢၼ် မီး ယူႇ ၵႃႈတီႈ ၼၼ်ႈ ၵမ်ႈၽွင်ႈ ငိၼ်း ၵႂၢမ်း ၼၼ်ႉ သေယဝ်ႉ၊လၢတ်ႈ တီႈ မၼ်းၸဝ်ႈ လႄႈ ဝႃႈ၊ "မႂ်း ၶႂ်ႈဝႃႈ ႁဝ်း ၸိူဝ်း ၼႆႉ တႃမွတ်ႇ ယူႇ ဝႃႈၼႆ ႁိုဝ်း။" ဝႃႈ ၼင်ႇ ၼႆ ဢေႃႈ။ 41ၸဝ်ႈ ယေႇသု၊ၶိုၼ်း လၢတ်ႈ လႄႈ ဝႃႈ၊ "ပေႃး မၢၵ်ႇတႃ သူ မွတ်ႇ ယူႇ တႄႉ ၸိုင်၊သူ ဢမ်ႇ မီး ဢပျတ်ႈ။ ၵူၺ်းၵႃႈ၊တေႃႈလဵဝ် ၼႆႉ သူ ဝႃႈ၊ 'မၢၵ်ႇတႃ ႁဝ်း ႁၼ် ယူႇ၊' ဝႃႈၼႆ လႄႈ၊ဢပျတ်ႈ တႄႇ ယူႇ ၵႃႈၼႂ်း သူ ဢေႃႈ၊" ဝႃႈ ၼင်ႇ ၼႆ ဢေႃႈ။


text: 1ဝၢႆး ၼၼ်ႉ ႁူၵ်း ဝၼ်း၊ၸဝ်ႈ ယေႇသု၊ႁွင်ႉ ဢဝ် ပေႇတရု၊ယႃႇၵုပ်ႈ၊ဢိၵ်ႇတင်း ယူဝ်းႁၢၼ်ႇ၊ဢၼ် ပဵၼ် ၼွင်ႉၸၢႆး ယႃႇၵုပ်ႈ၊သေလႄႈ၊ၶိုၼ်ႈ ၵႂႃႇ ၵႃႈၼိူဝ် လွႆ သုင် ပုၼ်ႉ ႁင်း ၵူၺ်း ၶဝ် ဢေႃႈ။- 2မိူဝ်ႈ ၼၼ်ႉ၊သိုဝ်ႈၼႃႈ တႂ်ႈတႃ ၶဝ် ႁၢင်ႈ ၽၢင် မၼ်းၸဝ်ႈ လၢၵ်ႇလၢႆး မႃး လႄႈ ၼႃႈ မၼ်းၸဝ်ႈ ႁိူဝ်ႈမၢပ်ႈ ၸိူဝ်ႉ ၼင်ႇ ၵၢင်ဝၼ်း၊ၶူဝ်းၼုင်ႈ မၼ်းၸဝ်ႈ ၽိူၵ်ႇၶၢဝ် ၸိူဝ်ႉ ၼင်ႇ သၢႆလႅင်း ဢေႃႈ။- 3ၵမ်း ၼၼ်ႉ၊မူဝ်းသေႇ၊တင်း ဢေးလိယႃႉ၊ပေႃႇမႃး လၢတ်ႈ ၵႂၢမ်း တေႃႇ ၵၼ် တင်း မၼ်းၸဝ်ႈ ယူႇ ဢေႃႈ။- 4ပေႇတရု၊ပိုတ်ႇ ပၢၵ်ႇ လၢတ်ႈ တီႈ ၸဝ်ႈ ယေႇသု၊လႄႈ ဝႃႈ၊ "ၸဝ်ႈႁဝ်း။ ဢၼ် ႁဝ်းၶႃႈ လႆႈ မႃး ယူႇ တီႈ ၼႆႈ ၸိုင်၊လီ ၼႃႇ ၶႃႈ ဢေႃႈ။ သင် ၸဝ်ႈႁဝ်း မီး ဢလူဝ်ႇ ၸိုင်၊ၵဝ်ၶႃႈ တၵ်း ႁဵတ်း သုမ်ႉ သၢမ် လင် ၵႃႈတီႈ ၼႆႈ၊လင် ၼိုင်ႈ ပုၼ်ႈ ၸဝ်ႈႁဝ်း၊ လင် ၼိုင်ႈ ပုၼ်ႈ မူဝ်းသေႇ၊လႄႈ၊လင် ၼိုင်ႈ ပုၼ်ႈ ဢေးလိယႃႉ၊ၶႃႈ ဢေႃႈ။" 5မိူဝ်ႈ ဢၼ် ယင်း တိုၵ်ႉ လဝ်ႈလၢတ်ႈ ယူႇ လႄႈ ၵႂၢမ်း ဢမ်ႇ ပႆႇ သုတ်း ၼၼ်ႉ၊ မွၵ်ႇၵုမ်ႈ ဢၼ် ႁိူဝ်ႈလႅင်း ၼႃႇ မုင်း ႁူမ်ႇ ဝႆႉ ၵႃႈၼိူဝ် ၶဝ် လႄႈ၊သဵင် ပဵၼ် မႃး ၵႃႈၼႂ်း မွၵ်ႇၵုမ်ႈ ၼၼ်ႉ လႄႈ ဝႃႈ၊ "ၵေႃႉ ၼႆႉ ပဵၼ် လုၵ်ႈ ဢၼ် ၵဝ် ႁၵ်ႉ ၼႃႇ လႄႈ ထုၵ်ႇၸႂ် ၵျိူၵ်ႈၸႂ် ၵဝ် ၼႃႇ ဢေႃႈ။ ထွမ်ႇဢဝ် ၵႂၢမ်း မၼ်း တႃႉ၊" ဝႃႈ ၼင်ႇ ၼႆ ဢေႃႈ။ 6မိူဝ်ႈ ဢၼ် တပႄးၸဝ်ႈ ၸိူဝ်း ၼၼ်ႉ လႆႈ ငိၼ်း ၸိုင်၊ၵူဝ်ႁႄ ၼႃႇ လႄႈ ဢူပ်ႇပူပ်ႇ ဢဝ် ၼႃႈ ၶဝ် ငူပ်ႉ ဝႆႉ ၵႃႈၼိူဝ် လိၼ် ဢေႃႈ။- 7ၸဝ်ႈ ယေႇသု၊ၸင်ႇ မႃး ၸူး တီႈ ၶဝ် လႄႈ ဢဝ် မိုဝ်း တိူဝ်ႉ ၶဝ် သေယဝ်ႉ လၢတ်ႈ ဝႃႈ၊ "လုၵ်ႉ တႃႉ။ ယႃႇပေ ၵူဝ် ပေ ႁႄ" ဝႃႈ ၼင်ႇ ၼႆ ဢေႃႈ။- 8ၶဝ် ၵေႃႈ ငွၵ်ႈႁူဝ် ႁႅၼ် တူၺ်း လႄႈ၊လိူဝ် သေ ၸဝ်ႈ ယေႇသု၊ပႃးလဵဝ် ၵူၺ်း ဢမ်ႇ ႁၼ် ၽူႈလႂ် သေၵေႃႉ ယဝ်ႉ။ 9ၼႂ်း မိူဝ်ႈ ဢၼ် ၶဝ် လူင်း လွႆ မႃး ယူႇ ၼၼ်ႉ၊ၸဝ်ႈ ယေႇသု၊ပိင်းၺၢပ်ႈ ၶဝ် ဝႆႉ လႄႈ ဝႃႈ၊ "ရူႇပႃႇရူင်ႇ ဢၼ် သူ လႆႈ ႁၼ် ၼႆႉ ၸူဝ်ႈ ဢၼ် ၸဝ်ႈ လုၵ်ႈၵူၼ်း၊ယင်း ဢမ်ႇ ပႆႇ လုၵ်ႉ ၵႃႈ တၢင်းတၢႆ ၶိုၼ်းလိပ်း ၸိုင်၊ယႃႇပေ လၢတ်ႈၼႄ တီႈ ၽူႈလႂ် လူးၵွၼ်ႇ၊" ဝႃႈ ၼင်ႇ ၼႆ ဢေႃႈ။ 10မိူဝ်ႈ ၼၼ်ႉ တပႄးၸဝ်ႈ ၸိူဝ်း ၼၼ်ႉ တွင်ႈထၢမ် လႄႈ ဝႃႈ၊ "ႁဵတ်းသင် လႄႈ သြႃႇ မေႃ ၵျၢမ်း ထမ်ႇမႃႉ တင်းလၢႆ ဝႃႈ၊ 'ဢေးလိယႃႉ၊တၵ်း လႆႈ မႃး ဢွၼ်တၢင်း၊' ဝႃႈ ၼင်ႇ ၼႆ ၸိူဝ်ႉ ၼင်ႇ ႁိုဝ် ၶႃႈ၊" ဝႃႈ ၼင်ႇ ၼႆ ဢေႃႈ။ 11ၸဝ်ႈ ယေႇသု၊ၶိုၼ်း လၢတ်ႈ လႄႈ ဝႃႈ၊ "ၸႂ်ႈ ယဝ်ႉ။ ဢေးလိယႃႉ၊တၵ်း ႁွတ်ႈမႃး ဢွၼ်တၢင်း တႄႉ ယဝ်ႉ လႄႈ၊ တၵ်း ႁဵတ်း ႁႂ်ႈ တင်းသဵင်ႈတင်းလူင် ၶိုၼ်း ပဵၼ် မိူၼ် ၵဝ်ႇ ဢေႃႈ။- 12ၵဝ် ဝႃႈ တီႈ သူ ၸမ်ႉ၊ဢေးလိယႃႉ၊ႁွတ်ႈမႃး ယဝ်ႉ ယဝ်ႉ။ ၵူၺ်းၵႃႈ၊ပိူၼ်ႈ ဢမ်ႇ ႁုၸၵ်း မၼ်း လႄႈ၊ႁဵတ်း တီႈ မၼ်း ၵႃႈ ၼင်ႇ ဢၼ် ၶဝ် ၶႂ်ႈ ႁဵတ်း ၼၼ်ႉ ယဝ်ႉ။ ပိူင်လဵဝ် ၵၼ် ၸဝ်ႈ လုၵ်ႈၵူၼ်း၊တၵ်း လႆႈ ၶၢမ်ႇ တၢင်း ဢၼ် ၼိၵ်ႈၸၢၵ်ႈ ၼႂ်း မိုဝ်း ၵူၼ်း ၸိူဝ်း ၼၼ်ႉ လူးၵွၼ်ႇ ဢေႃႈ၊" ဝႃႈ ၼင်ႇ ၼႆ ဢေႃႈ။ 13ၵမ်း ၼၼ်ႉ၊တပႄးၸဝ်ႈ ၸိူဝ်း ၼၼ်ႉ ႁု ထွမ်ႇ လွင်ႈ ဢၼ် မၼ်းၸဝ်ႈ လၢတ်ႈ လွင်ႈ သြႃႇ ယူဝ်းႁၢၼ်ႇ၊ဢၼ် ပၼ် မၢင်ႇၵလႃႇ ပပ်ႉတိၸမ်ႇ ၼၼ်ႉ ဢေႃႈ။ 14မိူဝ်ႈ ဢၼ် ၶဝ် ႁွတ်ႈ ၵႂႃႇ ၵႃႈတီႈ ၵူၼ်း ဢၼ် ၸု ဢၼ် တုမ် မီး ယူႇ ၼၼ်ႉ ၸိုင်၊ၵူၼ်း ၵေႃႉ ၼိုင်ႈ မႃး ၸူး ၸဝ်ႈ ယေႇသု၊သေယဝ်ႉ၊- 15ၶုပ်ႉၶဝ်ႇ လႄႈ လဝ်ႈလၢတ်ႈ ဝႃႈ၊ "ၸဝ်ႈႁဝ်း။ ဢဵတ်းလူ လုၵ်ႈၸၢႆး ၵဝ်ၶႃႈ သေၵမ်း ၶႃႈ။ ပဵၼ် ၽီ မႃႈမူ ဝႆႉ၊လႆႈ ၶၢမ်ႇ ၼႃႇ လူင်လၢင် လႄႈ၊မၼ်း ၸၢင်ႈ တူၵ်း ၼႂ်း ၽႆး လႂ်၊တူၵ်း ၼႂ်း ၼမ်ႉ လႂ် ၶိူဝ်းၶိူဝ်း ၶႃႈ ဢေႃႈ။- 16ၵဝ်ၶႃႈ ဢဝ် မႃး ၸူး တီႈ တပႄး ၸဝ်ႈႁဝ်း ၸိူဝ်း ၼၼ်ႉ သေၵေႃႈ၊ ၶဝ် ဢမ်ႇ ႁဵတ်း ႁႂ်ႈ မၼ်း ၸိုၼ်ႈ ႁၢႆ လႆႈ ၶႃႈ၊" ဝႃႈ ၼင်ႇ ၼႆ ဢေႃႈ။ 17ၸဝ်ႈ ယေႇသု၊ၵေႃႈ လၢတ်ႈ လႄႈ ဝႃႈ၊ "ၵူၼ်း မဵဝ်း ဢၼ် ဢမ်ႇ မီး တၢင်းယုမ်ႇမၢတ်ႈ လႄႈ သဵတ်ႈၸႃႇ လု ၶဝ်႟။ ၵဝ် တၵ်း လႆႈ ယူႇ လူၺ်ႈ ၵၼ် တင်း သူ ႁိုင် ထၼ်ႇ ႁိုဝ်။ ၵဝ် တၵ်း လႆႈ ယိူၼ်ႉၶၢမ်ႇ သူ ႁိုင် ထၼ်ႇ ႁိုဝ်။ ဢဝ် လုၵ်ႈဢွၼ်ႇ ၸၢႆး ၼၼ်ႉ မႃး တီႈ ၵဝ် တႃႉ၊" ဝႃႈ ၼင်ႇ ၼႆ ယဝ်ႉ ၸင်ႇ၊- 18ပူင်ဢမိင်ႉ တီႈ ၽီ ၼၼ်ႉ လႄႈ၊ၽီ ၼၼ်ႉ ၵေႃႈ ဢွၵ်ႇ သေ ၵႃႈတီႈ လုၵ်ႈဢွၼ်ႇ ၸၢႆး ၼၼ်ႉ ၵႂႃႇ ဢေႃႈ။ ၸႃႉၸဵမ် ၶိင်ႇ ၼႃႇရီႇ ၼၼ်ႉ လုၵ်ႈဢွၼ်ႇ ၸၢႆး ၼၼ်ႉ ၵေႃႈ၊ၸိုၼ်ႈ ႁၢႆ မႃး ၵမ်းလဵဝ် ဢေႃႈ။ 19ဝၢႆး ၼၼ်ႉ၊တပႄးၸဝ်ႈ တင်းလၢႆ ဢွၼ်ၵၼ် မႃး ၸူး ၸဝ်ႈ ယေႇသု၊တဵတ်ႇတဵတ်ႇ လႄႈ၊ လဝ်ႈထၢမ် ဝႃႈ၊ "ၵွပ်ႈသင် လႄႈ ႁဝ်းၶႃႈ ဢမ်ႇ ႁေႃႈ ၽီ ၼၼ်ႉ ဢွၵ်ႇ ပႅတ်ႈ လႆႈ ၶႃႈ၊" ဝႃႈ ၼင်ႇ ၼႆ ဢေႃႈ။ 20မၼ်းၸဝ်ႈ ၶိုၼ်း လၢတ်ႈ လႄႈ ဝႃႈ၊ "သူ ဢမ်ႇ ႁေႃႈ ၽီ ဢွၵ်ႇ လႆႈ ၵွပ်ႈပိူဝ်ႈ တၢင် ယုမ်ႇမၢတ်ႈ သူ ၵေႇ ၼၼ်ႉ ဢေႃႈ။ ၵဝ် ဝႃႈ တီႈ ၸိုဝ်ႈၸႂ်ႈ တီႈ သူ ၸမ်ႉ၊ပေႃး တၢင်းယုမ်ႇမၢတ်ႈ သူ မီး ထၼ်ႇ မဵတ်ႉ ၽၼ်း ၽၵ်းၵၢတ်ႇ မဵတ်ႉ ဢွၼ်ႇ ၼိုင်ႈ ၸိုင်၊မိူဝ်ႈ ဢၼ် သူ လၢတ်ႈ တီႈ လွႆ ၼႆႉ လႄႈ ဝႃႈ၊ 'ၶၢႆႉ တီႈ ၼႆႈ ၵႂႃႇ တီႈ ပုၼ်ႉ တႃႉ၊' ဝႃႈ ၼင်ႇ ၼႆ ၸိုင် လွႆ ၼၼ်ႉ တၵ်း ၶၢႆႉ ဢေႃႈ။ ဢၼ် သူ ဢမ်ႇ ႁဵတ်း လႆႈ ၼၼ်ႉ ဢမ်ႇ မီး သေ ၸိူဝ်ႉ သေ ပိူင်။- 21ၵူၺ်းၵႃႈ၊ၵႃႈ ဢၼ် ဢမ်ႇ လႆႈ ႁဵတ်း ပထၼႃႇ သူးတွင်း လႄႈ ၵမ်တၢင်းၵိၼ် ၸိုင်၊မဵဝ်း ၼႆႉ ဢမ်ႇ ဢွၵ်ႇ လႃးလႃး၊" ဝႃႈ ၼင်ႇ ၼႆ ဢေႃႈ။ 22မိူဝ်ႈ ဢၼ် တပႄးၸဝ်ႈ တင်းသဵင်ႈတင်းလူင် ႁွတ်ႈထိုင် ၵႃႈတီႈ ဢိူင်ႇ ၵႃႇလိလႄး၊ၼၼ်ႉ၊ၸဝ်ႈ ယေႇသု၊လၢတ်ႈ တေႃႇ ၶဝ် လႄႈ ဝႃႈ၊ "ၸဝ်ႈလုၵ်ႈၵူၼ်း၊တၵ်း လႆႈ ၶၢမ်ႇ တၢင်း ဢၼ် ဢၢပ်ႈ ၵႃႈၼႂ်း မိုဝ်း ၵူၼ်း တင်းလၢႆ လႄႈ၊- 23ၶဝ် တၵ်း ဢဝ် မၼ်းၸဝ်ႈ တၢႆ ဢေႃႈ။ ၵူၺ်းၵႃႈ၊မိူဝ်ႈ ဢၼ် ထူၼ်ႈ ထိုင် သၢမ် ဝၼ်း ၼၼ်ႉ တၵ်း လုၵ်ႉ ၶိုၼ်းလိပ်း မႃး ဢေႃႈ၊" ဝႃႈ ၼင်ႇ ၼႆ ဢေႃႈ။ တပႄးၸဝ်ႈ ၸိူဝ်း ၼၼ်ႉ ၸႂ်လဵၵ်ႉ လႄႈ ဢွၼ်ၵၼ် ၶီငဝ် ၵႂႃႇ ဢေႃႈ။ 24မိူဝ်ႈ ဢၼ် ၸဝ်ႈ ယေႇသု၊တင်း တပႄးၸဝ်ႈ တင်းလၢႆ၊ႁွတ်ႈထိုင် ၵႂႃႇ တီႈ ဝဵင်း ၵပိူဝ်ႇၼေႇဢုမ်ႇ၊ၸိုင်၊ၵူၼ်းၵဵပ်းၶွၼ်ႇ ၵျွင်း ပိၵ်ႈမၢၼ်ႇ ၸဝ်ႈ ၶဝ် မႃး ထၢမ် ပေႇတရု၊လႄႈ ဝႃႈ၊ "သြႃႇ မႂ်း ၸွင်ႇ ထၢမ်းၶွၼ်ႇ ၵျွင်း ပိၵ်ႈမၢၼ်ႇ ၸဝ်ႈ ယူႇ ႁိုဝ်း" ဝႃႈၼႆ ဢေႃႈ။ 25ပေႇတရု၊ၵေႃႈ ၶိုၼ်း လၢတ်ႈ ဝႃႈ၊ "ထၢမ်း ၶႃႈ ဢေႃႈ၊" ဝႃႈ ၼင်ႇ ၼႆ သေယဝ်ႉ၊ၶဝ်ႈ ၵႂႃႇ ၵႃႈၼႂ်း ႁိူၼ်း ႁႂ်ႈလႆႈ မွၵ်ႇ ထိုင် ၸဝ်ႈ ယေႇသု၊ဢေႃႈ။ ၵူၺ်းၵႃႈ၊ၸူဝ်ႈ ဢၼ် မၼ်း ယင်း ဢမ်ႇ ပႆႇ လႆႈ မွၵ်ႇ ၼၼ်ႉ မၼ်းၸဝ်ႈ ႁႄႉ လၢတ်ႈ လႄႈ ဝႃႈ၊ "သိမုၼ်ႇ၊႟၊မႂ်း ထၢင်ႇ ၸိူဝ်ႉ ၼင်ႇ ႁိုဝ်။ ၽူႈလႂ် လႆႈ ထၢမ်းၶွၼ်ႇ တီႈ ၶုၼ် မိူင်း။ ၶႃႈဝၢၼ်ႈၵူၼ်းမိူင်း ႁိုဝ်း၊ဢမ်ႇၼၼ် ၵူၼ်းမိူင်း ၼွၵ်ႈ ဢၼ် ယူႇသဝ်း ၵႃႈၼႂ်း မိူင်း လႆႈ ထၢမ်းၶွၼ်ႇ ႁိုဝ်း၊" ဝႃႈ ၼင်ႇ ၼႆ ဢေႃႈ။ 26ပေႇတရု၊ၵေႃႈ ၶိုၼ်း လဝ်ႈလၢတ်ႈ လႄႈ ဝႃႈ၊ "ၵူၼ်းမိူင်း ၼွၵ်ႈ လႆႈ ထၢမ်းၶွၼ်ႇ ၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ ၸဝ်ႈ ယေႇသု၊ၵေႃႈ လၢတ်ႈ လႄႈ ဝႃႈ၊ "ပေႃး ပဵၼ် ၼႆ ၸိုင်၊ၶႃႈဝၢၼ်ႈၵူၼ်းမိူင်း လႆႈ လွတ်ႈ ထၢမ်း ဢၶွၼ်ႇ ဢေႃႈ။- 27ၼႂ်းဝႃႈၼၼ် သေၵေႃႈ၊ႁဝ်း ဢမ်ႇ ၶႂ်ႈ သုၵ်ႉသၢၵ်ႉ ၶဝ်။ မႂ်း လူင်း ၵႂႃႇ မဵတ်း ပႃ ၵႃႈတီႈ ၼွင် တႃႉ။ ပႃ တူဝ် ဢၼ် မဵတ်း လႆႈ ဢွၼ်တၢင်း ၼၼ်ႉ၊ ပေႃး ငၢင်ႉ သူပ်း မၼ်း ၸိုင်၊တၵ်း ႁၼ် ၶႅပ်းငိုၼ်း ၶႅပ်း ၼိုင်ႈ ဢေႃႈ။ ငိုၼ်း ၶႅပ်း ၼၼ်ႉ တၵ်း ပေႃးၵုမ်ႇ ပုၼ်ႈ မႂ်း တင်း ၵဝ် ဢေႃႈ။ ဢဝ် ၵႂႃႇ ထၢမ်းၶွၼ်ႇ ပုၼ်ႈ ႁဝ်း သွင် ၵေႃႉ တႃႉ၊" ဝႃႈ ၼင်ႇ ၼႆ ဢေႃႈ။


text: 1ၵမ်း ၼၼ်ႉ၊ၵဝ် တူၺ်း လႄႈ ႁၼ် သူဝ်းဢွၼ်ႇ ၸဝ်ႈ ၸုၵ်း ယူႇ ၵႃႈၼိူဝ် လွႆ ၸိဢုၼ်ႇ၊လႄႈ ၵူၼ်း သႅၼ် ပၢႆ သီႇ မိုၼ်ႇ သီႇ ႁဵင် ၵေႃႉ၊ဢၼ် ဢဝ် တင်း ၸိုဝ်ႈသဵင် မၼ်းၸဝ်ႈ၊ဢိၵ်ႇတင်း ၸိုဝ်ႈသဵင် ပေႃႈ မၼ်းၸဝ်ႈ တႅမ်ႈ ဝႆႉ ၵႃႈတီႈ ၼႃႈၽၢၵ်ႇ ၶဝ် ၼၼ်ႉ ၵေႃႈ မီး ယူႇ လူၺ်ႈ ၵၼ် တင်း သူဝ်းဢွၼ်ႇ ၸဝ်ႈ ၼၼ်ႉ ဢေႃႈ။- 2ၵဝ် သမ်ႉ လႆႈ ငိၼ်း သဵင် ဢၼ် လင် မေႃး မႃး သေ ၵႃႈတီႈ ၵၢင်ႁၢဝ်၊မိူၼ် ၸိူဝ်ႉ ၼင်ႇ သဵင် ၼမ်ႉတူၵ်းတၢတ်ႇ တင်း သဵင် ၽႃႉလင် ဢၼ် ယႂ်ႇ ၼႃႇ ၼၼ်ႉ ဢေႃႈ။ သဵင် ဢၼ် ၵဝ် လႆႈ ငိၼ်း ၼၼ်ႉ မိူၼ် ၸိူဝ်ႉ ၼင်ႇ သဵင် တိင်ႇ ဢၼ် ၵူၼ်း လဵတ်းတိင်ႇ ၶဝ် လဵတ်း ယူႇ ၼၼ်ႉ ဢေႃႈ။- 3ၵူၼ်း သႅၼ် ပၢႆ သီႇ မိုၼ်ႇ သီႇ ႁဵင် ၵေႃႉ ၼၼ်ႉ ၸုၵ်း ယူႇ ၵႃႈတီႈ ၽၢႆႇၼႃႈ ပလၢင်ႇ ၸဝ်ႈ၊ဢိၵ်ႇတင်း ၵႃႈတီႈ ၽၢႆႇၼႃႈ တူဝ် သတ်ႉတဝႃႇ၊ဢၼ် ဢသၢၵ်ႈလိပ်း သီႇ တူဝ် ဢိၵ်ႇတင်း ၵႃႈတီႈ ၽၢႆႇၼႃႈ ၵူၼ်း ဢၼ် ဢသၢၵ်ႈ ယႂ်ႇ ၸိူဝ်း ၼၼ်ႉ လႄႈ ႁဵတ်းၵႂၢမ်း ဢၼ် မႂ်ႇ ဢၼ် ၽူႈလႂ် သွၼ် ဢဝ် သေၵေႃႈ ဢမ်ႇ မေႃ လႆႈ ၼၼ်ႉ ဢေႃႈ။ ၼွၵ်ႈ သေၵူၼ်း သႅၼ် ပၢႆ သီႇ မိုၼ်ႇ သီႇ ႁဵင် ၵေႃႉ၊ဢၼ် လႆႈ ၶၢမ်ႇ တၢင်း ဢၼ် ထုတ်ႇ ဢဝ် သေ ၵႃႈၼႂ်း မဵဝ်း ၵူၼ်း တင်းသဵင်ႈတင်းမူတ်း ၼႆႉ ၵူၺ်း၊မေႃ ႁဵတ်း ၵႂၢမ်း မႂ်ႇ ၼႆႉ ဢေႃႈ။- 4ၶဝ် ပဵၼ် ၵူၼ်းၸၢႆး ဢၼ် ပႂ်ႉထိင်း တူဝ်ၸဝ်ႈၵဝ်ႇ ဢၼ် ၵၢင်းလွတ်ႈ သေ တၢင်း ဢၼ် ၼွၼ်း လူၺ်ႈ ၽူႈယိင်း လႄႈ ပဵၼ် ၵၼ်ႇၺႃႇ ဝႆႉ ဢေႃႈ။ ၶဝ် ပဵၼ် ၵေႃႉ ဢၼ် ၵႂႃႇ မႃး ၸွမ်း သူဝ်းဢွၼ်ႇ ၸဝ်ႈ ၵူႈတီႈၵူႈလႅၼ် ၼၼ်ႉ ဢေႃႈ။ ၶဝ် ပဵၼ် ၵေႃႉ ဢၼ် လႆႈ ၶၢမ်ႇ တၢင်း ဢၼ် ထုတ်ႇၼုၵ်ႈ ဢဝ် သေ ၵႃႈၼႂ်း ၵူၼ်း မဵဝ်း တင်းသဵင်ႈတင်းမူတ်း လႄႈ ပဵၼ် မၢၵ်ႇ ဢၼ် မၢၵ်ႇ ဢွၼ်တၢင်း ပိူၼ်ႈ ပုၼ်ႈတႃႇ တေ သၢၵ်ႈလူႇ ၽြႃးပဵၼ်ၸဝ်ႈ၊ဢိၵ်ႇတင်း သူဝ်းဢွၼ်ႇ ၸဝ်ႈ ၼၼ်ႉ ဢေႃႈ။- 5ပိူဝ်ႈ ဢၼ် သူပ်း ၶဝ် ဢမ်ႇ တွၼ်ႉ လၢတ်ႈ ၵႂၢမ်း မုသႃႇ လႄႈ ၶဝ် ၵၢင်းလွတ်ႈ ဢပျတ်ႈ ဢေႃႈ။ 6ၵမ်း ၼၼ်ႉ၊ၵဝ် ႁၼ် တမၢၼ်ႇၵၢင်ႁၢဝ် တၢင်ႇ ပႃး မိၼ် ယူႇ ၵႃႈၼႂ်း လူမ်း ဢၼ် သုင် ၼႃႇ ဢေႃႈ။ မၼ်း ၼၼ်ႉ ပႃး ဢဝ် တင်း ၶၢဝ်ႇတြႃးသိူဝ်းပျေႃႇ ထႃႇဝရႃႉ၊မႃး ႁႂ်ႈလႆႈ ႁေႃးလၢတ်ႈ ၵႃႈတီႈ ၵူၼ်းလေႃးၵီႇ တင်းလၢႆ၊ၵႃႈၼႂ်း ၵူၼ်း ၵူႈၶိူဝ်းၶိူဝ်း ဢၼ် လၢတ်ႈ ၵႂၢမ်း ၽႃႇသႃႇ ၵူႈမဵဝ်းမဵဝ်း၊ၵႃႈတီႈ ၵူႈ မိူင်း မိူင်း ၼၼ်ႉ ဢေႃႈ။- 7မၼ်း လၢတ်ႈ တင်း သဵင် ဢၼ် ယႂ်ႇ ၼႃႇ လႄႈ ဝႃႈ၊ "ရူဝ်ႇသေႇ ၵူဝ်ယမ် ၽြႃးပဵၼ်ၸဝ်ႈ ယူႇ လႄႈ ယွင်ႈယေႃး တၢင်း ဢၼ် ယႂ်ႇ မျၢတ်ႈ မၼ်းၸဝ်ႈ တႃႉ။ ၶိင်ႇ ယၢမ်း ဢၼ် မၼ်းၸဝ်ႈ တၵ်း ၸီႇယၢင်ႇ တြႃး တီႈ မဵဝ်း ၵူၼ်း တင်းလၢႆ ၼၼ်ႉ ႁွတ်ႈမႃး ယဝ်ႉ။ ဢွၼ်ၵၼ် ဝႆႈသႃ ၵူဝ်းၵႂၢႆႇ ၸဝ်ႈ ဢၼ် ၽၢၼ်ႇသၢင်း ႁဵတ်း ပဵၼ် ၽႃႉၵၢင်ႁၢဝ်၊လိၼ်မိူင်း၊ဢိၵ်ႇတင်း ၼမ်ႉ သမ်ႇမုၵ်ႈတြႃႇ၊ဢိၵ်ႇတင်း ၼမ်ႉဢွၵ်ႇႁူး တင်းလၢႆ ၼၼ်ႉ တႃႉ၊" ဝႃႈ ၼင်ႇ ၼႆ ဢေႃႈ။ 8တမၢၼ်ႇၵၢင်ႁၢဝ် ပႃး တီႈ သွင် ၸွမ်း ၵႂႃႇ မွၵ်ႇလၢတ်ႈ ထႅင်ႈ လႄႈ ဝႃႈ၊ "ဝဵင်း လူင် ပႃႇပုလုၼ်ႇ၊လူမ်ႉ ပင်း ယဝ်ႉ။ ဝဵင်း လူင် ပႃႇပုလုၼ်ႇ၊ဢၼ် မၼ်း ဢဝ် ၼမ်ႉလဝ်ႈ မၢၵ်ႇၸပိတ်ႉ မၼ်း ဢၼ် ပဵၼ် တၢင်း ဢၼ် ႁဵတ်း မေႇထုင်ႇ ဢၼ် ဢမ်ႇတြႃး ၼၼ်ႉ တိုၵ်း ပၼ် တီႈ ၵူၼ်း မဵဝ်း တင်းလၢႆ ၼၼ်ႉ လူမ်ႉ ပင်း ယဝ်ႉ၊" ဝႃႈ ၼင်ႇ ၼႆ ဢေႃႈ။ 9တမၢၼ်ႇၵၢင်ႁၢဝ် ပႃး တီႈ သၢမ် သမ်ႉ ၸွမ်း ၶဝ် ၵႂႃႇ မွၵ်ႇလၢတ်ႈ လူၺ်ႈ သဵင် ဢၼ် ယႂ်ႇ ၼႃႇ ထႅင်ႈ လႄႈ ဝႃႈ၊ "ၽူႈလႂ် သေဢမ်ႇဝႃႈ၊ၵေႃႉ ဢၼ် ဝႆႈ တူဝ်ထိူၼ်ႇႁၢႆႉ၊ဢိၵ်ႇတင်း ႁုၼ်ႇႁၢင်ႈ မၼ်း လႄႈ ၶၢမ်ႇ ဢဝ် တၢင်း ဢၼ် ဢဝ် တၼ်းသိၵ်ႈ တွၵ်ႇ ဝႆႉ၊ၵႃႈတီႈ ၼႃႈၽၢၵ်ႇ မၼ်း၊ဢမ်ႇၼၼ် ၵႃႈတီႈ မိုဝ်း မၼ်း ၼၼ်ႉ၊- 10တၵ်း လႆႈ ၵိၼ် ၼမ်ႉလဝ်ႈ မၢၵ်ႇၸပိတ်ႉ ၸႅတ်ႈ ၸႅတ်ႈ ဢၼ် ပဵၼ် တၢင်း ၸႂ်မႆႈ ၶႂ်ႈၸႃႉ ၽြႃးပဵၼ်ၸဝ်ႈ လႄႈ ဢၼ် ဢဝ် ထွၵ်ႇ သႂ်ႇ ၵႃႈၼႂ်း ၵွၵ်း တေႃးသႃႉ မၼ်းၸဝ်ႈ ၼၼ်ႉ ဢေႃႈ။ ၵူၼ်း ၸိူဝ်း ၼၼ်ႉ တၵ်း လႆႈ ၶၢမ်ႇ ၼိၵ်ႈၸၢၵ်ႈ ဢၼ် ယႂ်ႇ ၼႃႇ လူၺ်ႈ ၽႆး ဢၼ် လေႃး ၵၢၼ်ႉ ၼၼ်ႉ ၵႃႈတီႈ ၽၢႆႇၼႃႈ တမၢၼ်ႇၵၢင်ႁၢဝ် ဢၼ် မူတ်းၸၢင်ႇ၊ဢိၵ်ႇတင်း ၵႃႈတီႈ ၽၢႆႇၼႃႈ သူဝ်းဢွၼ်ႇ ၸဝ်ႈ ၼၼ်ႉ ဢေႃႈ။- 11ၵႂၼ်း ၽႆး ဢၼ် ၼိၵ်ႈၸၢၵ်ႈ ငႅၼ်းသႄး ၶဝ် ၼၼ်ႉ ႁိုင်း ယူႇ ၵူႈ ၵၢပ်ႈ ၵမ်ႇၽႃႇ သိုပ်ႇ သိုပ်ႇ တၢမ် တၢမ် ဢေႃႈ။ ၶဝ် ၸိူဝ်း ဢၼ် ဝႆႈ တူဝ်ထိူၼ်ႇႁၢႆႉ၊ဢိၵ်ႇတင်း ႁုၼ်ႇႁၢင်ႈ မၼ်း သေယဝ်ႉ၊ၶၢမ်ႇ ဢဝ် တၢင်း ဢၼ် တွၵ်ႇ ၸိုဝ်ႈ တွၵ်ႇ သဵင် မၼ်း ဝႆႉ ၼၼ်ႉ တၵ်း ဢမ်ႇ မီး တၢင်း ဢၼ် သၢၵ်ႈသႃႇ ၸႂ် ဢမ်ႇ ဝႃႈ ၵၢင်ဝၼ်း ၵၢင်ၶိုၼ်း၊" ဝႃႈ ၼင်ႇ ၼႆ ဢေႃႈ။ 12လွင်ႈ ဢၼ် ၼႆႉ ၸမ်ႉ၊ပဵၼ် လွင်ႈ ၵူၼ်း ၽြႃးပဵၼ်ၸဝ်ႈ တင်းလၢႆ ၸိူဝ်း ဢၼ် ပႂ်ႉၵမ် ပႂ်ႉ ၸွမ်း ပိင်းၺၢပ်ႈတြႃး ၽြႃးပဵၼ်ၸဝ်ႈ လႄႈ ယုမ်ႇမၢတ်ႈ ၸဝ်ႈ ယေႇသု၊ၼၼ်ႉ ၶဝ် တၵ်း လႆႈ ယိူၼ်ႉၶၢမ်ႇ ဢေႃႈ။ 13ၵမ်း ၼၼ်ႉ၊ၵဝ် လႆႈ ငိၼ်း သဵင် ဢၼ် လၢတ်ႈ မႃး သေ ၵႃႈတီႈ ၵၢင်ႁၢဝ် လႄႈ ဝႃႈ၊ "ၸႃႉၸဵမ် တေႃႈလဵဝ် ၼႆႉ လႄႈ ၶဝ် ၸိူဝ်း ဢၼ် တၢႆ ၼႂ်း ၵၢၼ်ငၢၼ်း ၸဝ်ႈၽြႃး ၼၼ်ႉ မီး မၢင်ႇၵလႃႇ ဢေႃႈ၊ဝႃႈၼႆ တႅမ်ႈ ဝႆႉ တႃႉ၊" ဝႃႈ ၼင်ႇ ၼႆ ဢေႃႈ။ ဝိၺိၺ်ႇ ၸဝ်ႈ ၵေႃႈ ၶိုၼ်း လၢတ်ႈ လႄႈ ဝႃႈ၊ "မီး မၢင်ႇၵလႃႇ တႄႉ ဢေႃႈ။ ၶဝ် တၵ်း သိူဝ်း ၸူမ်း လႄႈ ၵိုတ်း လိုဝ်ႈ သေ ၵႃႈတီႈ ၵၢၼ်ငၢၼ်း ဢၼ် ၼၵ်း ၼႃႇ ၼၼ်ႉ ဢေႃႈ။ လွင်ႈ မၼ်း ၸမ်ႉ၊ဢၵျူဝ်း ၵၢၼ်ငၢၼ်း ဢၼ် ၶဝ် ႁဵတ်း ၼၼ်ႉ တၵ်း ၵႂႃႇ ၸွမ်း ၶဝ် ဢေႃႈ၊" ဝႃႈ ၼင်ႇ ၼႆ ဢေႃႈ။ 14ၵမ်း ၼၼ်ႉ၊ၵဝ် တူၺ်း လႄႈ ႁၼ် မွၵ်ႇၵုမ်ႈ ဢၼ် ၽိူၵ်ႇၶၢဝ် ၼၼ်ႉ လႄႈ ၵေႃႉ ဢၼ် ပဵၼ် မိူၼ် ၸိူဝ်ႉ ၼင်ႇ ႁၢင်ႈ လုၵ်ႈၵူၼ်း၊ၼၼ်ႉ ၼင်ႈ ယူႇ ၵႃႈၼိူဝ် မွၵ်ႇၵုမ်ႈ ယူႇ ဢေႃႈ။ ၵႃႈၼိူဝ် ႁူဝ် မၼ်းၸဝ်ႈ ၼၼ်ႉ တိုဝ်း သရၽူႇ ၶမ်း ဝႆႉ၊ဢိၵ်ႇတင်း ၵႃႈၼႂ်း မိုဝ်း မၼ်းၸဝ်ႈ ၵေႃႈ ယိပ်းၵမ် ၶဵဝ်း ဢၼ် ၽၢႆ ၼႃႇ ၼၼ်ႉ ဝႆႉ ဢေႃႈ။- 15တမၢၼ်ႇၵၢင်ႁၢဝ် တၢင်ႇ ပႃး ဢွၵ်ႇ သေ ၵႃႈတီႈ ၵျွင်း ပိၵ်ႈမၢၼ်ႇ ၸဝ်ႈ မႃး လႄႈ လၢတ်ႈ တင်း သဵင် ဢၼ် ယႂ်ႇ ၼႃႇ တေႃႇ ၸဝ်ႈ ဢၼ် ၼင်ႈ ယူႇ ၵႃႈၼိူဝ် မွၵ်ႇၵုမ်ႈ ၼၼ်ႉ လႄႈ ဝႃႈ၊ "ဢဝ် ၶဵဝ်း ၸဝ်ႈႁဝ်း ၼၼ်ႉ ပၢတ်ႇ ၶဝ်ႈ သေၵမ်း။ ၶဵင်ႇ ဢၼ် ပၢတ်ႇ ၶဝ်ႈ မႃး ထိုင် ၶႃႈ ယဝ်ႉ။ လိၼ်မိူင်း ဢၼ် ဝႃႈ၊ၶဝ်ႈ ၼၼ်ႉ သုၵ်း ယဝ်ႉ လႄႈ ထုၵ်ႇလီ ပၢတ်ႇ သိမ်းဢဝ် ၶႃႈ ယဝ်ႉ၊" ဝႃႈ ၼင်ႇ ၼႆ ဢေႃႈ။- 16ၸဝ်ႈ ဢၼ် ၼင်ႈ ၵႃႈၼိူဝ် မွၵ်ႇၵုမ်ႈ ၼၼ်ႉ ၵေႃႈ ဢဝ် ၶဵဝ်း မၼ်းၸဝ်ႈ သေလႄႈ ပၢတ်ႇ ဢဝ် ၶဝ်ႈ ၵႃႈၼိူဝ် လိၼ်မိူင်း ဢေႃႈ။ 17တမၢၼ်ႇၵၢင်ႁၢဝ် တၢင်ႇ ပႃး သမ်ႉ ဢွၵ်ႇ မႃး သေ ၵႃႈတီႈ ၵျွင်း ပိၵ်ႈမၢၼ်ႇ ၸဝ်ႈ မိူင်းၵၢင်ႁၢဝ် လႄႈ မၼ်း ၵေႃႈ မီး ၶဵဝ်း ဢၼ် ၽၢႆ ၼႃႇ မၢၵ်ႈ ၼိုင်ႈ ဢေႃႈ။ 18မိူဝ်ႈ ၼၼ်ႉ တမၢၼ်ႇၵၢင်ႁၢဝ် တၢင်ႇ ပႃး ဢၼ် ဢုပ်ႉ ထိင်း ၽႆး ၼၼ်ႉ ဢွၵ်ႇ သေ ၵႃႈတီႈ ၶဵင်ႇ တၢင်းလူႇ မႃး သေလႄႈ လၢတ်ႈ တင်း သဵင် ဢၼ် ယႂ်ႇ ၼႃႇ တေႃႇ ၸဝ်ႈ ဢၼ် မီး ၶဵဝ်း ဢၼ် ၽၢႆ ၼႃႇ ၼၼ်ႉ လႄႈ ဝႃႈ၊ "ဢဝ် ၶဵဝ်း မႂ်း ဢၼ် ၽၢႆ ၼႃႇ ၼၼ်ႉ ပၢတ်ႇ သိမ်းဢဝ် မၢၵ်ႇၸပိတ်ႉ တင်းလၢႆ၊ၵႃႈၼႂ်း သူၼ် မၢၵ်ႇၸပိတ်ႉ ဢၼ် မီး ၵႃႈၼိူဝ် လိၼ်မိူင်း ၼၼ်ႉ တႃႉ။ မၢၵ်ႇ မၼ်း သုၵ်း ယဝ်ႉ၊" ဝႃႈ ၼင်ႇ ၼႆ ဢေႃႈ။- 19ပိူဝ်ႈ ၼႆ လႄႈ တမၢၼ်ႇၵၢင်ႁၢဝ် ၼၼ်ႉ ဢဝ် ၶဵဝ်း မၼ်း သေယဝ်ႉ၊လူင်း မႃး ၵႃႈၼိူဝ် လိၼ်မိူင်း လႄႈ ပၢတ်ႇ ဢဝ် မၢၵ်ႇၸပိတ်ႉ တင်းလၢႆ သေယဝ်ႉ၊ထိမ်ႈသႂ်ႇ ၵႃႈၼႂ်း ႁၢင်း ယဵပ်ႇ မၢၵ်ႇၸပိတ်ႉ ဢၼ် ပဵၼ် တၢင်း ၸႂ်မႆႈ ၶႂ်ႈၸႃႉ ၽြႃးပဵၼ်ၸဝ်ႈ ၼၼ်ႉ ဢေႃႈ။- 20မၢၵ်ႇၸပိတ်ႉ ၸိူဝ်း ၼၼ်ႉ လႆႈ ၶၢမ်ႇ တၢင်း ဢၼ် ယဵပ်ႇ ၼူတ်ႈ ၵႃႈၼႂ်း ႁၢင်း ဢၼ် မီး ၵႃႈ ၼွၵ်ႈ ဝဵင်း လႄႈ လိူတ်ႈ လႆ ဢွၵ်ႇ သေ ၵႃႈတီႈ ႁၢင်း ၼၼ်ႉ ၵႂႃႇ ၵႆ သွင် ပၢၵ်ႇ လၵ်း လႄႈ လိုၵ်ႉ ထူမ်ႈ ထိုင် ၵၵ်ႉမႃႉ ဢေႃႈ။


text: 1ပူၼ်ႉ သေ ဝၼ်းၵမ်သိၼ် လႄႈ ထိုင် ၼႂ်း ဝၼ်းတၼၢင်းၼူၺ်ႇ ဢၶိင်ႇ ႁူဝ်မိူင်း ၸမ် တၵ်း လႅင်း မႃး ၼၼ်ႉ၊မႃႇရိမႃႇၵတလႃႉ၊ဢိၵ်ႇတင်း မႃႇရိ၊တၢင်ႇၵေႃႉ ၵႂႃႇ ႁႂ်ႈလႆႈ လူတူၺ်း ပိုင်ႈ ပႃႇႁဵဝ်ႈ ဢေႃႈ။- 2မိူဝ်ႈ ၼၼ်ႉ ၵမ်းလဵဝ် ပဵၼ် ဢိင်ႇသၼ်ႇ ႁႅင်း ၼႃႇ လူင်လၢင် ၵွပ်ႈပိူဝ်ႈ ဢၼ် တမၢၼ်ႇၵၢင်ႁၢဝ် ထႃႇဝရႃႉ ၽြႃး လုၵ်ႉ သေ ၵႃႈတီႈ မိူင်းၵၢင်ႁၢဝ် လူင်း မႃး ၵိင်ႈ ပႅတ်ႈ မၢၵ်ႇႁိၼ် ၼၼ်ႉ သေယဝ်ႉ၊ ၼင်ႈ ယူႇ ၵႃႈၼိူဝ် ၼၼ်ႉ ဢေႃႈ။- 3ႁၢင်ႈ ၽၢင် မၼ်း ၵေႃႈ ႁိူဝ်ႈလႅင်း မိူၼ် ၸိူဝ်ႉ ၼင်ႇ ၽႃႉမႅပ်ႈ ဢိၵ်ႇတင်း ၶူဝ်းၼုင်ႈ မၼ်း ၵေႃႈ ၽိူၵ်ႇၶၢဝ် ၸိူဝ်ႉ ၼင်ႇ မူၺ်ႁႃႇ ဢေႃႈ။- 4ၵူၼ်းသိုၵ်း ၸိူဝ်း ၼၼ်ႉ မိူဝ်ႈ ဢၼ် ႁၼ် တမၢၼ်ႇၵၢင်ႁၢဝ် ၼၼ်ႉ ၸိုင်၊ၵူဝ်ႁႄ သၼ်ႇ ဝႆ ၼႃႇ လူင်လၢင် ထၢၼ်ႈပေႃး ပိၼ်ႈ လူမ်ႉ ၵႂႃႇ မိူၼ် ၸိူဝ်ႉ ၼင်ႇ တူဝ်တၢႆ ဢေႃႈ။ 5တမၢၼ်ႇၵၢင်ႁၢဝ် ၼၼ်ႉ လၢတ်ႈ တီႈ မႄႈယိင်း ၸိူဝ်း ၼၼ်ႉ လႄႈ ဝႃႈ၊ "ယႃႇပေ ၵူဝ် ပေ ႁႄ။ ၵဝ် ႁု လွင်ႈ ဢၼ် သူ မႃး ႁႃ ၸဝ်ႈ ယေႇသု၊ဢၼ် လႆႈ ၶၢမ်ႇ တၢင်း ဢၼ် တွၵ်ႇၸပ်း ၵႃႈၼိူဝ် သဝ်မႆႉဝႃးမိုဝ်း ၼၼ်ႉ ယူႇ ဢေႃႈ။- 6မၼ်းၸဝ်ႈ ဢမ်ႇ မီး ၵႃႈတီႈ ၼႆႈ ယဝ်ႉ။ ၸိူဝ်ႉ ၼင်ႇ ဢၼ် မၼ်းၸဝ်ႈ လၢတ်ႈ ဝႆႉ ၼၼ်ႉ မၼ်းၸဝ်ႈ လုၵ်ႉ ၶိုၼ်းလိပ်း ယဝ်ႉ။ မႃး တူၺ်း တီႈ ဢၼ် မၼ်းၸဝ်ႈ လႆႈ ၼွၼ်း ၵႂႃႇ ၼၼ်ႉ တႃႉ။- 7မိူဝ်ႈလဵဝ် ၵႂႃႇ ၶၼ်ၶၼ်ၽႂ်းၽႂ်း ၵႃႈတီႈ တပႄးၸဝ်ႈ တင်းလၢႆ လႄႈ မွၵ်ႇလၢတ်ႈ လႄႈ ဝႃႈ၊ 'မၼ်းၸဝ်ႈ လုၵ်ႉ ၵႃႈ တၢင်းတၢႆ ၶိုၼ်းလိပ်း ယဝ်ႉ။ တေႃႈလဵဝ် မၼ်းၸဝ်ႈ ၵႂႃႇ ၵႃႈတီႈ ဢိူင်ႇ ၵႃႇလိလႄး၊ဢွၼ်တၢင်း သူ ယဝ်ႉ၊သူ တၵ်း ထူပ်း ႁၼ် မၼ်းၸဝ်ႈ ၵႃႈတီႈ ၼၼ်ႈ ဢေႃႈ၊' ဝႃႈ ၼင်ႇ ၼႆ တႃႉ။ ၵႂၢမ်း ဢၼ် ၵဝ် သင်ႇ လၢတ်ႈ သူ ၼႆႉ သူ ယႃႇပေ လိုမ်း၊" ဝႃႈ ၼင်ႇ ၼႆ ဢေႃႈ။ 8ပိူဝ်ႈ ၼႆ လႄႈ မႄႈယိင်း ၸိူဝ်း ၼၼ်ႉ မီး ၸႂ် ဢၼ် ၵူဝ် ၼႃႇ ဢိၵ်ႇတင်း ၸႂ် ဢၼ် ၸူမ်းသိူဝ်း ၼႃႇ လႄႈ ဢွၵ်ႇ သေ ၵႃႈတီႈ ပႃႇႁဵဝ်ႈ ၵႂႃႇ ၶၼ်ၶၼ်ၽႂ်းၽႂ်း လႅၼ်ႈ ၵႂႃႇ ႁႂ်ႈလႆႈ မွၵ်ႇလၢတ်ႈ ပၼ် ၶၢဝ်ႇငၢဝ်း ၼၼ်ႉ ၵႃႈတီႈ တပႄးၸဝ်ႈ တင်းလၢႆ ဢေႃႈ။ 9မိူဝ်ႈ ၼၼ်ႉ၊ၸဝ်ႈ ယေႇသု၊ႁပ်ႉ ႁူဝ် တၢင်း ၶဝ် လႄႈ တၵ်ႉလၢတ်ႈ ဝႃႈ၊ "ႁႂ်ႈ သူ ၼိမ်ၸႂ် ၼိမ် ၶေႃး တႃႉ၊" မိူဝ်ႈ ဢၼ် ဝႃႈ ၼင်ႇ ၼႆ ၸိုင်၊ၶဝ် ဢွၼ်ၵၼ် သုတ်ႉ ၸပ်း သုတ်ႉ ၸူး ၵႃႈတီႈ မၼ်းၸဝ်ႈ သေယဝ်ႉ၊ၵွတ်ႇ တိၼ် မၼ်းၸဝ်ႈ လႄႈ ဝႆႈသႃ ၵူဝ်းၵႂၢႆႇ မၼ်းၸဝ်ႈ ဢေႃႈ။- 10မၼ်းၸဝ်ႈ ၵေႃႈ လၢတ်ႈ လႄႈ ဝႃႈ၊ "ယႃႇပေ ၵူဝ် ပေ ႁႄ။ ၵႂႃႇ လႄႈ မွၵ်ႇလၢတ်ႈ ၵႃႈတီႈ ပီႈၼွင်ႉ ၵဝ် တင်းလၢႆ ႁႂ်ႈ ၶဝ် ၵႂႃႇ ၵႃႈတီႈ ဢိူင်ႇ ၵႃႇလိလႄး၊ပုၼ်ႉ တႃႉ။ ၵႃႈတီႈ ၼၼ်ႈ ၶဝ် တၵ်း ထူပ်း ႁၼ် ၵဝ် ဢေႃႈ၊" ဝႃႈ ၼင်ႇ ၼႆ ဢေႃႈ။ 11မိူဝ်ႈ ဢၼ် မႄႈယိင်း ၸိူဝ်း ၼၼ်ႉ လႅၼ်ႈ ဢွၵ်ႇ ၵႂႃႇ ယဝ်ႉ ၼၼ်ႉ ၸိုင်၊ၵူၼ်းသိုၵ်း ဢၼ် ပႂ်ႉ ပိုင်ႈ ပႃႇႁဵဝ်ႈ ၸိူဝ်း ၼၼ်ႉ ၵမ်ႈၽွင်ႈ၊ၶဝ်ႈ ၵႂႃႇ ၵႃႈၼႂ်း ဝဵင်း လႄႈ မွၵ်ႇလၢတ်ႈ လွင်ႈတၢင်း ဢၼ် ပဵၼ် မႃး ၵူႈၸိူဝ်ႉၵူႈပိူင် ၼၼ်ႉ ၵႃႈတီႈ ယဵၸ်ႈပရေႃးႁဵၵ်ႈလူင် ၶဝ် ဢေႃႈ။- 12ယဵၸ်ႈပရေႃးႁဵၵ်ႈ ၸိူဝ်း ၼၼ်ႉ၊ႁွင်ႉ ဢဝ် ၵူၼ်း ဢၼ် ပဵၼ် ၵႄႇ ပဵၼ် ႁူဝ် ၶဝ် မႃး ၸုတုမ် ၵၼ် သေလႄႈ ၶိုင် ပွင် လၢတ်ႈၸႃ ၵၼ် သေယဝ်ႉ၊ပၼ် ငိုၼ်း ၼမ်ၼႃႇ တီႈ ၵူၼ်းသိုၵ်း ၸိူဝ်း ၼၼ်ႉ သေလႄႈ၊- 13သင်ႇ ၶဝ် ဝႃႈ၊ "သူ ၵႂႃႇ လၢတ်ႈ ဝႃႈ၊တပႄး မၼ်း တင်းလၢႆ မႃး လၵ်ႉ ဢဝ် တူဝ်တၢႆ မၼ်း ၵႂႃႇ ၶိင်ႇ ၵၢင်ၶိုၼ်း မိူဝ်ႈ ဢၼ် ႁဝ်း ငဝ် ၼွၼ်းလပ်း ယူႇ ၼၼ်ႉ ဢေႃႈ၊ဝႃႈ ၼင်ႇ ၼႆ တႃႉ၊" ဝႃႈ ၼင်ႇ ၼႆ ဢေႃႈ။- 14သမ်ႉ ဝႆႉၵတိ လႄႈ ဝႃႈ၊ "ပေႃး ၶုၼ် လႆႈ ႁု ငိၼ်း လွင်ႈတၢင်း ၼႆႉ ၸိုင်၊ႁဝ်း တၵ်း ဢွၼ်ၵၼ် ၸွႆႈ လၢတ်ႈ ပၼ် ႁႂ်ႈ သူ ပူၼ်ႉ လွတ်ႈ ဢပျတ်ႈ ဢေႃႈ၊" သူ ဢမ်ႇ လူဝ်ႇ မႆႈၸႂ် ဝႃႈ ၼင်ႇ ၼႆ ဢေႃႈ။ 15ၵူၼ်းသိုၵ်း ၸိူဝ်း ၼၼ်ႉ ၵေႃႈ ႁပ်ႉ ဢဝ် ငိုၼ်း သေယဝ်ႉ၊ၵႂႃႇ လၢတ်ႈ ၸိူဝ်ႉ ၼင်ႇ ဢၼ် ပိူၼ်ႈ ၸႂ်ႉ ၶဝ် လၢတ်ႈ ၼၼ်ႉ ၵူၺ်း ဢေႃႈ။ ပိူဝ်ႈ ၼႆ လႄႈ ၵႂၢမ်း ၶဝ် ၼၼ်ႉ ၸွတ်ႇတူဝ်ႈ ၵႂႃႇ ၵႃႈၼႂ်း ၵူၼ်း မဵဝ်း ၵျူး၊ၵူႈတီႈၵူႈလႅၼ် တေႃႇထိုင်ႁွတ်ႈ ဝၼ်း မိူဝ်ႈ ၼႆႉ ဢေႃႈ။ 16တပႄးၸဝ်ႈ သိပ်း ဢဵတ်း ပႃး ၼၼ်ႉ၊ၶိုၼ်ႈ ၵႂႃႇ ၵႃႈၼိူဝ် လွႆ ဢိူင်ႇ ၵႃႇလိလႄး၊ၵႃႈတီႈ ဢၼ် ၸဝ်ႈ ယေႇသု၊သင်ႇ လၢတ်ႈ ဝႆႉ ၼၼ်ႉ သေလႄႈ၊- 17တီႈ ၼၼ်ႈ ၶဝ် လႆႈ ထူပ်း ႁၼ် မၼ်းၸဝ်ႈ သေယဝ်ႉ၊ၶုပ်ႉမူပ်ႇ ဝႆႈသႃ မၼ်းၸဝ်ႈ ဢေႃႈ။ ၵူၺ်းၵႃႈ၊ၵမ်ႈၽွင်ႈ ဢမ်ႇ ပေႃး ယုမ်ႇ။- 18ၸဝ်ႈ ယေႇသု၊သုတ်ႉၸမ် ၵႃႈတီႈ ၶဝ် သေယဝ်ႉ၊ ပိုတ်ႇ ပၢၵ်ႇ လၢတ်ႈ ၵႂၢမ်း တေႃႇ ၶဝ် လႄႈ ဝႃႈ၊ "တၼ်းၶူဝ်း ဢႃႇၼုၽေႃႇ ၵႃႈမီး ၵႃႈၼိူဝ် ၵၢင်ႁၢဝ်၊ဢိၵ်ႇတင်း ၵႃႈတီႈ လိၼ်မိူင်း တင်းသဵင်ႈတင်းလူင် ၼႆႉ ၸိုင်၊ဢၢပ်ႈပၼ် တီႈ ၵဝ် ယဝ်ႉ ယဝ်ႉ။- 19ပိူဝ်ႈ ၼႆ ၸင်ႇ သူ ၵႂႃႇ ၵႃႈတီႈ ၵူၼ်း မဵဝ်း ၵႃႈမီး တင်းသဵင်ႈတင်းလူင် လႄႈ ႁဵတ်း ႁႂ်ႈ ၶဝ် ပဵၼ် တပႄး ၵဝ် သေယဝ်ႉ၊ပၼ် မၢင်ႇၵလႃႇ ပပ်ႉတိၸမ်ႇ ၵႃႈၼႂ်း ၼႃႇမႃႉ ၸိုဝ်ႈသဵင် ပေႃႈၸဝ်ႈ၊လုၵ်ႈၸဝ်ႈ၊တင်း ဝိၺိၺ်ႇ ၸဝ်ႈ ဢၼ် မူတ်းၸၢင်ႇ တႃႉ။- 20သင်ႇ သွၼ်ပၼ် ႁႂ်ႈ ၶဝ် လႆႈ ၵမ် လႆႈ ၵျၢင်ႉ ၵႃႈ ဢၼ် ၵဝ် ႁေႃးလၢတ်ႈ ဝႆႉ တီႈ သူ တင်းသဵင်ႈတင်းလူင် ၼၼ်ႉ တႃႉ။ ၵဝ် ၵေႃႈ တၵ်း မီး လူၺ်ႈ ၵၼ် တင်း သူ တႃႇသေႇ ဢမ်ႇထၢတ်ႇ တေႃႇထိုင်ႁွတ်ႈ ၵမ်ႇၽႃႇ ၼႆႉ သုတ်းသဵင်ႈ ပုၼ်ႉ ၼၼ်ႉ ဢေႃႈ၊" ဝႃႈ ၼင်ႇ ၼႆ ဢေႃႈ။


text: 1သြႃႇ ပေႃးလု၊ၵေႃႈ ယႅၵ်ႉ တူၺ်း ၶုၼ် လုမ်း လူင် ၸိူဝ်း ၼၼ်ႉ ၸေးၸေး သေလႄႈ လၢတ်ႈ ဝႃႈ၊ "ပီႈၼွင်ႉ ဢိသရေး၊ၶဝ်႟။ ၼႂ်း လွင်ႈတၢင်း ဢၼ် ႁဵတ်းဝၢတ်ႈ ၽြႃးပဵၼ်ၸဝ်ႈ ၼႆႉ၊ၸႂ် ဢၼ် ႁု တူဝ်ၸဝ်ႈၵဝ်ႇ၊ၵဝ်ၶႃႈ ၼႆႉ ယင်း ဢမ်ႇ တၢင်ႇ ဢပျတ်ႈ တူဝ်ၸဝ်ႈၵဝ်ႇ လႄႈ ပွင်ႁဵတ်း ယူႇ တေႃႇ ဝၼ်း မိူဝ်ႈၼႆႉ ၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။- 2မိူဝ်ႈ ၼၼ်ႉ၊ၶုၼ် ယဵၸ်ႈပရေႃးႁဵၵ်ႈ ဢႃႇၼၼိ၊ပၼ် ဢမိင်ႉ တီႈ ၶဝ် ၸိူဝ်း ဢၼ် ၸုၵ်း ယူႇ တီႈ ႁိမ်း သြႃႇ ပေႃးလု၊ၼၼ်ႉ၊ႁႂ်ႈ ၶဝ် တူပ်း သူပ်း မၼ်း ဢေႃႈ။- 3သြႃႇ ပေႃးလု၊ၵေႃႈ လၢတ်ႈ လႄႈ ဝႃႈ၊ "မႂ်း ဢၼ် ပဵၼ် မိူၼ်ၼင်ႇ ၽႃ သၢင်ႉ ဢုတ်ႇ ဢၼ် တႃး ထုၼ်ၽိူၵ်ႇ ၼႆႉ႟။ ၽြႃးပဵၼ်ၸဝ်ႈ တၵ်း တူပ်း ယႅၼ်ႉ မႂ်း ဢေႃႈ။ မႂ်း ၼင်ႈ ၵႃႈတီႈ ၼၼ်ႈ ႁႂ်ႈလႆႈ ၸႅတ်ႈထၢမ် ၵဝ် ၸွမ်းၼင်ႇ တြႃး ဢေႃႈ။ ၵူၺ်းၵႃႈ၊မႂ်း ႁဵတ်း ၶတ်းၵၼ် တင်း တြႃး လႄႈ ၸီႇယၢင်ႇ ႁႂ်ႈလႆႈ ပေႃႉ ယႅၼ်ႉ ၵဝ် ဢေႃႈ၊" ဝႃႈ ၼင်ႇ ၼႆ ဢေႃႈ။ 4ၵူၼ်း ၸိူဝ်း ဢၼ် ၸုၵ်း ယူႇ ႁိမ်း သြႃႇ ပေႃးလု၊ၸိူဝ်း ၼၼ်ႉ၊လၢတ်ႈ တီႈ မၼ်း လႄႈ ဝႃႈ၊ "မႂ်း သႄႉသွမ်း ၶုၼ် ယဵၸ်ႈပရေႃးႁဵၵ်ႈ ၽြႃးပဵၼ်ၸဝ်ႈ ႁိုဝ်း၊" ဝႃႈ ၼင်ႇ ၼႆ လႄႈ။ 5သြႃႇ ပေႃးလု၊ၵေႃႈ လၢတ်ႈ လႄႈ ဝႃႈ၊ "ပီႈၼွင်ႉ ဢိသရေး၊ၶဝ်႟။ ၵဝ် ဢမ်ႇ ႁု လွင်ႈ ဢၼ် မၼ်း ပဵၼ် ၶုၼ် ယဵၸ်ႈပရေႃးႁဵၵ်ႈ ၶႃႈ။ ဢၼ် တႅမ်ႈ ဝႆႉ ၼႂ်း ၵျၢမ်းလိၵ်ႈ လႄႈ ဝႃႈ ၸမ်ႉ၊ 'မႂ်း တၵ်း ဢမ်ႇ လႆႈ သႄႉသွမ်း ၶုၼ် ဢၼ် ဢုပ်ႉပိူင်ႇ ၵူၼ်း မဵဝ်း ၸိူဝ်ႉၶိူဝ်း မႂ်း၊' ဝႃႈ ၼင်ႇ ၼႆ မႃး ယဝ်ႉ၊" ဝႃႈ ၼင်ႇ ၼႆ ဢေႃႈ။ 6မိူဝ်ႈ ဢၼ် သြႃႇ ပေႃးလု၊ႁုႁၼ် လွင်ႈ ဢၼ် ၶုၼ်လုမ်း ၸိူဝ်း ၼၼ်ႉ ၵမ်ႈၽွင်ႈ ပဵၼ် ၵိူင်း ၸတ်ႉတုၵႄး၊ၵမ်ႈၽွင်ႈ ပဵၼ် ၵိူင်း ၽႃႇရိသႄး၊ၼၼ်ႉ ၸိုင်၊မၼ်း ပၢဝ်ႇ လၢတ်ႈ ၵႃႈတီႈ လုမ်းလူင် လႄႈ ဝႃႈ၊ "ပီႈၼွင်ႉ ဢိသရေး၊ၶဝ်႟။ ၵဝ်ၶႃႈ ပဵၼ် ၵူၼ်း ၵိူင်း ၽႃႇရိသႄး၊ၵေႃႉ ၼိုင်ႈ လႄႈ ပဵၼ် လုၵ်ႈၸၢႆး ၵူၼ်း ၽႃႇရိသႄး၊ဢေႃႈ။ ၵဝ်ၶႃႈ လႆႈ ၶၢမ်ႇ တၢင်း ဢၼ် ၸႅတ်ႈထၢမ် ၵႃႈတီႈ ၼႆႈ ၵွပ်ႈပိူဝ်ႈ မီး တၢင်း ဢၼ် မုင်ႈထႃႈ မွင်းထႃႈ လွင်ႈ ဢၼ် ၶဝ် ၸိူဝ်း ဢၼ် တၢႆ ယဝ်ႉ ၼၼ်ႉ၊တၵ်း လုၵ်ႉ ၶိုၼ်းလိပ်း ၼၼ်ႉ ၶႃႈ ယဝ်ႉ၊" ဝႃႈ ၼင်ႇ ၼႆ ဢေႃႈ။ 7မိူဝ်ႈ ဢၼ် မၼ်း လၢတ်ႈ ၸိူဝ်ႉ ၼင်ႇ ၼႆ ၼၼ်ႉ ၸိုင်၊ၵူၼ်း ၽႃႇရိသႄး၊တင်း ၵူၼ်း ၸတ်ႉတုၵႄး၊ၸိူဝ်း ၼၼ်ႉ ၵေႃႉ ၼိုင်ႈ လႄႈ ၵေႃႉ ၼိုင်ႈ၊တွပ်ႇထဵင် ၵၼ် လႄႈ မူႇၵူၼ်း တင်းလၢႆ ၽၢတ်ႇၽႄ ၵၼ် ၵႂႃႇ ဢေႃႈ။- 8လွင်ႈ မၼ်း ၸမ်ႉ၊ၵိူင်း ၸတ်ႉတုၵႄး၊ၶဝ် ဝႃႈ၊တၢင်း ဢၼ် လုၵ်ႉ ၶိုၼ်းလိပ်း ဢမ်ႇ မီး၊တမၢၼ်ႇၵၢင်ႁၢဝ် ဢမ်ႇ မီး၊ၸႂ်ဝိၺိၺ်ႇ ၵေႃႈ ဢမ်ႇ မီး၊ဝႃႈ ၼင်ႇ ၼႆ ဢေႃႈ။ ၵိူင်း ၽႃႇရိသႄး၊ၶဝ် ၸမ်ႉ၊ယုမ်ႇ လွင်ႈ တင်း သၢမ် ပိူင် ၼႆႉ ဢေႃႈ။- 9ၵမ်း ၼၼ်ႉ၊သဵင် ဢၼ် ပၢဝ်ႇ ဢၼ် သႅၼ်ႇ တွပ်ႇထဵင် ၵၼ် ယဵင်ႈၶႅၼ်း ႁႅင်း မႃး လႄႈ သြႃႇ မေႃ ၵျၢမ်း ထမ်ႇမႃႉ ၼႂ်း ၵိူင်း ၽႃႇရိသႄး၊ၶဝ် ၵမ်ႈၽွင်ႈ လုၵ်ႉၸုၵ်း တွပ်ႇထဵင် ႁႅင်း ၼႃႇ လႄႈ ဝႃႈ၊ "ႁဝ်း ဢမ်ႇ ထူပ်း ဢပျတ်ႈ ၵေႃႉ ၼႆႉ လႃးလႃး၊တေ ၸႂ်ႈ ယူႇ တႄႉ၊ၸႂ်ဝိၺိၺ်ႇ ဢမ်ႇၼၼ် ၵေႃႈ တမၢၼ်ႇၵၢင်ႁၢဝ် လႆႈ လၢတ်ႈ တေႃႇ မၼ်း တႄႉ ယဝ်ႉ၊" ဝႃႈ ၼင်ႇ ၼႆ ဢေႃႈ။ 10မိူဝ်ႈ ၼၼ်ႉ၊တၢင်း ဢၼ် တွပ်ႇထဵင် ၵၼ် ယုင်ႈယၢင်ႈ မႃး ၼႃႇ လူင်လၢင် လႄႈ ၸဝ်ႈၵွၼ်း တပ်ႉသိုၵ်း ၼၼ်ႉ ၵူဝ် ၶဝ် တၵ်း တိုတ်ႉၸၼ် သြႃႇ ပေႃးလု၊ၶၢတ်ႇ ပဵၼ် ပွတ်း ပဵၼ် တွၼ်ႈ ၵႂႃႇ လႄႈ ၸင်ႇ ပူင်ဢမိင်ႉ ၵူၼ်းသိုၵ်း မၼ်း တင်းလၢႆ ၶဝ်ႈ ၵႂႃႇ ႁိမ် ဢဝ် သြႃႇ ပေႃးလု၊ဢွၵ်ႇ သေ ၵႃႈၼႂ်း ၵႄႈ ၶဝ် ၵႂႃႇ သူင်ႇ တီႈ ၼႂ်း တပ်ႉ သေ ဢေႃႈ။ 11ၼႂ်း ၶိုၼ်း ဝၼ်း မိူဝ်ႈၽုၵ်ႈ ၼၼ်ႉ၊ၸဝ်ႈၽြႃး ပေႃႇမႃး ႁိမ်း သြႃႇ ပေႃးလု၊လႄႈ လၢတ်ႈ ဝႃႈ၊ "မီး ၸႂ် ဢၼ် ႁတ်းႁၢၼ် တႃႉ။ မႂ်း ၶၢမ်ႇသၢၵ်ႈသေႇ ပုၼ်ႈ ၵဝ် ၼႂ်း ဝဵင်း ယေႇရုသလႅမ်ႇ၊ၼႆႉ ယဝ်ႉ။ မိူၼ်ၼင်ႇ ၼၼ် မႂ်း တၵ်း လႆႈ ၵႂႃႇ ႁဵတ်း ၸိူဝ်ႉ ၼင်ႇ ၼႆ ၵႃႈၼႂ်း ဝဵင်း ရူဝ်း မႃႉ၊လူးၵွၼ်ႇ ဢေႃႈ၊" ဝႃႈ ၼင်ႇ ၼႆ ဢေႃႈ။ 12ၶိင်ႇ ႁူဝ်ၼႂ် ဝၼ်း မိူဝ်ႈၽုၵ်ႈ ၼၼ်ႉ၊ၵူၼ်း မဵဝ်း ၵျူး၊ၵမ်ႈၽွင်ႈ ၸုတုမ် ၵၼ် လႄႈ ၽွမ်ႉၸႂ် ၵၼ် ႁဵတ်း တိၵ်ႈထၢၼ်ႇ ၵတိ တီႈ တူဝ်ၸဝ်ႈၵဝ်ႇ လႄႈ ဝႃႈ၊ပေႃး ႁဝ်း ဢမ်ႇ ပႆႇ လႆႈ ဢဝ် ပေႃးလု၊တၢႆ ၸိုင်၊တၵ်း ဢမ်ႇ ၵိၼ် တၢင်းၵိၼ် သေ ဢိတ်း ဝႃႈၼႆ ဢေႃႈ။- 13ၶဝ် ၸိူဝ်း ဢၼ် ႁဵတ်း မုၵ်ႉ ႁဵတ်း ၸုမ်း ၸိူဝ်ႉ ၼင်ႇ ၼၼ် ၼၼ်ႉ၊မီး သီႇ သိပ်း လိူဝ် လိူဝ် ဢေႃႈ။- 14ၶဝ်၊ၶဝ်ႈ ၸူး တီႈ ယဵၸ်ႈပရေႃးႁဵၵ်ႈလူင်၊ဢိၵ်ႇတင်း တီႈ ၵူၼ်း ဢၼ် ပဵၼ် ၵႄႇ ပဵၼ် ႁူဝ် တင်းလၢႆ လႄႈ လဝ်ႈလၢတ်ႈ ဝႃႈ၊ "ႁဝ်းၶႃႈ ၼႆႉ၊ႁဵတ်း တိၵ်ႈထၢၼ်ႇ ၵိၼ်ႇ တီႈ တူဝ်ၸဝ်ႈၵဝ်ႇ လႄႈ ဝႃႈ၊ပေႃး ယင်း ဢမ်ႇ ပႆႇ လႆႈ ဢဝ် ပေႃးလု၊တၢႆ ၸိုင်၊တၵ်း ဢမ်ႇ ၵိၼ် တၢင်းၵိၼ် သေ ဢိတ်း၊ဝႃႈ ၼင်ႇ ၼႆ ၶႃႈ ယဝ်ႉ။- 15ပိူဝ်ႈ ၼႆ လႄႈ သူ ၸဝ်ႈ တင်း ၶုၼ် လုမ်း လူင် တင်းလၢႆ၊ဢွၼ်ၵၼ် ၶဝ်ႈ လဝ်ႈ ယွၼ်း တီႈ ၸဝ်ႈၵွၼ်း တပ်ႉသိုၵ်း၊ႁႂ်ႈ မၼ်းၸဝ်ႈ ဢဝ် ပေႃးလု၊မႃး ၸူး သူ ၸဝ်ႈ လႄႈ ႁဵတ်း ၸိူဝ်ႉ ၼင်ႇ ႁၢင်ႈ တၵ်း ၸႅတ်ႈထၢမ် တူၺ်း ႁႂ်ႈလႆႈ ယဵင်ႈၶႅၼ်း ႁု လွင်ႈ မၼ်း လီ လီ ငၢမ်း ငၢမ်း ၼၼ်ႉ သေၵမ်း ၶႃႈ။ ၸူဝ်ႈ ဢၼ် မၼ်း ဢမ်ႇ ပႆႇ ႁွတ်ႈထိုင် ၵႃႈတီႈ ၼႆႈ ၼၼ်ႉ၊ႁဝ်းၶႃႈ တၵ်း ပႂ်ႉ ႁႅၼ်း ဝႆႉ ႁႂ်ႈလႆႈ ဢဝ်တၢႆ ဢေႃႈ၊" ဝႃႈ ၼင်ႇ ၼႆ ဢေႃႈ။ 16မိူဝ်ႈ ၼၼ်ႉ၊လၢၼ်ၸၢႆး ပေႃးလု၊ငိၼ်း လွင်ႈ ဢၼ် ၶဝ် ပႂ်ႉ လွမ် ယူႇ ၵၢင်တၢင်း ၸိူဝ်ႉ ၼင်ႇ ၼၼ် ၼၼ်ႉ သေယဝ်ႉ၊ၶဝ်ႈ ၵႃႈၼႂ်း တပ်ႉ လႄႈ မွၵ်ႇလၢတ်ႈ တီႈ သြႃႇ ပေႃးလု၊ဢၼ် ပဵၼ် ၼႃႉ မၼ်း ၼၼ်ႉ ဢေႃႈ။- 17သြႃႇ ပေႃးလု၊ၸင်ႇ ႁွင်ႉ ဢဝ် တပ်ႉမူး ၵေႃႉ ၼိုင်ႈ လႄႈ လၢတ်ႈ ဝႃႈ၊ "ဢွၼ် ၵူၼ်းၼုမ်ႇ ၵေႃႉ ၼႆႉ ၶဝ်ႈ ၸူး ၸဝ်ႈၵွၼ်း တပ်ႉသိုၵ်း သေၵမ်း။ မၼ်း မီး လွင်ႈတၢင်း ဢၼ် တၵ်း မွၵ်ႇလၢတ်ႈ သေ ၸိူဝ်ႉ သေ ပိူင် ဢေႃႈ၊" ဝႃႈ ၼင်ႇ ၼႆ ဢေႃႈ။- 18တပ်ႉမူး ၵေႃႈ၊ဢွၼ် မၼ်း ၵႂႃႇ ၶဝ်ႈ ၸူး ၸဝ်ႈၵွၼ်း တပ်ႉသိုၵ်း လႄႈ လဝ်ႈလၢတ်ႈ ဝႃႈ၊ "ပေႃးလု၊ၵူၼ်းထွင်ႇ ၼၼ်ႉ၊ယွၼ်း ႁႂ်ႈ ၵဝ်ၶႃႈ ဢွၼ် ၵူၼ်းၼုမ်ႇ ၵေႃႉ ၼႆႉ၊ၶဝ်ႈ ၸူး ၸဝ်ႈႁဝ်း ပိူဝ်ႈ ဢၼ် မၼ်း မီး လွင်ႈတၢင်း ဢၼ် တၵ်း မွၵ်ႇလၢတ်ႈ သေ ၸိူဝ်ႉ သေ ပိူင် တီႈ ၸဝ်ႈႁဝ်း ဝႃႈၼႆ ဢေႃႈ၊" ဝႃႈ ၼင်ႇ ၼႆ ဢေႃႈ။ 19ၸဝ်ႈၵွၼ်း တပ်ႉသိုၵ်း ၵေႃႈ ယိပ်း ၸုင် မိုဝ်း ၵူၼ်းၼုမ်ႇ ၵေႃႉ ၼၼ်ႉ ၵႂႃႇၸူး တီႈ ဢၼ် ဢမ်ႇ မီး ၵူၼ်း ၼၼ်ႉ သေယဝ်ႉ ထၢမ် ဝႃႈ၊ "မႂ်း မီး လွင်ႈတၢင်း ဢၼ် တၵ်း မွၵ်ႇလၢတ်ႈ ၵႃႈသင် တီႈ ၵဝ်၊" ဝႃႈ ၼင်ႇ ၼႆ ဢေႃႈ။ 20ၵူၼ်းၼုမ်ႇ ၼၼ်ႉ လဝ်ႈလၢတ်ႈ လႄႈ ဝႃႈ၊ "ၵူၼ်း မဵဝ်း ၵျူး၊ဢၼ် မီး ဢႃႇၼႃႇ တင်းလၢႆ၊ၽွမ်ႉၸႂ် ၵၼ် ႁႂ်ႈလႆႈ ၶဝ်ႈ ၸူး ၸဝ်ႈႁဝ်း ဝၼ်း မိူဝ်ႈၽုၵ်ႈ လႄႈ တၵ်း ယွၼ်း ဢဝ် ပေႃးလု၊ဢၼ် ပဵၼ် ၼႃႉ ၵဝ်ၶႃႈ၊လူင်း ၵႂႃႇ ၵႃႈတီႈ လုမ်းလူင် ပုၼ်ႉ လႄႈ ႁဵတ်း မိူၼ်ၼင်ႇ ႁၢင်ႈ တၵ်း ၸႅတ်ႈထၢမ် တူၺ်း ႁႂ်ႈလႆႈ ယဵင်ႈၶႅၼ်း ႁု လွင်ႈ မၼ်း လီ လီ ငၢမ်း ငၢမ်း ၼၼ်ႉ ၶႃႈ ဢေႃႈ။- 21ၵူၺ်းၵႃႈ၊ယႃႇပေ ၸွမ်း ၵႂၢမ်း ၶဝ် သေၵမ်း ၶႃႈ။ မီး ၵူၼ်း သီႇ သိပ်း လိူဝ် လိူဝ် တၵ်း ပႂ်ႉ လွမ် မၼ်း ဝႆႉ ယူႇ ၵၢင်တၢင်း ၶႃႈ ဢေႃႈ။ ၶဝ် ႁဵတ်း တိၵ်ႈထၢၼ်ႇ ၵတိ တီႈ တူဝ်ၸဝ်ႈၵဝ်ႇ လႄႈ ဝႃႈ၊ 'ပေႃး ႁဝ်း ယင်း ဢမ်ႇ ပႆႇ လႆႈ ဢဝ် ပေႃးလု၊တၢႆ ၸိုင်၊တၵ်း ဢမ်ႇ ၵိၼ် တၢင်းၵိၼ် သေ ဢိတ်း၊' ဝႃႈၼႆ ဢေႃႈ။ ၶဝ် မႄးႁႅၼ်း တၼ်း ဝႆႉ၊ႁႂ်ႈလႆႈ ႁဵတ်း ၸိူဝ်ႉ ၼင်ႇ ၼၼ် လႄႈ တေႃႈလဵဝ် ၵူၺ်း ပႂ်ႉထႃႈ ၵႂၢမ်း ဢၼ် ၸဝ်ႈႁဝ်း တၵ်း ႁပ်ႉတုင်း ဢဝ် ၼၼ်ႉ ယူႇ ၶႃႈ ယဝ်ႉ၊" ဝႃႈ ၼင်ႇ ၼႆ ဢေႃႈ။ 22ၸဝ်ႈၵွၼ်း တပ်ႉသိုၵ်း ၵေႃႈ သင်ႇ လၢတ်ႈ တီႈ ၵူၼ်းၼုမ်ႇ ၼၼ်ႉ လႄႈ ဝႃႈ၊ "လွင်ႈတၢင်း ဢၼ် မႂ်း လၢတ်ႈ တီႈ ၵဝ် ၼႆႉ၊ယႃႇပေ မွၵ်ႇလၢတ်ႈ တီႈ ၽူႈလႂ်၊" ဝႃႈ ၼင်ႇ ၼႆ ဢေႃႈ။ 23မိူဝ်ႈ ၼၼ်ႉ၊ၸဝ်ႈၵွၼ်း တပ်ႉသိုၵ်း ႁွင်ႉ ဢဝ် တပ်ႉမူး မၼ်း သွင် ၵေႃႉ လႄႈ လၢတ်ႈ ဝႃႈ၊ "မႄးႁႅၼ်း ၵူၼ်းသိုၵ်း သွင် ပၢၵ်ႇ လူၺ်ႈ ၵၼ် တင်း ၵူၼ်းသိုၵ်း ၶီႇ မႃႉ ၸဵတ်း သိပ်း ၵေႃႉ၊တင်း ၵူၼ်းသိုၵ်း ယိပ်း ႁွၵ်ႇ သွင် ပၢၵ်ႇ ၵေႃႉ ႁႂ်ႈလႆႈ ၵႂႃႇၸူး တီႈ ဝဵင်း ၵေႇသရိ၊ၶမ်ႈ ၼႆႉ ၵဝ်ႈ မွင်း တႃႉ။- 24ဢဝ် မႃႉ ၵမ်ႈၽွင်ႈ ပၼ် ပေႃးလု၊တၵ်း ၶီႇ လႄႈ ဢွၼ် သူင်ႇ ၵႂႃႇ ၵႃႈတီႈ ၶုၼ် ၽေးလိတ်ႉ၊လူင်ႉ လီ လွတ်ႈ လီ တႃႉ၊" ဝႃႈ ၼင်ႇ ၼႆ ဢေႃႈ။- 25ၸဝ်ႈၵွၼ်း တပ်ႉသိုၵ်း တႅမ်ႈလိၵ်ႈ ဢၼ် မီး ၶေႃႈၵႂၢမ်း လၢတ်ႈ ဝႃႈ ၸမ်ႉ။ 26"ၵဝ်ၶႃႈ၊ၵလေႃးတိ လုသိ၊မီး တၢင်း ဢၼ် ၼပ်ႉယမ် သေလႄႈ လဝ်ႈလၢတ်ႈ ပၼ် ငိၼ်း ၵႂႃႇ ၵႃႈတီႈ ၶုၼ် ၽေးလိတ်ႉ၊ဢၼ် ယႂ်ႇ မျၢတ်ႈ ၼႃႇ ၶႃႈ ဢေႃႈ။ ႁႂ်ႈ ၸဝ်ႈႁဝ်း ယူႇလီၵိၼ်ဝၢၼ် သေၵမ်း လူၺ်ႈ။ 27ၵူၼ်း မဵဝ်း ၵျူး၊ၶဝ် တိဢဝ် ၵေႃႉ ၼႆႉ လႄႈ ဢၢင်ႈ တၵ်း ဢဝ်တၢႆ ဢေႃႈ။ ၵဝ်ၶႃႈ ႁု ငိၼ်း လွင်ႈ ဢၼ် မၼ်း ပဵၼ် ၵူၼ်း ရူဝ်းမႃႉ၊ၵေႃႉ ၼိုင်ႈ လႄႈ ၵဝ်ၶႃႈ ဢဝ် ၵူၼ်းသိုၵ်း ၵဝ်ၶႃႈ တင်းလၢႆ၊ၵႂႃႇ ၵႄႇသႄႇ ဢဝ် မၼ်း ၶႃႈ ဢေႃႈ။- 28ပိူဝ်ႈ ဢၼ် ၵဝ်ၶႃႈ ၶႂ်ႈ ႁု လွင်ႈ ၵွပ်ႈ ဢပျတ်ႈ သင် လႄႈ ၶဝ် ႁဵတ်း ဢမု သႂ်ႇ မၼ်း ၼၼ်ႉ၊ၵဝ်ၶႃႈ ဢဝ် မၼ်း ၵႂႃႇ သူင်ႇ ၵႃႈတီႈ လုမ်းလူင် ၶဝ် ၶႃႈ ဢေႃႈ။- 29မိူဝ်ႈ ၼၼ်ႉ၊ၵဝ်ၶႃႈ လႆႈ ႁုႁၼ် လွင်ႈ ဢၼ် မၼ်း ဢမ်ႇ မီး ဢပျတ်ႈ ဢၼ် ထိူၵ်ႈ တၢႆ၊ဢမ်ႇၼၼ် ဢပျတ်ႈ ဢၼ် ထိူၵ်ႈ တူၵ်းထွင်ႇ ၼၼ်ႉ ဢေႃႈ။ ၶဝ် ႁဵတ်း ဢမု သႂ်ႇ မၼ်း၊ဢၼ် ၸၢပ်ႈသႅင်ႇ ၵၼ် တင်း ဢၼ် တွပ်ႇထဵင် ၵၼ် လွင်ႈ ၽႃႇသႃႇ တြႃး ၶဝ် ၼၼ်ႉ ၵူၺ်း ဢေႃႈ။- 30မိူဝ်ႈ ဢၼ် ၵဝ်ၶႃႈ လႆႈ ငိၼ်း လွင်ႈ ဢၼ် ပိူၼ်ႈ ၵျၢမ်ႇ ဢဝ် မၼ်း တၢႆ ၼၼ်ႉ ၸိုင်၊ၵဝ်ၶႃႈ ၸႂ်ႉ ႁႂ်ႈ ဢဝ် မၼ်း ၵႂႃႇ သူင်ႇ ၸူး တီႈ ၸဝ်ႈႁဝ်း ၵမ်းလဵဝ် ၶႃႈ ဢေႃႈ။ ၵဝ်ၶႃႈ၊သင်ႇ လၢတ်ႈ တီႈ ၶဝ် ၸိူဝ်း ဢၼ် ႁဵတ်း ဢမု သႂ်ႇ မၼ်း ၼၼ်ႉ၊ၵႂႃႇ လဝ်ႈလၢတ်ႈ ၵႃႈတီႈ ၽၢႆႇၼႃႈ ၸဝ်ႈႁဝ်း ၶႃႈ ဢေႃႈ၊" ဝႃႈ ၼင်ႇ ၼႆ ဢေႃႈ။ 31ပိူဝ်ႈ ၼႆ လႄႈ ၵူၼ်းသိုၵ်း တင်းလၢႆ ႁဵတ်း ၸွမ်း ဢမိင်ႉ ၼၼ်ႉ လႄႈ ၶမ်ႈ ၼၼ်ႉ ၵမ်းလဵဝ်၊ၶဝ် ဢဝ် သြႃႇ ပေႃးလု၊ၵႂႃႇ သူင်ႇ ႁွတ်ႈထိုင် ဝဵင်း ဢၼ်ႇတိပတရိ၊ဢေႃႈ။- 32ဝၼ်း မိူဝ်ႈၽုၵ်ႈ တပ်ႉတိၼ် တင်းလၢႆ ၶိုၼ်း မိူဝ်း ၸူး ၼႂ်း တပ်ႉ လႄႈ ပွႆႇ ၵူၼ်းသိုၵ်း တပ်ႉမႃႉ ၵႂႃႇ လူၺ်ႈ ၵၼ် တင်း မၼ်း ဢေႃႈ။- 33ၶဝ် ၸိူဝ်း ၼၼ်ႉ၊ဢဝ် မၼ်း ၵႂႃႇ သူင်ႇ ထိုင် ဝဵင်း ၵေႇသရိ၊သေယဝ်ႉ၊ဢဝ် လိၵ်ႈ ၼၼ်ႉ ဢၢပ်ႈပၼ် တီႈ ၶုၼ် လႄႈ ဢဝ် သြႃႇ ပေႃးလု၊ဢၢပ်ႈပၼ် ၼႂ်း မိုဝ်း မၼ်းၸဝ်ႈ သေ ဢေႃႈ။- 34ၶုၼ် ၼၼ်ႉ၊ၽတ်းဢၢၼ်ႇ လိၵ်ႈ ယဝ်ႉ ၸင်ႇ၊တွင်ႈထၢမ် လွင်ႈ သြႃႇ ပေႃးလု၊ပဵၼ် ၵူၼ်းမိူင်း လႂ် ၼၼ်ႉ ဢေႃႈ။ မိူဝ်ႈ ဢၼ် မၼ်းၸဝ်ႈ လႆႈ ႁု လွင်ႈ ဢၼ် မၼ်း ပဵၼ် ၵူၼ်းမိူင်း ၵိလိၵိ၊ၼၼ်ႉ ၸိုင်၊- 35မၼ်းၸဝ်ႈ လၢတ်ႈ လႄႈ ဝႃႈ၊ "မိူဝ်ႈ ဢၼ် ၶဝ် ၸိူဝ်း ဢၼ် ႁဵတ်း ဢမု သႂ်ႇ မႂ်း ၼၼ်ႉ ႁွတ်ႈမႃး ၸိုင်၊ၵဝ် တၵ်း ထွမ်ႇဢဝ် လူးၵွၼ်ႇ ဢေႃႈ၊" ဝႃႈ ၼင်ႇ ၼႆ သေယဝ်ႉ၊ၶိုင် ပွင် ႁႂ်ႈ သြႃႇ ပေႃးလု၊ၶၢမ်ႇ တၢင်း ဢၼ် ပႂ်ႉထိင်း ၼႂ်း ဝၢင်း ႁေႃ ၶုၼ် ၼၼ်ႉ သေ ဢေႃႈ။